
Învață eficient 


Trebuie să prioritizezi 


Cum să înţeleg i Liei înveți 


Învăţare în clasă 


Citește ca să înveţi 


Notiţe scrise 


Sublinierea textului 


Tehnici de memorare convenţionale 


Vizualizare 


Partea 2 


Performanţe optime 


Pregătire pentru examene și teste 


Pregătire practică 


Lucrare în curs... 


Sistemul tău merge cam lent. Încearcă să închizi alte procese 


Teste și examene scrise 


Cum să scrii răspunsuri bune la teste 


referate, eseuri și alte teme 


Deci poți să-l găseşti pe X? 


Examinare orală 


E aici! 


Prezentări și discursuri 


Responsabilităţile președintelui 
Separare a puterilor 


Separarea puterilor, deseori folosită, imprecis și metonimic, interschimbabil cu 
principiul trias politica, este un model de guvernare a unui stat. Potrivit acestui 
model, guvernul unui stat este împărțit în ramuri, fiecare cu puteri și zone 
de responsabilitate separate și independente, astfel încât puterile unei ramuri nu 
sunt în conflict cu puterile asociate cu celelalte ramuri. Împărţirea tipică e în trei 


ramuri: 


* legislativă, 


* executivă 


* şi judecătorească, 


Legiuitor-șef 


Președintele dictează politica externă a ţării. 


Lider al partidului 


Președintele reprezintă ca lider partidul din care face parte. 


Sef de ceremonii 


Președintele conduce diferite ceremonii, cum ar fi ședința inaugurală a 
Congresului și vizitele oficialilor străini. 


Putere legislativă 


Șef executiv 


Putere executivă 


Separare a puterilor 


Șef de ceremonii 


Legiuitor-șef 


Diplomat-șef 


Comandant-șef 


Lider al partidului 


Putere judecătorească 


Modă 


Modă 


Examene orale 


In clasă 


„Aţi spus că învăţăm din greșeli, deci asta înseamnă că ar trebui să fac cât mai 
multe, nu? 


Rezultate ale testelor și contestaţii 


Cele mai importante puncte din partea 2 


Partea 3 


Gândeste corect 


„Cred că perseverenţa e esenţială pentru succes. Așa că o să aştept până când 
veţi recunoaşte că acesta e răspunsul corect.“ 


Motivatia este totul 


Asumă-ţi responsabilitatea 


Asta zic și eu gestionare a stresului. 


Eu îi zic lene. 


Stabileşte obiective 


Distrează-te 


Ai încredere în tine 


Performanţă 


Multă baftă! 

Prefaţa 


Nu sunt din cale afară de înzestrat. Dacă fac cunoștință cu trei oameni la o 
petrecere, sunt mari șanse să uit numele primei persoane până să se prezinte cea 
din urmă. În primul an de liceu luam mai mult note de şapte. Se pare că sunt 
ceea ce unii numesc „persoană cu inclinaţii kinestezice“, adică învăţ cel mai bine 
când pot să-mi folosesc mâinile, iar cariera mea de pianist dă mărturie de acest 
lucru. Timp de opt ani, nu am reușit niciodată să citesc partiturile destul de 
repede încât să interpretez melodii simple, așa cum e normal. Dar dacă repetam 
o anumită bucată suficient de mult, puteam să o cânt din memorie. Era distractiv, 
ca şi cum degetele mele conţineau atât melodia, cât și memoria. Dar să ai 


înclinații kinestezice nu e un punct de pornire prea grozav pentru a învăţa cărțile 
din programă. În tinereţe, nimeni nu s-ar fi gândit la mine ca la un viitor om de 
ştiinţă, bursier Rhodes sau scriitor de bestselleruri. Se părea că nu aveam datele 
necesare pentru a fi un elev remarcabil, dar acest lucru s-a schimbat în gimnaziu. 
Am fost mutat în altă clasă şi m-am trezit înconjurat de colegi care aveau succes. 
Dar notele lor bune nu erau singurul lucru care îi scoteau în evidenţă. Aveau şi o 
abordare cu totul diferită când venea vorba de teme şi teste, ca şi cum ar fi știut 
un secret pe care noi, restul, nu-l ştiam. Asta m-a făcut să mă întreb ce s-ar 
întâmpla dacă aş învăţa din abordarea lor şi aș fi mai atent la modul în care învăţ. 
Aș putea concura cu ei şi să încep să obţin note de nouă și chiar de zece? 


Am început să mă concentrez conştient asupra modului în care mi-aş putea 
îmbunătăți notele. De atunci, nu mi-am mai pierdut interesul față de cum putem 
învăţa mai eficient şi obține rezultate mai bune. Odată ce mi-am schimbat 
obiceiurile de învăţare, lucrurile s-au schimbat rapid. În gimnaziu, am reușit să 
am mai mult medii de opt şi nouă. În liceu am trecut printr-un uşor declin. 
Subiectele erau mai dificile, iar sistemul de notare era diferit. Media mi-a scăzut 
în primul an, dar tot am reușit să absolv șef de promoţie, cu cea mai mare medie 
din clasă. După ce mi-am luat diploma de licenţă la Școala Norvegiană de 
Economie, m-am hotărât să-mi încerc norocul şi să aplic la cele mai bune 
universități din lume. Am luat GMAT-ul, un examen global de admitere pentru 
studii postuniversitare în domeniul afacerilor și finanţelor. La GMAT ești 
comparat cu toată lumea care a dat examenul în ultimii cinci ani, adică peste un 
milion de oameni. Metoda mea de învăţare m-a ajutat să ajung în topul celor 6% 
şi să câştig oferte de la școli de elită, precum Universitatea Oxford, Universitatea 
din Ivy League din Pennsylvania și Școala Wharton din SUA. Am primit și 
oferte de burse în valoare totală de 50 000 de dolari, inclusiv renumita bursă 
Fullbright. A fost un sentiment fantastic. 


Experiența mea evidenţiază puterea învăţării temeinice şi a tehnicilor de 
performanţă. Dar mi-a luat mult timp să-mi dau seama de asta. Am strâns cele 
mai bune practici de studiu, din numeroasele locuri în care am învăţat. Asta 
include anii mei de liceu din Norvegia, SUA și Germania, precum și studiile de 
la Universitatea Oxford, Școala Norvegiană de Economie și Universitatea 
Berkeley, din California. Am mai citit și peste 40 de cărţi despre tehnici de 
învăţare, performanţă şi mentalitate. 


Scopul meu a fost să scriu o carte ușor de urmărit și ușor de citit care rezumă 
toate aceste influenţe, o carte cu cele mai bune sfaturi pentru tine, ca student, 


astfel încât să poţi învăţa mai eficient și să obţii note mai bune. Sper doar că vei 
pune imediat în practică tot ce vei învăţa aici. Cu toate că aceste tehnici nu vor 
înlocui complet efortul, ele îți vor garanta că vei obține maximum din ce 
investești. Scopul este mai mare eficienţă, abilitate sporită de a învăţa şi rezultate 
mai bune. Ascultă-mă pe mine, un tip care nu e din cale afară de înzestrat, dar 
care a realizat multe prin folosirea ideilor de aici. 


Cu ce te pot ajuta tehnicile de învăţare 


Dacă ai un 1Q de 150, atunci bravo ţie. Dar ţi-aş sugera să vinzi 30 din total. Nu 
trebuie să fii atât de deştept. 


Warren Buffett, investitor şi a treia cea mai bogată persoană din lume! 


Chiar contează felul în care înveţi? 


E. o întrebare corectă, pe care probabil ţi-o pui chiar în timp ce citeşti această 
carte. Până la urmă, succesul din școală nu depinde în mare parte de cât de 
deştept ești? Deși este adevărat că oamenilor cu un IQ ridicat le este mai ușor să 
obțină note bune, există dovezi solide că inteligenţa e mai puţin importantă decât 
crezi. De exemplu, psihologul Sandra Scarr a ajuns la concluzia că 75% din 
învăţare e afectată de alţi factori decât inteligenţa, printre care se numără 
motivaţia, cunoștințele anterioare și strategiile de învăţare.? Alte studii arată că 
rezultatele obținute la testele de inteligență explică mai puţin de 20% din variația 
succesului în educaţie.3 Numeroşi cercetători din educaţie au ajuns la aceeași 
concluzie: nu cât de deștept ești determină dacă vei învăţa cu succes sau nu. 


Cunoscutul cercetător din educaţie John Hattie a efectuat cercetări care arată că 
tehnicile bune de învăţare sunt un factor important în succesul educaţional.4 
Dacă studenții cu un nivel mediu de inteligenţă au învăţat tehnici de memorare, 
atunci îşi vor aminti mai mult și vor obţine rezultate mai bune la teste decât 
colegii lor mai inteligenţi, care nu cunosc și nu folosesc aceleași tehnici. Dacă 
studenții mai inteligenţi au învăţat şi ei aceste tehnici, atunci ambele grupuri de 
studenţi au rezultate la fel de bune.5 


Motivația este şi ea esenţială, iar studiile arată că motivaţia și metodele de studiu 
sunt mult mai importante în îmbunătăţirea performanţei decât inteligenţa. 
Mentalitatea şi încrederea în abilităţile tale contribuie și ele la obținerea unor 
note mai bune, iar efectul este destul de mare.” Cel mai faimos cercetător din 
domeniu este psihologul Carol Dweck de la Universitatea Stanford. Inspirate de 
munca lui Dweck despre „mentalitatea flexibilă“, multe şcoli din SUA au 


început programe care să cultive mentalităţile mai flexibile ale studenților lor. Și, 
nu în ultimul rând, autodisciplina este importantă. De fapt, cercetările arată că 
autodisciplina este mai importantă decât inteligența în obţinerea unor note bune. 
Ca urmare, factorii care determină succesul tău în educaţie pot fi împărțiți în trei 
categorii: 


* Tehnici de învăţare: cum înveţi 


* Tehnici de performanţă: cum abordezi examenele şi testele 


* Mentalitatea: autodisciplina şi cum te automotivezi. 


Și ştii ce? Toate acestea sunt zone pe care toată lumea le poate îmbunătăţi, pentru 
a învăţa mai eficient şi a obţine note mai bune. Și tu. 


De ce să obţii note mai bune? 


Notele bune arată că ești capabil să înţelegi un set de criterii de performanţă și să 
ai rezultate conform acestor criterii. Din acest motiv, notele bune deschid multe 
uși. De exemplu, universităţile folosesc notele ca să ia decizii de admitere, iar 
angajaţii folosesc notele ca să decidă pe care candidaţi să-i cheme la interviu. Cu 
cât ai note mai mari, cu atât îţi cresc şansele. Pentru cele mai căutate locuri de 
muncă și universităţi, notele bune sunt necesare. 


Evident însă, notele bune nu sunt singurul mod prin care poţi obţine rezultate. 
Performanţele de la locurile de muncă anterioare, voluntariatul, sporturile sau 
propriile tale proiecte independente sunt tot atâţia indicatori ai potenţialului. 
Pentru multe locuri de muncă, acestea sunt la fel de importante ca notele. De 
exemplu, pentru un antreprenor care încearcă să îşi creeze propria companie, 
notele nu contează așa mult, dar pentru majoritatea oamenilor, notele vor avea 
probabil un rol important. 


Însă notele bune nu se rezumă numai la deschiderea unor uși spre oportunităţi 
mai bune. Stăpânirea unui domeniu şi performanţele sporesc încrederea în 
propriile abilități şi oferă senzaţia de bine. Prin urmare, învăţarea devine mai 
distractivă, motivaţia e mai mare, muncești mai mult și ai rezultate și mai bune. 
Astfel, pui în mișcare un ciclu extrem de pozitiv. 


În plus, multe dintre abilitățile de care ai nevoie ca să obţii note bune sunt cele 
pe care le foloseşti ca să reușeșşti și în alte domenii ale vieţii. În orice domeniu al 
vieţii tale personale şi profesionale, vei avea de câștigat dacă vei ști cum să 
înveţi, să prioritizezi, să muncești eficient sub presiune și să te gândești eficient 
la probleme și la soluţii. 


Prin urmare, marele câștigător când vine vorba de tehnici de învăţare 
îmbunătățite nu va fi carnetul de note, ci chiar tu! 


Cum să citeşti această carte 


Această carte e împărțită în trei: Invaţă eficient, Performanţe optime şi Gândeşte 
corect. 


PARTEA 1 — Învață eficient 
Discută tehnicile pe care le poţi folosi ca să înveţi mai inteligent. Această parte 


acoperă subiecte precum gestionarea timpului, tehnici de citire, tehnici de luare a 
notițelor şi tehnici de memorare. 


PARTEA 2 — Performanţe optime 


Abordează modul în care poţi performa optim la teste și examene. Această parte 
include subiecte precum pregătirea pentru test, teme și examene scrise și orale. 


PARTEA 3 — Gândeşte corect 


Abordează motivaţia, ţelurile, modul în care gândim și cum am putea folosi toate 
acestea ca să învăţăm şi să avem rezultate mai bune. 


Cum să profiți din plin de această carte 


Există mai multe moduri prin care poţi beneficia de această carte. Dacă nu ai 
timp să o citești pe toată, o poţi folosi ca referinţă și te poţi concentra pe anumite 
capitole care te interesează. Dar îți recomand să o citeşti integral, deoarece îţi va 
îmbunătăţi înţelegerea subiectului critic al tehnicilor de învăţare. E posibil chiar 


să afli că ponturile cele mai bune sunt unde te aştepţi mai puţin. 


Mai important, te încurajez să începi imediat să foloseşti activ aceste tehnici. În 
acest scop, s-ar putea să te ajute să revii asupra unor capitole ca să-ţi amintești 
tehnicile respective. Fiecare capitol se termină cu un scurt rezumat, ca să nu fii 
nevoit să-l recitești în întregime pentru a-ţi aminti ideile şi tehnicile principale. 


Partea 


Invaţă eficient 


Timp și planificare 


Părinții mei 
mi l-au dat de 
Crăciun, 


Gestionarea timpului 


Pentru majoritatea studenţilor, pur şi simplu nu există destul timp ca să le facă pe 
toate. Tocmai pentru că timpul e limitat, e important să îl folosim cu 
înțelepciune. lată ce presupune gestionarea timpului: să folosești tehnici și 
strategii ca să maximalizezi timpul pe care îl ai la dispoziţie. 


Stabileşte cât timp ai 


În al doilea semestru ca student la universitate, eram foarte motivat să dau tot ce 
am mai bun. Am decis să citesc toate materialele de studiu de două ori, să iau 
notițe detaliate, să îndeplinesc toate sarcinile de lucru, să merg pregătit la cursuri 
şi chiar să citesc și alte cărţi relevante pentru subiectul discutat la curs. Dar, după 
o lună, eram în urmă la fiecare curs. Cu cât lucram mai mult, cu atât rămâneam 
mai în urmă. Am devenit frustrat și nemotivat. 


Ce nu mersese bine? 


Ca mulţi alți studenţi, fusesem complet nerealist când evaluasem cât timp aveam 
la dispoziţie şi când estimasem cât va dura fiecare activitate. De exemplu, 
credeam că voi putea citi fiecare capitol individual din manualul de 
macroeconomie într-o oră. Fiecare capitol avea aproximativ 30 de pagini, era 
scris cu font mic şi înțesat cu teorii complicate.! Aşa că nu e deloc surprinzător 
că îmi lua mai mult de o oră să citesc fiecare capitol. 


Atunci mi-am dat seama că trebuia să aflu exact cât timp aveam ca să studiez, 
înainte să hotărăsc în ce mod aveam să petrec timpul respectiv. Îţi sugerez să faci 
la fel. Uite ce-ţi recomand: o săptămână are 168 de ore în total. Folosește acest 
interval ca punct de pornire şi scade timpul de care ai nevoie pentru activități 
precum somn, mese, relaxare și altele. Dacă dormi în medie opt ore pe noapte, 
atunci trebuie să scazi 56 de ore din total. Dacă mesele zilei îţi iau în medie două 
ore pe zi, atunci trebuie să scazi 14 ore și aşa mai departe. Să ne uităm la un 


exemplu. 


Ore 
168 


Activitate 


Punct de pornire (număr de ore într-o săptămână) 


Somn 


Mese 


Pregătirea de dimineaţă şi transport 


Sport 


Cluburi studenţeşti 


Relaxare 


Cursuri 


Joburi cu jumătate de normă 


Ore pentru activităţi şcolare independente 


În exemplul de mai sus, îţi rămân 20 de ore pe săptămână pentru studiu 
independent. Dacă presupunem că eşti liber în weekend, îți mai rămân patru ore 
pe zi. Dacă ai patru cursuri, aceasta înseamnă cinci ore de studiu pentru fiecare 
curs pe săptămână. Nu e mult, deci trebuie să te gândești bine cum să folosești 
acest timp cât mai eficient, cu alte cuvinte cât timp vei studia un anumit material 
sau exercițiu, aşa cum vom discuta mai departe. 


Aceasta este şi o ocazie nepreţuită ca să identifici zonele unde poţi să câștigi 
timp. Dacă de obicei petreci mult timp pregătindu-te dimineaţa, uitându-te la 
televizor sau navigând pe internet, ai putea să scazi timpul de la una sau mai 
multe dintre aceste activităţi ca să câştigi mai mult timp zilnic. 


Stabileşte cât îţi ia să studiezi 


O altă practică importantă e să măsori cât durează cele mai importante activități 
de studiu, precum cititul, recapitularea notiţelor, scrierea de conspecte și 
rezolvarea seturilor de probleme. De exemplu, ca să afli cât durează să citeşti 
cartea, citește patru pagini, notează cât timp îţi ia, apoi împarte numărul la patru 
şi obține un număr estimativ al minutelor de care e nevoie pentru o pagină. De 
exemplu, dacă petreci patru minute pe pagină și ai o medie de 60 de pagini date 
în fiecare săptămână la un anumit curs, atunci îţi va lua un total de 240 de 
minute sau patru ore ca să citeşti totul. 


Acum aplică aceeași abordare celorlalte activităţi de studiu. Să presupunem că 
durează patru ore ca să termini de citit, o oră ca să recapitulezi notițele de la 
curs, două ore ca să scrii conspectele şi trei ore ca să rezolvi un set de probleme. 
Dacă aduni timpul necesar pentru toate aceste activităţi, atunci vei vedea că 
durează 10 ore ca să faci totul. Dacă ai la dispoziţie numai cinci ore pentru curs, 
ca în exemplul de mai sus, poţi să vezi foarte ușor că planul tău nu e realist. 
Trebuie să prioritizezi. 


Foloseşte timpii morți 


Toţi avem timpi morţi sau scurte perioade de timp în viaţa de zi cu zi pe care nu 
le folosim pentru nimic productiv: aşteptăm autobuzul, stăm în tren, mergem la 
şcoală, așteptăm să intrăm la doctor sau la dentist, stăm la coadă și așa mai 
departe. Acest timp nu e potrivit pentru studiu aprofundat, cum ar fi rezolvarea 
unor seturi de probleme dificile, dar îl poţi investi în lucruri simple, cum ar fi să 
dai telefoane, să răspunzi la emailuri, să asculți podcasturi sau să recapitulezi 
notițe. 


În liceu, îmi petreceam cele 20 de minute cât mergeam cu autobuzul terminând 
ce mai aveam de citit. Un prieten care studia în Praga trebuia să meargă 45 de 
minute cu tramvaiul la universitate, în fiecare zi, timp în care trecea în revistă 
notițele scrise de mână. O altă prietenă îşi suna părinţii şi bunicii în drum spre 
casă, după cursuri. Dacă îţi foloseşti pauzele ca în exemplele de mai sus, vei 
avea mai mult timp fie pentru studii importante, fie pentru activităţi de relaxare 
care să-ți aducă satisfacţie. 


planifică-ţi ziua 


Toţi cei care sunt guru ai productivităţii personale recomandă să petreci 10 
minute pe zi ca să îţi planifici ziua.? Care este scopul zilei? Ce trebuie să faci? 
Stabilește-ţi prioritățile. Dacă vei face asta, vei identifica sarcini pe care poţi să 
le combini şi, astfel, îţi vei organiza mai eficient ziua. Un alt beneficiu major al 
planificării este că te „constrânge“ să îndeplineşti anumite sarcini. Un studiu care 
a implicat 85 de studenţi din Marea Britanie a arătat că studenţii care planificau 
ce şi când vor studia petreceau de două ori mai mult învățând în comparaţie cu 
cei care nu își făcuseră astfel de planuri. 


Fii organizat 


Nu pierde timp căutându-ţi pixurile şi caietele de fiecare dată când începi să 


înveți. Cumpără lucrurile de care ai nevoie, organizează-le și păstrează-le astfel. 
Poate că timpul pe care-l petreci căutându-ţi lucrurile nu e prea mare în alte 
circumstanţe, dar totul se adună. Dacă-ţi ia mult să găseşti tot ce ai nevoie ca să 
începi, poţi să folosești asta ca scuză ca să nu mai studiezi deloc sau riști ca 
tocmai asta să devină o scuză. 


Un fost coleg avea probleme fix cu asta. De fiecare dată când se întorcea acasă 
de la cursuri, nu avea energie ca să găsească tot ce avea nevoie ca să înveţe. Așa 
că, în schimb, dădea drumul la televizor. Când asta a devenit o problemă din ce 
în ce mai mare, s-a hotărât să încerce ceva nou. În fiecare dimineaţă îşi aranja 
biroul cu manualul deschis şi, alături, punea toate celelalte lucruri de care avea 
nevoie: caiet, creioane și markere. Prin urmare, a trecut peste obstacolul lui 
zilnic legat de studiu, și productivitatea lui a crescut substanțial. 


Foloseşte un calendar şi o listă de activităţi 


Când aveam nouă ani, îmi aminteam programarea pentru tuns fără să fie nevoie 
să o notez în calendar. Dar, când aveam nouă ani, o tunsoare era de obicei 
singurul eveniment planificat într-o săptămână. În prezent, nu pot să fac faţă fără 
calendarul din telefonul mobil. Prin folosirea calendarului, sporesc capacitatea 
minții și las liberă memoria pentru lucrurile care chiar contează. Notarea 
activităţilor programate este esenţială, potrivit lui David Allen, expert de renume 
mondial în productivitatea personală. EI ne reaminteşte că efortul de a trebui să 
reținem lucruri banale ne răpește din timp și din energie. Prin urmare, el 
recomandă să (1) îţi notezi toate întâlnirile în calendarul telefonului mobil și să 
le treci în revistă la începutul fiecărei zile; şi (2) să faci o listă cu toate 
activităţile pe care trebuie să le îndeplinești. lată un exemplu cu o astfel de listă: 


Listă de activităţi Sună-l pe Andrew Cumpără cadou pentru ziua mamei Trimit 


Câte o activitate pe rând 


Pentru a face faţă volumului copleşitor de muncă pe care fiecare îl are în prezent, 
mulți dintre noi au învăţat să facă mai multe lucruri deodată. Până la urmă, ne- 
am putea gândi că avem o mână dreaptă, o mână stângă, precum şi ochi şi 
urechi, și nu toate trebuie să se concentreze pe același lucru în același timp. 
Facem curat în timp ce ascultăm muzică sau ne sunăm mama în timp ce ne 
îndreptăm spre supermarket. 


Deși ideea de multitasking nu ar trebui dată cu totul la o parte, trebuie să 
recunoști că funcționează numai pentru anumite tipuri de sarcini. Unii pot 
conduce maşina în timp ce vorbesc la telefon, dar încearcă să conduci în timp ce 
rezolvi 34X2 + 34X + 15 = 0 fără să treci printr-un accident groaznic. Vezi tu, 
sarcinile care îţi solicită toată atenţia şi concentrarea nu pot fi făcute bine în 
același timp cu alte sarcini care necesită un nivel similar de concentrare şi 
atenție. Dacă facem asemenea lucruri simultan, cum ar fi să încercăm să 
aprofundăm un subiect de eseu în timp ce vorbim cu cineva despre ceva care nu 
are legătură cu asta, nu facem decât să schimbăm rapid sarcinile între ele. Iar 
acest lucru este ineficient, din moment ce schimbarea constantă a sarcinilor duce 
la o pierdere a preciziei și la o încetinire a vitezei. De exemplu, într-un studiu 
realizat de Universitatea din Michigan, cercetătorii au descoperit că performanţa 
cognitivă s-a redus cu până la 40% când sarcinile au fost realizate simultan, nu 
secvenţial.+ Deci, dacă vrei să fii eficient când jonglezi cu mai multe sarcini care 
necesită toată atenţia ta, fă-le pe rând. 


Alege un job inteligent 


Dacă ai nevoie să-ţi iei un job cu jumătate de normă în perioada studiilor, 
încearcă unul care să-ţi aducă nu numai beneficii financiare. De exemplu, poţi să 
lucrezi ca antrenor la sală și să fii plătit pentru că te antrenezi și te mențţii 
sănătos. Sau poţi să lucrezi ca asistent sau meditator și să ajuţi un profesor sau 


alți studenţi cu activități legate de cursuri, teme și teste. Astfel, eşti plătit să 
câştigi experienţă într-un domeniu relevant. Poţi să încerci şi să pătrunzi într-un 
domeniu în care vrei să lucrezi pe viitor, iar astfel să acumulezi experiență 
valoroasă și să îţi faci contacte în acest scop. 


Lasă-ţi timp pentru timp liber 


Până și studenţii pot fi epuizați, aşa că e important să îţi acorzi timp ca să te 
relaxezi și să te distrezi. Bineînţeles că uneori, de exemplu când ai un termen- 
limită, acest lucru e mai greu, dar pe termen lung, e greu să menţii un nivel înalt 
de performanţă fără un echilibru între muncă şi joacă. 


Unii oameni au nevoie de mai mult timp liber decât alţii, dar toată lumea are 
nevoie de ceva timp liber. Cât timp trebuie să petreci învățând depinde de 
situaţia ta specifică şi de obiectivele tale de ansamblu. Dacă vrei să ajungi în 
vârf, atunci va trebui să sacrifici ceva mai mult timp decât dacă scopul tău este 
doar să fii puţin peste medie. 


O dificultate frecventă printre studenţi este să separe mental studiile de ce fac în 
timpul liber. Altfel spus, mulţi studenţi se gândesc la învăţat când încearcă să se 
distreze, ceea ce le reduce bucuria și îi face să se simtă vinovaţi pentru tot ce nu 
au făcut. Apoi, când chiar încep să înveţe, se gândesc la ce ar fi preferat să facă 
şi se lasă distraşi de reţele de socializare, jocuri sau alte activităţi. Ca să ieși din 
acest cerc vicios, e nevoie de disciplină, despre care o să vorbim mai mult în 
partea 3 a cărţii. Pe scurt, ai multe de câștigat dacă te gândești numai la studii 
când studiezi şi nu te gândești la studii când te relaxezi. 


Nu uita să faci sport 


Mereu am fost convins că activitatea fizică nu este doar o cheie către sănătatea 
fizică, ci şi către pace sufletească. In trecut, mi-am vărsat de multe ori furia şi 
frustrarea pe un sac de box, în loc să le îndrept asupra unui prieten sau chiar 


asupra unui poliţist. Mișcarea eliberează tensiunea, iar tensiunea distruge 
liniştea sufletească. Mi-am dat seama că lucram mai bine și gândeam mai clar 
când eram într-o formă fizică bună, așa că sportul a devenit unul dintre lucrurile 
din viaţa mea la care nu am renunțat niciodată. 


Nelson Mandela 


Activitatea fizică este importantă pentru a funcţiona cum trebuie, mai ales în 
timp. Îţi dă energie şi rezistență. Dar cercetările despre activitate fizică şi 
învăţare arată că mișcarea sporeşte nu numai energia, ci şi abilitatea de a învăţa 
şi de a funcţiona. Așa cum zicea un titlu din The Guardian: „Începe să alergi şi 
vezi cum ţi se măreşte creierul“.6 Prin urmare, exercițiile nu sunt bune numai 
pentru sănătate, ci te ajută şi să performezi mai bine”. Fă-ţi timp pentru mişcare 
în fiecare săptămână, deoarece dacă vei fi într-o formă mai bună, timpul pe care 
îl petreci învățând va fi mai eficient. 


Te numeri printre cei care plănuiesc adesea să facă mișcare, dar nu prea reușesc? 
În acest caz, nu te gândi doar că o să faci mişcare „cândva luni“. Stabileşte o oră 
clară, ideal cu un prieten, sau fă-ți abonament la sală. Notează evenimentul în 
calendar, ca să-ţi sporești implicarea faţă de el. 


Nu uita să dormi 


Pe când studiam la un liceu în New York, în cadrul unui program de schimb de 
elevi, mi s-a cerut să mă prezint în biroul directorului adjunct. „Am auzit câteva 
lucruri despre tine care mă îngrijorează“, mi-a zis el. Cuvintele lui m-au 
înspăimântat. Greșisem cu ceva? Urma să fiu exmatriculat, să mi se anuleze viza 
de student și să fiu trimis înapoi în Norvegia? „Cred că ar trebui să te duci la 
doctor“, a continuat el. Ce? A reieșit că profesoara de la cursul de dimineaţă 
observase că păream puţin distant și nu mă concentram. A bănuit că eram bolnav. 
M-am dus la doctor, care mi-a spus că nu eram bolnav, ci că pur și simplu nu 
dormeam destul. 


Somnul insuficient este un obicei printre studenţi. Se duc la culcare prea târziu, 
de obicei nu dorm bine, apoi sunt obosiţi și nu se pot concentra la cursuri. Seara, 
încearcă să recupereze timpul pierdut în timpul zilei, apoi se duc la culcare prea 


târziu şi ciclul o ia de la capăt. 


Somnul insuficient afectează mult mai mult decât energia și starea de spirit. 
Toată lumea este de acord că acest lucru îţi afectează și abilitatea de a învăţa. 
Dacă în prezent nu dormi destul, fă ceva în sensul ăsta! 


Ai putea răspunde: „Mă culc târziu de obicei“ sau „Pur şi simplu nu sunt o 
persoană matinală“. E păcat, pentru că asta poate îngreuna deprinderea unor 
rutine mai bune de somn. Dar nu este o scuză. Oricine îşi poate îmbunătăți 
obiceiurile de somn dacă există suficientă implicare. 

Trebuie să prioritizezi 


Un scop fără un plan este un vis. 


Nathaniel Branden 


Ca să petreci eficient timpul pe care l-ai rezervat pentru studii, trebuie să te 
asiguri și că te concentrezi pe lucrurile potrivite. Prin urmare, trebuie să 
prioritizezi pentru că, atunci când vine vorba de studii, nu există limite. Ţi-ai 
putea dedica întreaga viaţă învățatului şi chiar și așa, la sfârşitul vieţii, tot ai afla 
că tot ce ai învăţat e doar o picătură într-un ocean al cunoașterii. Din acest motiv, 
trebuie să fii conștient pe ce te concentrezi. 


Timpul nu înseamnă productivitate 


În primul rând, trebuie să distrugi mitul potrivit căruia faptul de a dedica mult 
timp unei sarcini înseamnă că o şi vei rezolva bine. Ia în considerare următoarea 
poveste adevărată de la Universitatea Yale, unde CS 323, un curs de programare 
predat de profesorul Stanley Eisenstat, e cunoscut pentru dificultatea sa.! Nu e 
deloc surprinzător că studenţii de la curs au avut multe nemulțumiri, printre cele 
mai frecvente fiind aceea că sarcinile iau prea mult timp ca să fie îndeplinite. Ca 
să le înțeleagă mai bine protestele, profesorul Eisenstat s-a hotărât să 
monitorizeze cât petrece fiecare student pentru temă. 


Apoi a comparat timpul petrecut de fiecare student cu notele obținute. Ce credeţi 
că a descoperit? În mod interesant, nu a găsit nici o corelare între note şi timpul 
petrecut pentru învăţat. Unii studenţi au petrecut mult timp învățând și tot au 
obținut note proaste, în timp ce alţii au studiat mult mai puţin şi au obţinut note 
bune. De fapt, cel mai eficient student l-a întrecut pe cel mai puţin eficient într- 
un raport de 10:1. În timp ce studentul cel mai puţin eficient a îndeplinit sarcina 


de lucru în 10 ore, studentul cel mai eficient a avut nevoie doar de o oră. 


Și eu am văzut acest model de nenumărate ori. Prea mulţi studenţi abordează 
şcoala cu dorinţa și motivaţia de a reuşi, însă fără să se întrebe cum pot obține 
rezultate bune în cel mai eficient mod. Ei se apucă de lucru și văd ce se întâmplă 
pe parcurs. Deseori petrec ore lungi cu învățatul și fie se concentrează pe 
conţinutul greşit, fie folosesc strategii ineficiente de învăţare, sau ambele. Ideea 
e să lucrezi inteligent, nu din greu. 


Principiul 80/20 


Principiul 80/20 afirmă că 80% din rezultate provin din numai 20% din ce 
facem. În mod interesant, principiul 80/20 se poate aplica în mai multe domenii 
diferite. De exemplu, Microsoft a raportat odată că, în 80% dintre cazuri, de 
fiecare dată când a picat sistemul Windows, cauza a fost reprezentată, în 
proporţie de 20%, de erorile cunoscute din Windows. Această informaţie a 
permis companiei Microsoft să lucreze mai eficient, deoarece știa ce erori 
trebuia să remedieze mai întâi. În afaceri, se spune adesea că 80% din profit vine 
de la numai 20% din clienţi. Prin urmare, companiile depun mari eforturi să 
identifice acești clienți cu mare impact şi să se asigure că sunt fericiţi. Evident, 
nu se întâmplă mereu ca exact 80% din rezultate să provină de la exact 20% din 
ce facem. Ideea este că nu tot ce avem sau facem are aceeași valoare și că e o 
strategie mult mai bună să ne concentrăm pe lucrurile cele mai importante. De 
exemplu, analizele au arătat că o sută de cuvinte sunt utilizate pentru jumătate 
din toate textele scrise în engleză.? Dacă înţelegi aceste o sută de cuvinte, poți să 
înţelegi jumătate din toate cuvintele pe care le citești în engleză. O simplă 
căutare pe Google oferă liste similare pentru germană, franceză, spaniolă și o 
varietate de alte limbi. Dacă vei învăţa cele mai comune o sută de cuvinte, 
vocabularul tău va fi mult mai util decât dacă vei învăţa primele o sută de 
cuvinte din dicționar. 


Reţine prin urmare principiul 80/20 când te hotărăşti cum să te pregătești pentru 
cursuri, cum să exersezi pentru teste și cum să rezolvi cu succes un anumit 
subiect. lată ce îți recomand să faci: 


(1) Descifrează codul 


Fiecare curs e unic prin conţinut și prin cerinţe. Pe baza descrierii cursului şi 
poate a unui simţ pentru tradiţie, profesorul creează reguli nescrise pentru 
succes. La unele cursuri, manualul conţine chiar materialul cursului de bază, 
orele fiind folosite pe post de completări. La altele, orele şi notițele formează 
baza, iar manualele reprezintă materialul pe care „e bine să îl ştii“. În mod 
similar, la unele cursuri, întreg conţinutul, indiferent de forma lui, are o 
importanţă la fel de mare, în timp ce la altele, anumite părți sunt mai importante 
decât altele. La unele cursuri, detaliile sunt esenţiale, în timp ce la altele nu 
contează decât ideile importante. Unele cursuri se concentrează pe teorie, iar 
altele, pe aplicarea teoriei respective. Unele cursuri sunt simple și necesită puţin 
efort, în timp ce altele necesită muncă intensă. 


Ai înţeles? Cu cât mai devreme „descifrezi codul“ sau înţelegi regulile nescrise 
ale cursului, cu atât mai repede poţi să te concentrezi pe lucrurile potrivite şi poţi 
să-ți plănuieşti timpul în funcţie de asta. 


Uite cum să faci asta: 


* Citeşte cu atenţie fiecare document care descrie cursul şi cum va fi notat, 
inclusiv informaţiile cu „scris mic“. 


* Ascultă cu atenţie când profesorul vorbește despre cum funcţionează cursul — 
mulți studenţi nu sunt prea atenţi la partea asta, ceea ce e o mare greșeală. 


* Vorbeşte cu profesorul şi întreabă-l cum să abordezi cursul ca să ai rezultate 
bune. 


* Studiază subiecte de la examene anterioare ca să înţelegi ce anume se testează 
şi în ce mod. 


* Vorbeşte cu studenți mai mari, care au participat la același curs, şi cere-le 
sfaturi despre cum să ai rezultate bune. 


(2) Pune-ţi strategia la punct 


După ce înţelegi cum funcționează cursul, e momentul să-ţi pui strategia la 
punct. Pe ce o să te concentrezi? Cum o să abordezi cursul? Cât timp o să-i aloci 
în comparaţie cu celelalte cursuri și activități? O să citeşti manualul înainte sau 
după curs, ori deloc? Dat fiind că timpul e limitat și în mod normal nu ai 
suficient pentru tot ce plănuiești, ar trebui să-ți stabileşti priorităţi clare. Fă mai 
întâi lucrurile cele mai importante (cele pe care trebuie să le faci), apoi restul 
(cele pe care ar fi plăcut să le faci). 


(3) Revizuieşte-ţi des strategia 


Deoarece e uşor să te pierzi sau să rămâi în urmă, e important să te întrebi 
periodic dacă te concentrezi pe lucrurile potrivite. Chiar ai descifrat codul clasei? 
Ai ascultat informaţiile noi și ţi-ai adaptat planul în funcţie de asta? Ţi-ai stabilit 
corect priorităţile? Gândeşte-te astfel: dacă ai avea la dispoziție numai jumătate 
din timp, ai face aceleași lucruri, în aceeași ordine? Cu alte cuvinte, planul tău 
nu ar trebui bătut în cuie. Cele mai bune planuri sunt cele care te ajută să te 
adaptezi la schimbări neaşteptate, la obstacole și informaţii noi. 


Strategia mea 


Pe baza mai multor ani de studiu, am descoperit că o versiune adaptată a 
următoarei strategii generice promovează, de obicei, succesul. 


1. Pe parcursul semestrului, mă concentrez pe înţelegerea conţinutului cursului. 
Folosesc fişele lecţiilor ca bază pentru ce trebuie să ştiu, sunt selectiv și folosesc 
manualul ca ajutor când am nevoie. Înainte de curs, trec în revistă notițele lecţiei 
(dacă sunt disponibile) sau răsfoiesc manualul, ca să am o imagine de ansamblu 
asupra conţinutului de bază. Pentru o înţelegere mai bună după curs, rezolv 
seturile recomandate de probleme şi ilustrez în scris conceptele importante şi 
relaţiile dintre diferitele părţi ale cursului. Dacă nu înţeleg ceva, îmi notez şi îl 
întreb pe profesor în pauză. Nu-mi iau notițe din manual, deoarece deseori 
acestea devin prea cuprinzătoare. 


2. Pun pe primul loc sarcinile scrise obligatorii și voluntare. Mi-am dat seama că 
învăţ mult mai mult din asta decât din citit pasiv. Un alt motiv pentru care pun 
accent pe ore și sarcinile scrise este că profesorii mei nu au dat niciodată la 
examen ceva despre care nu au vorbit la curs sau care nu a făcut parte dintr-o 
sarcină scrisă. 


3. In sesiune mă concentrez pe trecerea în revistă a examenelor din trecut (şi pe 
rezolvarea problemelor de acolo) și pe memorarea conţinutului-cheie. Nu citesc 
manualul din scoarță în scoarță pentru că nu am timp de aşa ceva. 

Despre învăţare 


lată cum demonstrez 
modul în care Newton 
a descoperit gravitația. 


Profesorul de fizică credea în „PREDARE PRIN EXPERIMENT“ 


Cum să înţelegi ce înveţi 


Învăţatul vine în numeroase chipuri și forme. Însă în această carte ne vom 
concentra pe învăţarea cunoştinţelor profesionale. Când vorbim despre învăţat, 
vrem să obținem informaţii şi să le înțelegem ca să le putem reproduce sau 
folosi, de exemplu pentru rezolvarea problemelor. Merită evidenţiat un cuvânt 
din propoziţia anterioară: „folosi“. Învăţatul nu se rezumă numai la memorie. 
Oricine poate să înveţe o formulă pe dinafară, dar, dacă nu poţi folosi formula 
sau nu înţelegi când să faci asta, ce valoare are? În același timp, nu obţii prea 
mult din înțelegerea unui cuvânt în franceză, dacă-l uiţi imediat după aceea şi 
nu-ți aminteşti înțelesul lui când îl auzi. Atât memoria, cât și înţelegerea sunt 
importante și există o legătură strânsă între ele. E uşor să-ți aminteşti informații 
pe care le înţelegi şi e mai uşor să înţelegi fenomene complexe când ai memorat 
baza lor. Prin urmare, când înveţi, scopul nu ar trebui să fie exclusiv înţelegerea 
ori memorarea, ci ambele. 


Nu capacitatea de stocare e problema 


Creierul uman are o capacitate de stocare aproape nelimitată. Cele mai recente 
estimări disponibile arată că o persoană obișnuită poate stoca în memorie 
informaţii echivalente cu 4,7 miliarde de cărți.! Deci cei care se tem că 
informaţiile noi „înlătură“ informaţii vechi pot să se liniştească, lucrurile nu 
funcţionează astfel. Prin urmare, factorul critic nu este capacitatea de stocare pe 
termen lung a memoriei, ci mai degrabă procesul de învăţare — modul în care 
codifici cunoştinţele în memoria pe termen lung şi le stochezi astfel încât să le 
extragi oricând ai nevoie de ele. 


Numeroase moduri de învăţare 


Să citești, să asişti la o prelegere, să te uiţi la un film sau să rezolvi seturi de 
probleme sunt toate moduri prin care să înveţi. Dar la fel sunt şi notițele, 
discuţiile cu alții sau pur și simplu să te gândești la un fenomen. De fapt, toate 
activităţile care implică materialul de curs pot duce la învăţare. În acelaşi timp, e 
important să subliniez că învăţarea nu este un rezultat garantat. Nu înveţi dintr-o 
prelegere prin simpla ta prezenţă. Dacă te gândeşti la altceva sau stai tot timpul 
pe telefon, poţi să fii prezent la toată prelegerea fără să înveţi nimic. Prin urmare, 
e important să te concentrezi când înveţi, fie că citeşti, fie că participi la o 
discuţie de grup. În plus, e important să foloseşti tehnici bune de învăţare. Pe 
parcursul părţii întâi a acestei cărţi, vom prezenta astfel de tehnici de învăţare 
pentru câteva dintre cele mai frecvente moduri de a învăţa, precum cititul, 
participarea la cursuri sau luarea de notițe. Ce tehnică sau ce sfat ar trebui să 
urmezi depinde de metoda de învăţare: sfatul pentru a învăţa eficient este diferit 
de sfatul despre cum să obţii cât mai mult dintr-o prelegere. Dar vei observa că 
există și multe puncte comune. Să îți păstrezi concentrarea, să faci legătura 
dintre informaţii noi și lucruri pe care deja le ştii și să te testezi singur sunt, în 
general, sfaturi bune și vei întâlni variante ale acestora pe parcursul cărții de față. 


Învăţare profundă vs. de suprafață 


Două concepte care descriu două abordări diferite ale învăţării sunt învăţarea de 
suprafaţă şi cea profundă.? Când folosim o abordare superficială când vine vorba 
despre învăţare, memorăm fapte şi detalii individuale. Ca să folosesc o imagine 
mentală, privim ce vom învăţa drept un „munte singuratic“ și învăţăm pe 
dinafară cât de înalt este şi cum arată. Pe de altă parte, când folosim o abordare 
profundă a învăţării, avem o perspectivă mai largă şi mai profundă. Căutăm 
conexiuni, asemănări şi diferenţe cu lucrurile pe care le ştim. Căutăm tipare și ne 
gândim cât de bine am înţeles ce anume încercăm să învăţăm. În loc de un munte 
singuratic de aproape 3 000 de metri, vedem un munte care face parte dintr-un 
lanţ muntos. Ne întrebăm cum a fost creat muntele, dacă mereu a fost atât de 
înalt ca în prezent și în ce mod afectează lanţul muntos clima din zonă. Prin 
urmare, învăţarea profundă este caracterizată de un mod mult mai reflexiv de a 
învăţa şi îţi cere şi să te gândești la propria înţelegere. Când înţelegi ceva la nivel 
profund, e mai uşor să foloseşti aceste cunoștințe ca să rezolvi probleme, atât la 
examene, cât şi mai târziu, pe parcursul carierei. 


Evident, nu totul trebuie învăţat în profunzime. De exemplu, nu trebuie să 
înţelegi toate procesele care fac un ecran să se aprindă când porneşti telefonul 
mobil. Pentru multe dintre lucrurile pe care le facem, putem folosi numai 
informaţii de suprafaţă. În plus, nu ai timp să înveţi absolut totul în profunzime. 
Însă când studiezi subiecte critice pentru cariera ta, e înțelept să aprofundezi cât 
mai mult. 


Cum să înţelegi ce înveţi — rezumat Ce trebuie să ştii: * Să înveţi înseamnă să ot 


Cum să înveţi singur și cu ceilalți 


Studiu individual 


In cea mai mare parte din timp studiem singuri. Ca să profiţi din plin de aceste 
sesiuni individuale de studiu, e important să faci tot posibilul ca să îţi 
maximizezi concentrarea și nivelul de energie. 


Concentrare profundă 


În mod ideal, ar trebui să fii atât de acaparat de munca ta, încât să uiţi că lumea 
din jurul tău există. Când te concentrezi atât de bine, intri într-o stare în care ești 
atât concentrat, cât şi eficient. O asemenea concentrare profundă nu e necesară 
dacă trebuie doar să trimiţi câteva emailuri sau să răsfoieşti niște notițe, dar o 
mare parte din timpul pe care-l petreci studiind este folosit ca să înţelegi 
concepte dificile și să rezolvi probleme complexe. Când citeşti, îţi iei notițe sau 
rezolvi sarcini de lucru, vei obţine beneficii importante dacă ești foarte 
concentrat. Este mai ușor să te concentrezi când: 


* te simți motivat; 


* eşti interesat de subiect; 


* nu ești distras de factori interni (anxietate, plictiseală sau alte 
sentimente); 


* nu eşti distras de factori externi (priveliști, sunete, calitatea 
aerului); 


* nevoile tale fiziologice sunt satisfăcute (somn, mâncare, băutură, 
confort). 


Dacă iei decizii inteligente, care să reducă la minimum factorii de distragere, îţi 
va fi mai uşor să te concentrezi în profunzime. În continuare, vom examina o 
serie de factori pe care îi poţi controla și manipula în acest sens. 


Distrageri digitale 


Nu există nici o îndoială că smartphone-ul poate să complice munca și 
concentrarea pe perioade lungi de timp. Cu acces gratuit la divertisment și reţele 
de socializare, nu e de mirare că mulţi s-au obișnuit să-și verifice telefoanele de 
fiecare dată când se plictisesc. Potrivit fostului inginer IT Tristan Hairris, 
companii ca Facebook, Youtube, Snapchat și altele lucrează constant ca să își 
adapteze şi să-și îmbunătăţească aplicaţiile încât să petreci cât mai mult timp 
posibil accesându-le.! O măsură foarte simplă, dar eficientă, care contribuie la 
reducerea timpului petrecut pe telefonul mobil când studiezi este pur şi simplu să 
îl pui undeva deoparte, ca să nu-l vezi şi să nu-l auzi. Când nu mai e la vedere 
sau vârât în buzunar, e mai ușor să uiţi de el şi să te concentrezi pe muncă. 


Momentul zilei 


La începutul zilei mă simt neliniștit, dar seara sunt relaxat. Prin urmare, aleg să 
studiez cel mai des seara, atunci când pot. Urmând aceeași logică, oamenii care 


se simt motivaţi şi plini de energie dimineața, dar devin obosiţi după-amiaza, ar 
trebui să încerce să lucreze la începutul zilei. In ce perioadă a zilei eşti cel mai 
eficient? lată când ar trebui să te concentrezi pe muncă. 


Locul 


Unii oameni lucrează cel mai bine de acasă, pentru că alți oameni din bibliotecă 
sau din sala de studiu nu fac decât să le distragă atenţia. Alții nu se lasă distraşi 
atât de uşor și chiar se simt motivaţi când sunt înconjurați de alți oameni. Dacă te 
afli într-o cafenea şi poţi ignora toate zgomotele, atunci acela s-ar putea să fie un 
loc bun în care să studiezi. Ideea-cheie este să găseşti un loc unde să poţi lucra 
productiv. Un astfel de loc e caracterizat de: 


* un mediu în care nu există elemente care să îţi distragă atenţia 


* un spaţiu de lucru destul de mare 


* un scaun confortabil (un scaun de birou e mai bun decât o 
bancă) 


* lumină bună (ochii îţi vor obosi mai repede dacă citeşti la lumină 
proastă) 


* ventilaţie bună/calitate a aerului (dacă aerul e închis în locul în 


care stai, deschide o fereastră). 


Evită să înveți în pat. Nu am întâlnit pe nimeni care să studieze eficient în pat, şi 
riști să îţi întrerupi semnificativ obiceiurile de somn, deoarece creierul începe să 
asocieze patul cu munca, nu cu odihna.? Dacă poţi să te concentrezi și să lucrezi 
eficient în mai multe locuri, atunci ar trebui să alternezi. Cercetările au arătat că 
e mai ușor să-ți amintești ceva dacă ai studiat acel lucru în mai multe locuri.3 


Pauze 


Ai nevoie de ceva timp să devii productiv? Ţi se pare greu să lucrezi cu o 
eficiență de 100% din primul minut? Dacă ai nevoie de ceva timp ca să intri în 
ritm, ar fi bine să-ţi organizezi timpul ca să poţi studia două sau trei ore o dată, 
inclusiv pauze mici. După trei ore de muncă, e în regulă să iei o pauză mai 
lungă. Rareori mă apuc de sarcini mari și grele dacă nu am cel puţin două ore la 
îndemână. Dacă am mai puţin timp, mi-l petrec îndeplinind sarcini simple. 


Să spunem că ai rezervat trei ore ca să lucrezi pe un anumit subiect. Cât de des ar 
trebui să faci pauze? La fiecare jumătate de oră? După fiecare oră? Pentru 
început, e în regulă să lucrezi câte 50 de minute, urmate de pauze de 10 minute. 
Însă dacă studiezi ceva solicitant sau plictisitor, s-ar putea să vrei să faci pauze 
mai des, 5 minute la fiecare 25 de minute. Dacă simți însă că ai ajuns la un ritm 
optim, nu ai de ce să-l întrerupi și fă pauze în mod inteligent. 


Muzică 


Pentru a avea un efect pozitiv asupra învăţării, muzica trebuie să te ajute să te 
concentrezi la ce faci.4 Dacă te distrage sau îţi redirecțţionează atenţia către 
melodia pe care o asculţi, nu te va ajuta să înveţi. Muzica ar trebui să fie și 
relaxantă, dar să nu te facă să adormi. E un avantaj dacă muzica te poate 


binedispune. Deseori, psihologii recomandă să alegi muzică instrumentală fără 
versuri sau pauze de reclamă. Deseori, ascult muzică în timp ce lucrez, dar nu și 
dacă citesc, cu excepţia cazului în care există mult zgomot de fundal. În cazurile 
respective, muzica mi se pare că distrage mai puţin atenţia decât zgomotul. 


Studiu individual — rezumat Ce trebuie să știi: * Concentrarea este esențială dac: 


Ce trebuie să faci: * Lucrează în locuri fără distrageri ale atenţiei și întreruperi, 1 


Invâţare în clasă 


Un tablou faimos al lui Laurentius de Voltolina înfățișează scena unui curs din 
secolul XIII.! Studenţii stau în bănci de lemn — unii ascultă cu atenţie, iar alții 
vorbesc. Câţiva băieţi se uită la fete și unul doarme. Cu alte cuvinte, nu s-au 
schimbat prea multe în ultima mie de ani. Cursurile tradiționale sunt adesea 
criticate ca fiind de modă veche și mulți cred în prezent că există moduri mai 
bune de învăţare. Cu toate acestea, cursurile pot fi utile. În timp ce manualele pot 
fi puţin prea complexe, cursurile ating adesea esenţialul. Cursurile fac materialul 
de curs atractiv și interesant, motivându-te să investeşti timp în studierea 
subiectului. 


Fie că îţi place, fie că nu, pe parcursul anului vei petrece sute de ore în sala de 
curs. Dacă poți maximaliza rezultatul acestor ore, vei pune bazele unei învățări 
mai profunde și vei obține note mai bune. 


(1) Pregăteşte-te 


Mottoul cercetașilor, „Fii pregătit“, ar trebui aplicat și studenţilor. Primul pas 
spre maximalizarea rezultatului cursurilor începe în ziua precedentă, cu 
pregătirea ta. Dacă faci asta, vei avea o înţelegere și o structură de bază pe care 
să poţi construi pe parcursul cursului. Gândește-te că pregătirea pentru prelegere 
seamănă cu faptul de a examina o hartă înainte să te duci într-un loc necunoscut. 
Această structură simplifică identificarea lucrurilor importante și care pot fi 
folositoare mai târziu, mai ales dacă profesorul nu are o structură sau îi place să 
divagheze de la subiect. Când ai o structură de bază, poţi să iei și notițe mai bune 
în timpul cursului. Cred că mulţi studenţi nu se pregătesc pentru că pur și simplu 
nu știu cum să facă asta. Văd că prelegerea va acoperi trei capitole şi se hotărăsc 
rapid că o să fie prea multă muncă să le citească pe toate ca să se pregătească 
pentru o singură prelegere. Aceşti studenţi poate au dreptate în această privinţă, 
dar nu şi în ce privește faptul că e mai bine să nu se pregătească deloc. Nu 
trebuie să citeşti un capitol întreg ca să obţii o structură de bază. 15 minute s-ar 


putea să fie destul. 


Cum să faci: 


Răsfoieşte capitolele și articolele care au legătură cu prelegerea. Citește 
rezumatele și observă diferitele subiecte, subcapitole și termeni. Scopul e să îţi 
faci o imagine de ansamblu asupra ideilor principale. Dacă prezentările pentru 
prelegere sunt disponibile, citește-le. Dacă ai mai mult timp, poţi să faci niște 
pregătiri mai detaliate. Acest lucru este util mai ales în cazul în care conţinutul e 
dificil sau profesorul e greu de urmărit. Dacă nu înţelegi ce se prezintă la curs, 
trebuie să te pregăteşti! 


De fiecare dată când citeşti ceva ce nu înţelegi sau despre care ai întrebări, 
notează-ţi. Astfel, poţi să-l întrebi pe profesor sau alt student în timpul cursului 
sau după el, în loc să aştepţi până când se apropie examenele. 


(2) Fă încălzirea 


Odată eram în public, în timp ce se înregistra un episod pentru The Late Show cu 
David Letterman, în New York. Îmi amintesc că ne-am găsit scaunele şi am 
primit nişte informaţii practice şi instrucţiuni de siguranţă. Apoi lumina a scăzut 
în intensitate și am așteptat entuziasmați ca Letterman să îşi facă intrarea, dar nu 
a făcut-o. În schimb, a venit un alt comediant care nu făcea parte din 
înregistrarea pentru televizor. Îmi amintesc că m-am întrebat atunci de ce nu au 
început direct cu el. Acest comediant necunoscut a spus glume peste glume. 
Iniţial, numai câţiva oameni au râs la glumele lui, dar apoi din ce în ce mai mulţi 
au făcut asta. Încet, dar sigur, am uitat de toate grijile noastre, de responsabilități 
și de orice altceva asociat cu viețile noastre de zi cu zi. După o vreme, eram cu 
totul prezenţi în moment, conectaţi emoţional doar ca să râdem și să ne distrăm. 
În acel moment, comediantul necunoscut a plecat de pe scenă. Sarcina lui fusese 
să ne încălzească, astfel încât să fim binedispuși și să râdem în hohote la prima 
glumă a lui Letterman. 


Vezi tu, nu numai corpul poate fi încălzit, ci și mintea, de exemplu ca să ne ajute 
să ne concentrăm mai bine și să fim mai atenți. În psihologie, acest lucru se 
numește „amorsare“. Permite-mi să ilustrez acest lucru cu un exemplu. Citeşte 
cu atenție următoarele cuvinte: restaurant, față de masă, lingură, farfurie şi su_ă. 
Da, din ultimul cuvânt lipseşte o literă, însă la ce te-ai gândit când ai citit 
cuvântul su_ă? Probabil l-ai citit ca „supă“, pentru că te-am amorsat să te 
gândeşti la mâncare. Dacă te-aș fi amorsat să te gândești la altceva, te-ai fi gândit 
la alt cuvânt. 


Nu trebuie să petreci prea mult timp făcând încălzirea, cel mult cinci minute, și 
poţi s-o faci după ce ţi-ai găsit locul și înainte ca prelegerea să înceapă. Scopul 
este să îți muţi concentrarea de la prelegerea anterioară sau de la următoarea 

mare petrecere și să o direcţionezi spre prelegerea la care urmează să participi. 


Cum să faci: 


Uită-te la notițele sau la prezentările de la prelegerea anterioară. Acest lucru îţi 
va reaminti punctul în care te afli la curs. Dacă prezentările cursului actual sunt 
disponibile, uită-te peste ele. Dacă ţi-ai notat întrebări, uită-te repede peste ele. 
Dacă nu îţi sunt disponibile astfel de resurse, poţi să vorbeşti despre curs cu 
persoana de lângă tine. 


(3) Concentrare 


Lucrul cel mai important și mai greu de făcut este să ignori toate elementele de 
distragere a atenţiei, precum și alte gânduri, și să te concentrezi sută la sută 
asupra cursului. Am participat odată la o prelegere de la Universitatea Harvard. 
Acolo, am observat că nu exista nici un student care să navigheze pe internet de 
pe laptop sau să folosească rețelele de socializare. A fost incredibil şi 
inspiraţional să văd o sală de curs plină cu studenţi concentrați. În acelaşi 
moment, acest lucru mi-a amintit că, bineînţeles, e mai ușor să te concentrezi 
când ești foarte motivat (așa cum ajunge probabil cineva la Harvard) și când ai 


un profesor foarte talentat (era foarte bun). Dar, din fericire, nu doar motivaţia 
sau abilitățile profesorului determină cât de bine te poţi concentra. Și alţi factori 
sunt în joc. Dacă ţi-e foame sau sete, devine foarte dificil să te concentrezi. 
Locul unde te afli în încăpere afectează și el numărul de elemente de distragere a 
atenției pentru care trebuie să lucrezi activ ca să le înlături. Dacă stai în fundul 
sălii de curs, vei avea multe posibile surse de distragere a atenţiei aflate între tine 
şi profesor: studenţi care vorbesc, care navighează pe internet sau care poate stau 
şi mănâncă. Dacă stai mai în faţă, elimini multe dintre aceste distrageri ale 
atenţiei și, în plus, e mai uşor să vezi tabla. Un alt avantaj este că probabil vei fi 
înconjurat de studenți mai motivaţi, deoarece aceștia stau deseori în față. lar 
când toţi studenţii din jurul tău sunt atenţi, e mai ușor şi pentru tine să faci acest 
lucru. 


Chiar și modul în care stai poate să influenţeze cât de bine te concentrezi. Când 
suntem mai puţin interesaţi să învăţăm, ne lăsăm de obicei pe spate, într-o 
postură relaxată, poate folosindu-ne braţele ca să ne susţinem capul. Atitudinea 
noastră mentală se vede în limbajul corpului. Totuși, mulţi psihologi cred acum 
că aceasta nu e o relație unilaterală. Limbajul corporal nu dezvăluie numai starea 
şi atitudinea, ci poate fi folosit şi ca să schimbăm felul în care ne simțim.? Dacă 
nu te simţi chiar bine, dar te străduieşti să zâmbeşti, starea ți se poate îmbunătăţi, 
deoarece creierul asociază zâmbetul cu ceva pozitiv. Dacă te simţi puţin nesigur, 
dar mergi drept, e posibil să te simţi mai încrezător, deoarece creierul asociază o 
astfel de postură cu siguranţa și încrederea. Prin urmare, ca să înveţi mai bine, 
poţi să îți manipulezi limbajul corporal ca să semene cu postura pe care o ai când 
eşti interesat de ceva: deschide-ţi limbajul corporal, apleacă-te ușor în faţă și ţine 
un pix în mână, ca și cum te-ai pregăti să iei notițe. 


Cea mai mare provocare pentru mulți rămâne telefonul mobil. Mulţi studenţi se 
păcălesc şi au impresia că pot naviga pe internet și urmări prelegerea în același 
timp. Creierul nostru nu funcţionează așa. Nu putem să ne concentrăm decât pe 
câte un lucru pe rând, deci, în realitate, aceşti studenţi nu fac decât să oscileze 
rapid între telefon şi prelegere, iar învățatul are de suferit. O persoană pe care o 
cunosc și care studiază biologia a găsit un mod creativ ca să rezolve această 
problemă. Ea şi un alt prieten fac schimb de telefoane și le pun pe „mod avion“ 
înainte de cursuri. Au voie să-și înapoieze telefoanele numai în pauze, dar nu și 
în timpul cursului. Cum cea mai mare distragere a atenţiei a dispărut, se pot 
concentra mai uşor. 


Cum să faci: 


Mănâncă regulat și ţine la îndemână o sticlă cu apă, ca să nu ţi se facă foame sau 
sete în timpul cursurilor. Alege un loc bun, preferabil unul din rândurile din faţă. 
E. indicat să ai un limbaj corporal pozitiv şi deschis, ca în ilustrațiile de mai jos. 


Găseşte un mod funcţional să stai departe de rețelele de socializare și de alte 
distrageri digitale ale atenţiei. Pentru majoritatea oamenilor, e de ajutor să-și 
pună deoparte telefoanele. Astfel, nu își vor aminti de aceste distrageri ale 
atenţiei și le va fi mai uşor să uite de ele. 


(4) Fii activ 


Cursurile sunt deseori criticate pentru că sunt pasive, ceea ce înseamnă că 
studenții nu sunt implicaţi şi nu învaţă pe cât de mult ar putea să o facă. Dar 
chiar şi în timpul unor cursuri pasive, poţi să faci pași ca să fii mai activ şi, 
astfel, să înveţi mai mult. 


Poate cel mai obișnuit mod de a te implica în cursuri e să iei notițe. Acest lucru 
are două beneficii: rămân implicat prin ascultarea activă și procesarea 
conţinutului și am parte şi de un rezumat, pe care îl pot folosi la recapitularea 
pentru examen. Mai multe studii au arătat că studenţii care iau notițe în timpul 
cursurilor își amintesc mai multe detalii şi obțin note mai bune la teste.3 


O întrebare pe care și-o pun mulți studenţi este dacă ar trebui să-și ia notițe pe o 
foaie de hârtie sau pe un laptop. Ca să găsească răspunsul, cercetătorii de la 
Universitatea Princeton și UCLA au făcut un studiu acum câţiva ani. Concluzia a 
fost că studenţii care iau notițe îşi amintesc mai multe de la cursuri.+ Motivul din 
spatele acestui lucru i-a surprins pe cercetători. S-a dovedit că studenții care iau 
notițe pe laptop scriu aproape tot ce a fost spus sau demonstrat, din moment ce 
scrisul la tastatură e mai rapid decât scrisul de mână. Pe de altă parte, studenții 
care scriau de mână erau nevoiţi să aleagă ce era mai important. Ei trebuiau să 
proceseze conţinutul cursului mai profund şi mai activ, şi prin urmare aveau 
notițe mai concise și mai utile. Cred că ideea-cheie nu este să renunțţi la folosirea 
unui laptop, ci să te abţii să scrii pasiv cât mai mult posibil. Încearcă mai 
degrabă să identifici ce e important şi notează. Atâta timp cât îţi aminteşti asta, 
nu cred că mai contează dacă foloseşti sau nu un laptop ca să iei notițe. 


Există însă şi scenarii în care ar fi indicat să nu-ţi iei deloc notițe. Eu m-am aflat 
într-o asemenea situaţie când studiam matematica la colegiu. La unul dintre 


cursurile de matematică, profesorul îşi ţinea de obicei prelegerile analizând 
exemple de calcule matematice pe tablă. Iniţial, am copiat toate exemplele pe 
care le scria, astfel încât notițele mele imitau prelegerea. Credeam că va fi 
important să am aceste exemple scrise pentru repetarea materiei înainte de 
examene. Problema a fost că eram atât de concentrat să îmi notez totul, că nu am 
mai înțeles de ce scrisese ce scrisese. Bineînţeles că profesorul dădea explicaţii, 
dar eram prea preocupat să scriu totul. Într-o zi, când mă întorceam acasă de la 
cursuri, mi-am dat seama că luarea de notițe nu era ceva productiv şi mă 
împiedica să înțeleg matematica. Mai târziu, în acea zi, când m-am aşezat să 
rezolv niște ecuații, mi-am dat seama că toate exemplele pe care le notasem erau 
în carte. Profesorul folosea exemple din carte, așa că nu trebuia să le mai notez, 
ci puteam pur și simplu să le caut în manual. 


Luarea notiţelor ar trebui să te ajute să înţelegi materialul prezentat în cursuri. În 
cazurile în care luarea de notițe te împiedică să ţii pasul cu profesorul, ar trebui 
să te gândeşti cu atenţie ce să faci. O să-ţi dai notițele la o parte după prelegere şi 
nu o să le folosești după aceea? Profesorul împărtășește notițele cu tine? Poţi să 
obţii o copie a notiţelor luate de altcineva? Dacă răspunsul la unul sau la mai 
multe din aceste întrebări e da, poate ar trebui să nu mai iei notițe. E. adevărat că, 
pentru examen, cel mai bine ar fi să foloseşti propriile tale notițe, dar poate fi 
aproape la fel de bine să folosești notițele altcuiva, și asta e mult mai bine decât 
să nu ai deloc notițe. 


Cum să faci: 


Fii un ascultător activ în timpul cursurilor. Când este prezentat un material nou, 
gândeşte-te la el şi încearcă să îl asociezi cu lucrurile pe care le ştii. Ia notițe în 
timpul cursurilor, atâta timp cât înţelegi ce anume este prezentat. 


Dacă ai întrebări, pune-le sau scrie-le, astfel încât să îl poți întreba pe profesor în 
timpul pauzei sau după curs. Nu știu de ce, dar, pentru mine, să pun o întrebare 
sau două în timpul cursului mă ajută foarte mult: mă face mai atent și mai 
energic, ca şi cum creierul meu ar spune: „Acum faci parte din asta, ai face bine 
să fii atent“. 


(5) Recapitulează prelegerea 


Te-ai întors vreodată acasă de la cinema și i-ai povestit cuiva despre ce a fost 
filmul? Poţi să faci asta fără prea mult efort deoarece toate scenele sunt încă 
proaspete în mintea ta. Dacă ţi s-ar cere să spui acelaşi rezumat peste trei luni, ţi 
s-ar părea mult mai greu. Aşa e şi cu cursurile. Imediat după prelegere, poți să îţi 
amintești o mare parte din ea. Dacă te uiţi peste slide-urile cursului sau peste 
propriile notițe, totul are sens și te ajută să-ți aminteşti detalii care poate nu sunt 
menționate negru pe alb. Dar dacă te uiţi peste slide-uri peste câteva săptămâni 
sau luni, nu îţi vei mai aminti la fel de multe. Prin urmare, ar trebui să-ți faci 
timp pentru recapitularea cursului, preferabil în aceeaşi zi, și să te gândești la 
punctele-cheie. Astfel îți va fi mult mai uşor să te pregătești pentru examen. 


Cum să faci: 


Recapitulează notițele și slide-urile, adaugă mai multe informaţii sau 
îmbunătăţește-le în funcţie de situaţie. Crearea unui rezumat de o pagină poate fi 
un mod bun de a procesa conţinutul și de a evidenția cele mai importante idei. 


Dacă nu ai înţeles ceva, încearcă să îți dai seama despre ce este vorba. Discută 
subiectul cu alt student sau caută materiale video și articole online. 


Dacă lipseşti de la o prelegere? 


Dacă prelegerea este filmată, poţi să o vizionezi mai târziu, acasă. Dacă nu, 
roagă un coleg să-ți arate notițele şi să îți spună dacă ai ratat ceva important. 
Uneori, profesorii împărtășesc sfaturi pentru examene sau alte informații 
cruciale, deci e bine să te asiguri că nu ai ratat ceva. Poţi şi să vorbeşti direct cu 


profesorul ca să-l întrebi ce ai ratat şi ce poţi să faci ca să fii la zi. 

Grup de studiu 


În timp ce studiam sociologia la Universitatea Berkeley, California, am avut o 
listă lungă, copleşitoare, de lecturi și teme. Unul dintre materialele care mi-au 
dat bătaie de cap a fost un articol despre izomorfism. Chiar şi după ce l-am citit 
de două ori, nu am reuşit să-l deslușesc. Din fericire, am avut un grup de studiu. 
Unul din membrii grupului decodase articolul și a putut să explice rapid ideile 
principale la următoarea noastră întâlnire. Izomorfismul este doar un exemplu 
despre ce am discutat în grupul de studiu. Ne întâlneam în fiecare săptămână și 
ne ajutam cu teme și concepte dificile. Asta ne-a ajutat să câştigăm timp şi să 
învăţăm mai bine. 


Unii profesori îți vor cere să formezi astfel de grupuri, mai ales dacă își bazează 
cursul pe teme de grup, dar poţi să formezi grupuri de studiu chiar dacă toate 
temele tale sunt individuale. Grupul tău de studiu nu trebuie să fie mare. Nu e 
nevoie decât de o singură persoană în afară de tine ca să formezi un grup mic. 


Avantajele unui grup de studiu 


Invăţare mai rapidă 


Unul dintre marile beneficii când lucrezi în grupuri mici este că reprezintă un 
mod mai activ de a învăţa decât atunci când lucrezi singur. Puteţi să discutaţi, să 
vă învăţaţi unii pe alţii și, astfel, să studiaţi într-un mod care vă ajută să vă 
amintiți mai uşor. Astfel vă puteţi ajuta reciproc să vă acoperiţi lacunele și, dacă 
întâmpinați probleme, cel mai probabil veţi clarifica lucrurile mult mai ușor 
decât dacă lucraţi individual. 


O înțelegere mai bună 


Când alții împărtășesc ce au înţeles, obţii perspective noi pe care să le compari 
cu ale tale. Acest lucru activează mai multe procese cognitive în creier, care te 
ajută să obţii o înțelegere mai profundă. 


Sfaturi de studiu 


Un grup de studiu îți permite să observi direct cum asimilează ceilalți cursul, 
cum studiază şi cum lucrează la teme sau se pregătesc pentru teste. Aceasta te va 
ajuta nu doar să înveţi materialul cursului, ci şi să obţii sfaturi utile despre cum 
să studiezi inteligent. 


Motivaţie 


Lucrul împreună cu ceilalți îţi poate spori motivaţia. Deşi nu face subiectul mai 
interesant, cel puţin ai companie. 


Eficienţă vs. procrastinare 


Dacă studiezi singur, e uşor să procrastinezi şi să tot amâni învăţarea. Într-un 
grup de studiu, vă asumaţi răspunderea să lucraţi împreună la ore fixe. Prin 
urmare, e mai eficient să faci parte dintr-un grup de studiu, ca să eviți 
procrastinarea. 


Asigurare 


Un alt avantaj de a face parte dintr-un grup este că puteţi avea grijă unii de 
ceilalți. Dacă, de exemplu, eşti bolnav și pierzi o prelegere, unul dintre colegii 
tăi îţi poate spune ce ai pierdut. Ca urmare, să faci parte dintr-un grup 
funcţionează ca o „asigurare“ pentru a reduce la minimum efectele pierderii unor 
cursuri sau îmbolnăvirii. 


Dar reține că un grup de studiu poate fi şi neproductiv. Când înveţi împreună cu 
alții, atenţia poate să se mute rapid de la învăţat la ceva distractiv, cum ar fi bârfe 
sau discuţii aleatorii. Dacă în cea mai mare parte a timpului te ocupi de altceva 
decât învăţarea, atunci e clar mai eficient să studiezi singur și să iei pauze cu 
alții, ca să socializezi şi să te relaxezi. 


Cum să formezi un grup de studiu 


1. Formează grupul de studiu cu oameni motivaţi să studieze. Dacă membrii 
nu sunt motivaţi, grupul nu va funcţiona prea bine. Nu toată lumea trebuie 
să se priceapă la fel de bine la subiectul studiat, dar, dacă abilităţile voastre 
sunt prea diferite, studiul împreună nu va fi foarte eficient. 


2. la 2-5 oameni în grup. Dacă sunt mai mulţi oameni, e mai bine să împarţi 
grupul în două grupe mai mici. Cu cât ai mai mulţi oameni, cu atât va fi mai 
greu să găseşti ore de întâlnire pe placul tuturor. Acest lucru poate să 
însemne şi că fiecare persoană are parte de mai puţin timp să vorbească. 


3. Cădeţi de acord asupra unei ore de întâlnire fixe. Acest lucru va 
simplifica lucrurile prin economisirea timpului de planificare şi a 
răzgândirilor ulterioare. 


4. Cădeţi de acord asupra regulilor de bază de la prima întâlnire. Toată 
lumea ar trebui să se pregătească pentru întâlniri şi dacă da, cum? 
Telefoanele mobile sunt permise sau interzise? Cel mai bine e să clarificaţi 
aşteptările de la bun început, ca să evitaţi apariţia posibilelor conflicte și 
probleme. 


5. Stabiliţi şedinţe de 1-3 ore. Dacă întâlnirile sunt mai scurte de o oră, e 
posibil să fie dificil să aprofundaţi, dar dacă trec de trei ore, au tendinţa să 
fie neproductive. 


6. Găsiţi un loc unde să puteţi lucra fără orice distrageri ale atenţiei, ideal o 
cameră liniștită. Ar fi o idee bună să aveţi o tablă pe care să scrieți. 


7. Cădeţi de acord de la începutul fiecărei întâlniri asupra duratei acesteia şi 
a subiectelor discutate. Fără un astfel de plan, e uşor să vă pierdeţi 
concentrarea sau să vă blocaţi în detalii neimportante. 


8. Alegeţi un lider sau moderator pentru fiecare întâlnire. Puteţi alterna 
rolurile. Responsabilitatea liderului este să stea cu ochii pe ceas şi să 
intervină când grupul nu se mai concentrează. 


Moduri comune de a colabora 


Discuţie deschisă 


Citeşte conţinutul cursului prezentat de la ultima voastră întâlnire. Discutaţi cum 
să îl înțelegeţi şi să îl rețineţi mai bine. Veţi obţine mai multe din aceste întâlniri 
dacă toată lumea se va pregăti puţin, dar lucrurile nu stau mereu așa. 


Impărțire a cursului 


Impărțiţi conţinutul cursului în secţiuni diferite și distribuiţi-le printre membri, 
iar fiecare va fi responsabil să îşi înveţe partea și să ia notițe din ea. Apoi grupul 
se întâlnește, ca membrii să poată învăţa unii de la ceilalți materiale și să împartă 
notițe. 


Rezolvare de probleme 


Întâlniţi-vă și rezolvaţi întrebările de la examenul anterior sau alte seturi de 
probleme. Discutaţi întrebările dificile și împărtășiți sfaturi despre cum să 
abordaţi un examen. Acest mod de a lucra împreună este util mai ales înainte de 
examene. 


Testare 


Testaţi-vă unii pe ceilalți cu privire la conţinutul cursului. Alternaţi între pus 
întrebări şi dat răspunsuri. După ce un membru al grupului dă un răspuns, alți 
membri pot oferi comentarii suplimentare. Acest mod de a lucra împreună este 
util mai ales pentru recapitularea cursurilor înainte de examene. 

Citeşte ca să înveţi 


Cititul eficient nu este despre cât de repede citești, ci despre înțelegerea 
materialului pe care îl citești, extragerea informaţiilor importante și reținerea 
acestor lucruri. Învăţarea nu poate fi măsurată în funcţie de cât de repede dai 
paginile sau de câte ori citeşti un capitol. Să ai o viteză mare de citit e un 
avantaj, dar numai dacă nu este în defavoarea înțelegerii și memoriei. 


Moduri diferite de a citi 


O carte de matematică ar trebui citită altfel decât un roman. Viteza şi atenția cu 
care citești trebuie adaptate mereu la text şi la obiective. Există trei moduri 
diferite de a citi: răsfoit, citit normal și citit în profunzime. 


Răsfoit Când treci repede prin text și citești numai cuvintele sau pro 
Citit normal Când citeşti un text într-un ritm normal, ca atunci când citeş 


Citit în profunzime | Când citeşti ceva într-un ritm lent, te opreşti des și te gândeș 


Folosește strategia de citit SQAR 


O strategie de citit e un mod eficient de a încorpora principii de învăţare 
eficientă în modul în care citeşti. Poate cea mai cunoscută strategie de citit este 
cea din 1946, care se numeşte SQ3R (Survey/răsfoiește, Question/întreabă, 
Read/citeşte, Recite/recită, Review/recapitulează) şi pe care se bazează aproape 
toate strategiile ulterioare.! În 2014, am inventat o versiune modificată a 
strategiei SQ3R, anume SQAR. Fiecare literă din cuvânt reprezintă un pas în 
strategie: (Survey/răsfoiește, Question/întreabă, Associate/asociază, 
Review/recapitulează). 


Răsfoieşte 


Ai rezolvat vreodată un puzzle de mari dimensiuni? Dacă da, atunci îţi aminteşti 
că e mult mai ușor dacă ai văzut mai întâi cum ar trebui să arate puzzle-ul final. 
O asemenea imagine, găsită deseori pe cutia jocului, oferă o structură generală 
pe care este bine să ţi-o aminteşti înainte de a începe să găsești și să conectezi 
toate piesele. La fel, o trecere în revistă a textului pe care îl citeşti te va ajuta să 
înţelegi mai bine paragrafele individuale pe care le vei citi mai târziu.? Prin 
urmare, începe cu o trecere rapidă în revistă a capitolului sau textului pe care 
urmează să îl citeşti. Răsfoieşte-l ca să vezi cât de lung e. Citeşte rezumatul de la 
sfârşit şi uită-te la titluri, subtitluri, cuvinte speciale și text subliniat. Petrece 
câteva minute cu asta. Poate nu vei simţi că înveţi foarte multe din această 
răsfoire, dar ideea este să procesezi mai uşor şi mai eficient conținutul când îl vei 
citi mai târziu, la viteză normală. 


Întreabă 


Întreabă-te care e scopul lecturii pe parcursul textului. Ce vrei să realizezi după 
ce termini de citit textul? Scopul e doar să-ţi faci o idee vagă asupra textului, în 
timp ce te pregăteşti pentru lectură? E să înţelegi conţinutul detaliat? Totul e la 
fel de important sau există secțiuni la care ar trebui să fii mai atent? 


Pe măsură ce parcurgi textul la viteză normală, încearcă să generezi nişte 
întrebări la care să poţi răspunde. O metodă de a face acest lucru este să 
transformi titlurile în întrebări. Dacă citeşti o carte de psihologie și dai peste 
titlul „Sistemul nervos periferic“, poţi crea întrebările: „Ce este sistemul nervos 
periferic?“ şi „Există şi alte tipuri de sistem nervos?“ Poţi să vezi şi dacă la 
sfârşitul textului există o listă de întrebări pe care o poţi folosi. Mai multe studii 
au arătat că punerea unor întrebări specifice la care să răspunzi îmbunătăţeşte 
învățatul, indiferent dacă tu pui întrebarea sau nu.3 Aşa cum mi-a spus odată un 
prieten: „Când citesc şi am întrebări concrete la care trebuie să găsesc 
răspunsuri, sporul meu la învăţătură creşte considerabil“. 


Asociază 


Când dai peste idei, concepte și teorii noi, oprește-te o clipă și încearcă să le 
asociezi cu altceva. Conectează materialul cu ceva ce ştii sau cu altceva care 
poate să te ajute să înţelegi şi să-ţi aminteşti mai bine, cum ar fi o imagine 
mentală, o poveste sau un exemplu. 


În economie, am citit odată despre teoria utilității marginale descrescânde, 
potrivit căreia disponibilitatea de a plăti un produs scade cu cât cumperi mai 
mult din produsul respectiv. Asta mi-a amintit de momentul când mă duceam la 
magazinul de îngheţată. Dacă două cupe de îngheţată costă la fel de mult ca una, 
în general voi cumpăra o singură cupă şi o voi termina înainte să-mi dau seama 
dacă vreau mai mult. Dar dacă două cupe costă doar puţin mai mult decât una, 
sunt dispus să încep cu două. Asociind teoria utilității marginale descrescânde cu 
o situație din viața de zi cu zi, a devenit mai ușor să înțeleg teoria şi să mi-o 
amintesc mai târziu. 


Recită 


După ce ai citit textul, recită ceea ce tocmai ai citit. Vorbeşte cu voce tare sau 
notează-ţi. Dacă citeşti un text lung, poţi să faci acest lucru după fiecare 
secțiune. Dacă nu poți să îți amintești ceea ce tocmai ai citit, revino asupra părții 
respective şi încearcă din nou. Înainte să dai textul la o parte, imaginează-ţi că 
cineva îţi cere un rezumat — 3—10 idei principale ale textului — și apoi spune-i 
acel rezumat. 


Concentrează-te 


Ai citit vreodată o pagină, iar când ai ajuns la final ţi-ai dat seama că nu-ţi 
aminteşti nimic din ceea ce tocmai ai citit? Dacă nu te concentrezi pe ce citeşti 
pentru că ești distras sau te gândești la altceva, atunci capacitatea de a reţine va 
scădea considerabil. Este indicat să faci ce poți ca să te asiguri că îţi păstrezi 
concentrarea în timp ce citeşti. Caută un loc unde nu-ţi poate fi distrasă atenţia și 
foloseşte dopuri de urechi dacă e necesar. 


Nu citi totul 


La Oxford a trebuit să merg la un curs foarte asemănător cu un curs la care 
mersesem în timpul studiilor de licență. Dar la Oxford nu aveam nici un manual 
recomandat, în afară de câteva articole scurte care în total aveau mai puţin de 70 
de pagini. Era foarte puţin în comparaţie cu manualul de peste 800 de pagini pe 
care-l folosisem în timpul cursurilor de licență. Când l-am întrebat pe unul dintre 
profesori despre asta, mi-a spus: „Să citești 800 de pagini ca să înveţi niște 
concepte-cheie este incredibil de ineficient. Şi oricum, nu ai timp să citeşti atâtea 
pagini“. 


Unii studenţi se simt prost dacă nu termină de citit o carte sau sar peste capitole 
sau secțiuni. Ca să devii un cititor eficient, e important să nu gândești astfel. Nu 
trebuie să citeşti ceva doar pentru că cineva a scris lucrul respectiv. Cu cât citeşti 


mai mult, cu atât ai mai multe informaţii de procesat şi cu atât e mai uşor să te 
pierzi în detalii. Dacă numărul de pagini este copleşitor sau dificil, vezi dacă poți 
să te concentrezi pe texte mai concise sau mai uşor de citit. 


Trimiteri eficiente 


Dacă trebuie să faci trimiteri în mod repetat la anumite pagini dintr-o carte, cum 
ar fi glosarul sau pagini care conţin o anumită formulă, marchează paginile cu 
post-it-uri sau cu agrafe de birou. Vei economisi timp. 

Cum să citeşti mai repede 


În 2007, Ann Jones, campioană mondială la citire rapidă, s-a hotărât să testeze 
cât de repede poate să citească ultimul volum din seria Harry Potter. Aflată într-o 
librărie din Londra, a pornit cronometrul şi a început cartea de 750 de pagini, pe 
care a terminat-o după 47 de minute. Aceasta înseamnă cam 4 200 de cuvinte 
citite pe minut, de 20 de ori mai repede decât o persoană obişnuită. Abilitatea de 
a citi la o asemenea viteză astronomică fără să compromiţi înțelegerea textului 
este fără îndoială atrăgătoare. Fie și „numai“ capacitatea de a-ţi dubla sau tripla 
viteza de citit se poate dovedi extrem de utilă. Prin urmare, nu e surprinzător că 
toate cursurile de citire rapidă au avut un succes uriaş când Evelyn Wood a 
popularizat această metodă în Statele Unite la sfârşitul anilor 1950. De atunci au 
apărut o mulțime de cursuri, cărți şi, mai târziu, programe și aplicaţii al căror 
scop era să îi ajute pe oameni să citească mai rapid fără să compromită 
înțelegerea textului. 


Însă un raport amplu din 2016, realizat de Keith Rayner şi de patru alţi 
cercetători, a fost publicat în revista Psychological Science in the Public Interest. 
Cercetătorii evaluaseră mai multe studii, atât despre eficiența tehnicilor de citire 
rapidă, cât și despre citit în general. Concluzia lor a fost că nu există dovezi 
potrivit cărora citirea rapidă funcţionează, explicând apoi în detaliu de ce 
folosirea tehnicilor de citire rapidă scade gradul de înțelegere a textului. 
Cercetătorii au ajuns la concluzia că citirea rapidă este doar un mod sofisticat de 
a răsfoi. 


Deși citirea rapidă nu mai pare să aibă valoare ca metodologie, tot mai există 
lucruri pe care le poţi face ca să citești mai repede, fără să compromiţi 
înțelegerea. Dar, pentru început, să examinăm îndeaproape citirea rapidă şi ce 
anume o determină. 


Despre citirea rapidă 


Când vorbim despre un ritm normal, ne referim la 150 de cuvinte pe minut. Dacă 
citeşti un text cu voce tare, acesta este ritmul în care o faci. Majoritatea 
oamenilor nu rostesc fiecare cuvânt cu voce tare și pot, prin urmare, să citească 
mult mai repede. În medie, oamenii educați citesc 200-400 de cuvinte pe minut, 
cu toate că majoritatea oamenilor sunt mai aproape de 200 decât de 400 de 
cuvinte. Foarte puţini citesc într-un ritm de 400 de cuvinte pe minut. 


Dacă presupunem că citeşti 250 de cuvinte pe minut, aceasta înseamnă că poţi 
citi un articol scurt de ziar, care are cam 500 de cuvinte, în două minute. Dacă 
vrei să-ți calculezi viteza de citire, există mai multe teste disponibile online care 
te ajută în acest sens. Mai poți şi să copiezi un text în Word, să citeşti un minut, 
apoi să marchezi partea respectivă, ca să vezi câte cuvinte ai citit. Dacă ai citit 
240 de cuvinte în respectivul minut, atunci acesta este ritmul tău de citire. 


Când îți măsori viteza de citire, ideea nu e să citești cât mai repede posibil, ci să 
citești în ritmul tău normal. Testele bune de citire rapidă corectează acest aspect 
pentru că, după aceea, îți pun şi întrebări despre conţinut. 


Ce determină viteza de citire 


Mulţi cred că ochii sau mai exact mișcarea ochilor determină cât de repede 
citeşti. Potrivit acestei logici, o mai mare viteză de citire se poate obține prin 
antrenarea ochilor să se miște mai repede. Studiile au arătat însă că nu ritmul în 
care îți miști ochii determină viteza de citire, ci procesarea mentală care are loc: 
recunoașterea cuvintelor şi înțelegerea lor. Cu toate că, în general, acest proces 
durează mai puţin de jumătate de secundă, oamenii diferă. Unii au nevoie de 
ceva mai mult timp ca să recunoască cuvintele și să le găsească înţelesul. 
Cercetările mai arată şi că acest proces mental are loc în timp ce ochii noştri se 
mișcă de la un cuvânt la altul, prin urmare nu pierdem nici un pic de timp cu 
mișcarea ochilor de la un cuvânt la altul. 


Dacă vrei să citeşti mai repede, ai trei opţiuni: 


a. Citeşte mai puţine cuvinte din text, concentrându-te doar pe 
anumite părţi ale acestuia. Să-i spunem „răsfoire eficientă“. 


b. Selectează texte mai scurte şi mai simple, care pot fi citite în 
mai puţin timp. 


Cc. Grăbeşte procesul mental în timp ce citeşti. 


Răsfoire eficientă 


Când răsfoieşti, sari multe cuvinte și te concentrezi pe anumite cuvinte din 
fiecare paragraf. Secretul răsfoirii eficiente este să te concentrezi pe cuvintele și 
informaţiile importante. Cele mai importante cuvinte se află, de obicei, în titluri, 
în cuvintele scrise cu bold și în prima propoziţie a fiecărui paragraf — sunt 
cuvintele asupra cărora ar trebui să te concentrezi când răsfoiești un text. Dacă 
răsfoiești paragrafe întregi, concentrează-te pe verbe şi substantive și sari cuvinte 
precum „și“, „în“ și „cu“. 


Texte mai simple și mai scurte 


Un text mai scurt sau mai simplu poate fi citit mai rapid. Când textele care 
trebuie citite sunt lungi sau greu de înţeles, poţi să verifici dacă există texte mai 
bune, disponibile online sau în altă parte. 


Procesare mai rapidă 


Unul dintre cei mai importanţi factori legaţi de cât de repede poţi procesa un text 
este cât de familiar îţi este conţinutul. Cuvintele pe care le-ai citit de mai multe 
ori înainte, cum ar fi „casă“, vor fi procesate mai rapid decât cuvintele mai puţin 
familiare, precum „a evita“. Întâlnirea unor cuvinte pe care nu le-ai mai citit 
înainte, cum ar fi „nexus“ sau „mizantrop“, încetinește şi ea lectura, iar dacă 
acele cuvinte nu sunt explicate de context, va fi afectată şi înţelegerea. Cu cât un 
cuvânt îți este mai familiar şi cu cât recunoşti mai multe cuvinte, cu atât vei citi 
mai repede. Cel mai bun mod de a-ţi antrena viteza de citire este pur şi simplu să 
citeşti mai mult. Citeşte texte variate despre subiecte diferite. Îmbogăţeşte-ţi 
vocabularul și familiarizează-te cu diferite cuvinte și subiecte. 


Cum să citeşti mai repede — rezumat Ce trebuie să ştii: + Cititul la o viteză foarte 

Tehnici de luare a notițelor 


„Am fost sfătuiți să scriem cele mai 
importante informaţii într-o cutie." 


Despre luarea notiţelor 


„Mereu să iei notițe“, obişnuia să ne spună profesoara de engleză. Nu o interesa 
ce scriam sau cum o făceam, atâta timp cât ne notam ceva. Există, într-adevăr, 
avantaje majore asociate cu luarea de notițe, mai ales: 


1. Promovează învățatul 


Luarea de notițe îţi cere de obicei să te concentrezi, să asculţi sau să citești cu 
atenţie și să te gândești la ce și cum scrii. Prin urmare, luarea de notițe în sine 
este o activitate care promovează învățatul. 


2. Economiseşti timp 


Notiţele bune îţi oferă un rezumat personalizat pe care poţi să îl foloseşti pentru 
recapitulare, ceea ce te ajută să câștigi mult timp. 


Ia notițe de la curs, nu din manual 


Înaintea unui examen de strategie de la Oxford, m-am întrebat cum să iau cele 
mai bune notițe posibile. Ştiam că notițele trebuie să conţină diferitele 
instrumente de strategie pe care era nevoie să le știm, precum „modelul 
Diamantului“ lui Porter sau matricea BCG. Slide-urile de la curs conţineau 
modelele prin care trecusem, dar erau prea schematice ca să iau notițe din ele. Pe 
de altă parte, cartea conţinea mult prea multe detalii care erau „bine de știut“, dar 


care nu erau relevante pentru examen. În final, am făcut o listă cu toate modelele 
pe care urmau să le includă notițele mele, pe baza slide-urilor de la curs, dar apoi 
am descris fiecare model diferit cu ajutorul internetului. 


Nu privi manualul, slide-urile de la curs sau articolele drept entități separate care 
au nevoie fiecare de notițe, ci ca pe nişte surse diferite, care acoperă părţi diferite 
ale programei. Scopul tău ar trebui să fie să iei notițe bune de la curs, nu dintr-o 
sursă anume, cum ar fi slide-urile de la curs. Întreabă-te ce trebuie să ştii ca să ai 
rezultate bune la curs, apoi foloseşte sursele care te pot ajuta să creezi cele mai 
bune notițe posibile. 


Calculator sau carnet? 


Una dintre întrebările pe care le primesc mereu când țin workshopuri despre 
abilităţile de studiu este dacă notițele trebuie luate pe calculator sau pe hârtie. 
Avantajul folosirii computerului sunt multe: poţi să scrii mai repede, să-ţi editezi 
notițele de câte ori vrei, să le stochezi electronic și să elimini problema 
descifrării scrisului urât de mână (dacă asta e o problemă pentru tine). În același 
timp, unele lucruri sunt mai ușor şi mai rapid de făcut pe hârtie, cum ar fi 
desenatul sau notarea formulelor, cu excepţia cazului în care ai un touchscreen 
foarte bun. De asemenea, aminteşte-ţi de studiul menţionat într-un capitol 
anterior, care afirma că studenţii care iau notițe de mână au tendinţa să ia notițe 
mult mai detaliate și învață mai multe în acest timp.! Cum ambele forme au 
avantajele și dezavantajele lor, îţi recomand pur şi simplu să îţi dai seama ce 
funcţionează mai bine pentru tine. 


Nu-ţi citi notițele, ci recuperează-le 


Dacă ai notițe complete şi le folosești la recapitularea pentru examen, nu le citi 
pasiv de mai multe ori, ci recită-le cu voce tare. Uită-te la titluri şi la cuvintele- 
cheie şi încearcă să-ți aminteşti despre ce sunt. Recitarea sau recuperarea 
informaţiei este mult mai eficientă decât simpla citire a acesteia.? 


Diferite tipuri de notițe 


Există mai multe moduri prin care să iei notițe. In următoarele capitole, le vom 
trece în revistă pe cele mai frecvente: notițe clasice, hărți mentale și subliniere. 

Notiţe scrise 


Notiţele luate cum trebuie surprind esenţa unui subiect într-un mod structurat și 
clar. În acest capitol vom prezenta o tehnică al cărei scop este să te ajute să faci 
exact asta, indiferent de subiect. Tehnica se numeşte VLOCC. Fiecare literă 
reprezintă o componentă sau o calitate pe care ar trebui să o aibă notițele tale: 
Vizuale, Luate de tine, Organizate, Concise și Cuvinte-cheie. 


Vizuale 


Creierul își aminteşte imagini și desene mai bine decât un text. Exprimarea 
vizuală a conţinutului te va ajuta să îl înţelegi și să îţi aminteşști mai ușor 
informaţia. Hărțile mentale sunt un exemplu al formei scrise a notițelor, dar 
există multe alte moduri prin care poţi reprezenta vizual informaţia. lată mai jos 
câteva exemple. 


Desen 


Deseori, un desen este cel mai bun mod de a exprima ceva vizual. De exemplu, 
când înveţi la fizică, poţi desena forțele normale şi gravitaționale pe o cutie care 
se află pe masă. 


Forţă normală 


Gravitaţie 


Diagrama Venn 


O diagramă Venn arată asemănările şi deosebirile dintre două sau trei concepte, 
cum ar fi diferenţele și deosebirile dintre două tipuri de celule regăsite în 
organismele vii: celulele procariote și eucariote. 


Procariote 


ADN circular 
Celule procariote şi eucariote 


Asemănări şi deosebiri 


ribozomi 
membrană celulară 
+++ 
ADN liniar 
organite 


nucleu 


FEucariote 


Ierarhie 


O ierarhie prezintă structurile descendente, precum procesul dezvoltării limbilor, 
de la limbile indo-europene la cele moderne. 


indică 
indo-iraniene 
iraniană 
indo-iraniene-greco-italo-celtice 
greacă 
greco-italo-celtice 
albaneză 
indo-europene 
italiană 
italo-celtice 
celtă 
germano-slave 
slavă 
balto-slave 


baltică 


germană 


Grafice 


Un grafic exprimă relaţia dintre două variabile. Acest exemplu arată 
schimbările privind speranța de viață din ultima sută de ani. 


1906 1916 1920 1936 1946 196 1966 1976 1986 1996 2006 2016 


Vârstă 


Speranţă de viaţă 


Diagrame 


O diagramă este potrivită pentru descrierea proceselor care conţin diferiţi pași, 
precum un proces de cumpărare. 


Recunoaştere a problemei 
Căutare a informaţiilor 
Proces de cumpărare 
Evaluare a alternativelor 


Decizie de cumpărare 


Luate de tine 


Cele mai bune notițe sunt cele pe care le-ai luat singur și care exprimă idei 
folosind propriile tale cuvinte. Înveţi mai multe în acest proces şi le înţelegi mai 
ușor. Dacă trebuie să te bazezi pe notițele altcuiva ca să economisești timp sau 
din alte motive, asigură-te că primești o variantă electronică. Nu copia notițele 
de mână — asta e o pierdere de timp. 


Organizate 


Organizează-ți notițele într-un mod structurat, ceea ce le va face mai ușor de citit 
şi de memorat. Folosește titluri, liste cu buline, chenare în jurul informaţiilor 
importante, italice, sublinieri, cuvinte bolduite, simboluri, figuri, culori și așa 
mai departe. 


Concise 


Scopul luării de notițe este să surprindă esenţa, nu să reproducă tot ce citeşti sau 


auzi. Scrie numai lucrurile cele mai importante. Evită propoziţiile lungi, care 
necesită mult timp ca să le scrii și să le citeşti. Folosește abrevieri (ref., d.ex., 
inc., km etc.). Dacă înveţi dintr-un manual, e mai bine să citeşti tot capitolul 
înainte să începi să iei notițe. Dacă iei notițe în timp ce citești textul pentru prima 
oară, riști să scrii prea multe. Să ne uităm la următoarele exemple: 


Exemplul 1 


„Wolfgang Amadeus Mozart s-a născut în 1756 și a murit în 1791.“ 


> „W.A. Mozart (1756-1791)* 


Exemplul 2 


„Fisiunea şi fuziunea sunt procese nucleare opuse. În cadrul fuziunii, două sau 
mai multe nuclee se contopesc. În cadrul fisiunii, un nucleu se divide în două sau 
mai multe părți. Fără fuziune, viaţa umană așa cum o ştim nu ar exista, pentru că 
Soarele trimite valuri de căldură spre Pământ prin reacţia de fuziune. Pe Soare 
(şi pe alte stele), doi atomi de hidrogen fuzionează ca să formeze un atom de 
heliu, care eliberează cantități mari de energie. Pe de altă parte, fisiunea este un 
proces care produce energie în reactoare nucleare şi bombe nucleare. Cel mai 
folosit ingredient în procesele de fisiune artificială este uraniul.“ 


Fisiune: 1 nucleu — 2+ nuclee (reactor nuclear + bombe de uraniu) 


Fuziune: 2+ nuclee — 1 nucleu (lumina Soarelui + 2x hidrogen — heliu) 


Cuvinte-cheie 


Identifică cuvintele-cheie, termenii speciali și conceptele, şi ordonează-le în 
partea stângă a foii de hârtie. Acest lucru te va ajuta să recapitulezi notițele mai 
ușor și să vezi cât de bine ţi le aminteşti. 

Hărţi mentale 


Când citeşti cantități mari de text, e ușor să te pierzi în detalii. Chiar şi când vine 
vorba despre notițe, mai ales dacă sunt lungi de câteva pagini, poate fi greu să 
vezi imaginea de ansamblu și modul în care sunt conectate lucrurile. Poate de 
aceea filosoful Boethius a decis, în urmă cu 1 500 de ani, să rezume o întreagă 
carte despre categoriile lui Aristotel într-un simplu desen.! Folosind linii, cercuri 
și cuvinte, Boethius a desenat un fel de arbore care arăta relaţiile dintre diferitele 
categorii ale lui Aristotel. Această hartă mentală a ilustrat categoriile lui 
Aristotel atât de bine, încât a fost reprodusă de multe ori și chiar a primit 
propriul nume: „arborele porfirian“. Boethius nu a fost singura persoană de 
renume care a folosit hărți mentale. Dacă vei vizita Universitatea Cambridge și 
vei deschide caietul lui Isaac Newton din 1665, vei găsi o hartă mentală la 
pagina 3.2 


O hartă mentală este o diagramă folosită pentru organizarea vizuală a 
informaţiei. În cea mai simplă formă a sa, constă în doar câteva cuvinte legate 
prin cratime. În toată splendoarea sa însă, o hartă mentală este trasată cu atenţie, 
în culori vii, cu simboluri şi linii elegante care seamănă cu ramurile unui copac. 
Poţi să creezi o hartă mentală pentru aproape orice: un subiect de studiu, o 
prelegere, un capitol sau chiar un curs întreg. Există aplicaţii și programe 
disponibile pentru crearea de hărți mentale digitale. 


De ce să faci hărți mentale 


Ca să testeze efectul hărților mentale asupra învăţării, niște cercetători americani 
s-au hotărât să facă un experiment care implica 62 de studenți la științe. I-au 
împărțit în două grupuri. Un grup a fost pregătit să scrie rezumate, pe când 
celălalt a fost pregătit să realizeze hărți mentale. Luna următoare, studenţii din 
primul grup au scris zilnic rezumate ale subiectelor discutate la cursurile de 
ştiinţă, iar studenţii din celălalt grup au făcut hărți mentale zilnice cu același 
conţinut. La sfârşitul lunii, cercetătorii au testat cât de bine au înţeles studenții 


anumite subiecte studiate, iar rezultatele au fost clare: studenţii care folosiseră 
hărți mentale aveau o înțelegere mai profundă, puteau face raționamente mai 
bine şi au obținut note mai mari la test.3 


Hărțile mentale te constrâng să te uiţi la imaginea de ansamblu și să te gândești 
la modul în care diferite concepte se leagă unul de altul. Reprezentarea vizuală a 
conţinutului exprimă relații mult mai clar decât textul pur și simplu. Ca urmare, 
hărțile mentale te pot ajuta să înţelegi mai bine un anumit subiect. Un alt mare 
avantaj este că hărţile mentale comunică mult în puţin spaţiu și, deoarece nu 
conţin prea multe cuvinte, sunt uşor de citit şi de memorat. 


Cum să folosești hărțile mentale 


Hărțile mentale sunt utile mai ales când ai cantități mari de informaţie pe care 
trebuie să le organizezi și să le rezumi. Sunt însă mai puţin eficiente când trebuie 
să memorezi un text cuvânt cu cuvânt. Hărțile mentale sunt şi destul de 
personale, dat fiind că nu e uşor să foloseşti hărțile mentale ale altor oameni 
decât dacă le-aţi parcurs împreună. 


127 milioane 
Densitate mare 
Jocuri 
Limbă: japoneză 
Sushi 
Religie 
Branduri 
Sporturi 


Pokemon 


PlayStation 
Super Mario 
altele (15%) 
shintoism 
budism 
Karate 
Sumo 
Casio 
Toyota 
Panasonic 
Asics 
Sony 
37 000 $/cap de locuitor 
a 4-a cea mai mare 
Hokkaido 


Shikoku 


NPPOW/MHON 


Kyushu 


Exemplu de hartă mentală 


Honshu 
5 trilioane 
China, Rusia, Coreea 
Împăratul Naruhito 
Monarhie constituţională 
4 insule mari 
Oceanul Pacific 
6 800 insule 
47 de prefecturi 
Produs Intern Brut 
Yen 
377 000 m? 
Asia de Est 
Monedă 
Arhipelag 


Guvernare 


Cei care folosesc constant hărți mentale pe parcursul studiilor investesc adesea 
timp în desenarea unor hărți detaliate care acoperă tot ce trebuie să ştie despre un 
anumit subiect. Și întrucât, de obicei, un curs acoperă mai multe subiecte, ei pot 
alcătui mai multe hărți mentale pentru un curs. Unii realizează şi o „hartă 
mentală a hărților mentale“, ca să aibă o hartă mentală generală ce acoperă tot 
cursul. Când se pregătesc pentru examene, ei recapitulează și memorează aceste 
hărți mentale. 


Cum să faci o hartă mentală eficientă 


Deşi există mai multe moduri prin care să faci o hartă mentală, iată câţiva pași 
care te vor ajuta să te asiguri că hărţile sunt cât se poate de eficiente. Urmarea 
acestor pași este utilă mai ales dacă ai de gând să foloseşti hărțile mentale la 
pregătirea pentru examen. 


1. Asigură-te că ai suficient spaţiu 


Chiar dacă poţi să desenezi în colţul unei foi de hârtie, aceasta nu este o hartă 
mentală. Pentru ca o hartă mentală să arate imaginea de ansamblu și conexiunile 
dintre concepte, e important să ai destul loc pentru toate părţile, astfel încât 
ramurile să nu continue pe cealaltă parte a foii. Prin urmare, folosește cel puţin o 
coală A4. Foloseşte o foaie neliniată, deoarece liniile îţi vor distrage atenţia. 


2. Lasă harta să se întindă mai ales pe orizontală 


Deoarece ochii noştri sunt unul lângă celălalt, câmpul nostru vizual este mai 
mult lat decât înalt. Dacă ai multe elemente pe care să le așezi pe hartă, e mai 


ușor să vezi imaginea de ansamblu când aceste elemente sunt puse unul lângă 
altul, nu unul deasupra celuilalt. Prin urmare, folosește „modul peisaj“ și fă harta 
mentală mai mult lată decât înaltă. 


3. Începe din centru 


Scrie titlul hărţii mentale, de exemplu despre ce este aceasta, în centrul foii. Fă 
un mic desen în jurul titlului (numit imagine centrală) care să îl ilustreze. 


4. Păstrează cele mai importante cuvinte aproape de centru 


Organizează harta mentală astfel încât cele mai importante idei să fie cel mai 
aproape de centru, în timp ce detaliile mai puţin importante să fie mai depărtate. 
Poţi reflecta la această variaţie a importanţei desenând ramurile mai groase 
aproape de centru și pe cele mai subţiri mai departe. 


5. Folosește doar unul sau două cuvinte pe ramură 


Scopul hărților mentale este să comunice mult cu puţine cuvinte. Gândeşte-te la 
cuvinte-cheie eficiente şi limitează-te la unul sau două cuvinte pe ramură. 


6. Scrie pe orizontală 


Incearcă să scrii toate cuvintele pe orizontală, ca să nu fii nevoit să rotești foaia 
ca să le citeşti. Acest lucru te va ajuta să citești mai ușor și mai repede harta 


mentală. 


7. Foloseşte culori şi simboluri 


Fă harta mentală cât mai vizuală cu putinţă. Colorează ramurile şi înlocuiește sau 
suplimentează cuvintele-cheie cu simboluri și desene. Nu trebuie să fii Picasso 
ca să faci desene eficiente. 


Exemple de simboluri 


Hărţi mentale — rezumat Ce trebuie să ştii: «e Hărțile mentale organizează vizual 


Sublinierea textului 


Într-o scenă din sitcomul Malcolm in the Middle, Reese, fratele mai mare al lui 
Malcolm, stă la masa din bucătărie cu un manual în faţă și cu un marker galben 
în mâna dreaptă, subliniind fiecare cuvânt de pe fiecare rând. I s-a spus că e mai 
ușor să-ți amintești cuvinte când sunt subliniate și, bineînţeles, vrea să-și 
amintească totul. 


Folosirea unui marker, a pixului sau creionului ca să subliniezi cuvinte sau 
propoziții importante e o tehnică de studiu destul de obișnuită. Într-un fel, e un 
mod indirect de a lua notițe. Trebuie însă să fii atent şi să eviţi să subliniezi prea 
mult, pentru că dacă o faci (ca Reese), nu va mai conta dacă fundalul textului e 
alb sau galben. 


Avantajele sublinierii textului 


Prima oară când am înţeles adevărata importanţă a sublinierii textului eram la 
Oxford. Acolo, multe cursuri au fost predate prin metoda de caz. În această 
metodă, toată lumea din sală citeşte un caz care implică o provocare înainte de 
prelegere. Apoi, clasa discută această provocare în timpul cursului și încearcă să 
găsească o soluţie. Cazul în sine e explicat într-un document care poate avea 30 
de pagini sau mai mult. Toată lumea trebuie să participe la discuţie, iar acest 
lucru nu e posibil dacă nu ai citit cazul dinainte. Deoarece toate acestea erau noi 
pentru mine, l-am întrebat pe profesor la începutul cursului care este cel mai 
eficient mod de a citi cazul. „Foloseşte un marker“, mi-a zis el. „Așa poţi să 
găseşti repede informaţiile când discutăm textul din clasă.“ „Dar nu e mai bine 
să fac un set separat de notițe, care conţin ideile cele mai importante?“, l-am 
întrebat. „Poate, dar nu m-ai întrebat care e cel mai bun mod. M-ai întrebat care 
e cel mai eficient“, a răspuns profesorul. „E mult mai uşor să subliniezi ideile 
importante direct pe text decât să le notezi separat. Și dacă faci asta, nu trebuie 
să citești textul decât o dată şi să cauţi după aceea informaţiile în timpul discuţiei 
noastre.“ 


Acesta e cel mai mare avantaj al sublinierii: poţi să marchezi informaţii 
importante fără să te apleci prea mult timp asupra lor. Prin urmare, când citesc 
un raport, un articol sau un manual, mereu am markerul la îndemână. Ştiu că, în 
viitor, voi vrea probabil să caut nişte idei importante, dar nu vreau să fiu nevoit 
să citesc din nou tot textul. 


E. adevărat că nu procesez conţinutul la fel de activ ca atunci când iau notițe, în 
schimb, nu petrec timp suplimentar recitind textul. În plus, nu avem mereu timp 
să luăm notițe când citim. Sublinerea poate să funcţioneze și ca un prim pas în 
luarea de notițe — pur şi simplu începi prin sublinierea părţilor importante ale 
conţinutului și mai târziu poți să iei notițe pe baza celor subliniate. 


Chiar dacă nu vei reciti ce ai subliniat, tot poate fi de ajutor. La Universitatea 
Simon Fraser din Canada, dr. Phil Winne a petrecut mult timp studiind efectele 
sublinierii textului, descoperind că sunt şanse mai mari să-ţi amintești un cuvânt 
dacă l-ai subliniat.! 


În acelaşi timp, alte studii au sugerat că ar trebui să fim atenţi cu presupunerea că 
am învăţat ceva foarte bine pentru că l-am subliniat.? Sublinierea textului poate 
oferi o senzaţie falsă de siguranţă. Doar pentru că pui o culoare în spatele unor 
cuvinte din text nu înseamnă că ai o înțelegere profundă a conţinutului respectiv. 


Sublinierea textului este importantă mai ales pentru marcarea conţinutului 
important și recuperarea mai uşoară a acestei informații mai târziu. 


Cum să subliniezi eficient 


* Subliniază numai ce e important 


Aceasta este cea mai importantă şi mai dificilă parte a sublinierii textului. Ca să 
profiţi din plin de asta, trebuie să te limitezi numai la cele mai importante idei. 
Sublinierea informaţiei neimportante îţi distrage atenţia de la ce e important. 
Dacă ai multe informaţii de fundal, e mai uşor să identifici imediat ce e 
important. Dacă nu ai aşa ceva, ar fi bine să aştepţi până ai terminat de citit 


paragraful sau pagina. 


* Nu sublinia prea mult 


O greșeală frecventă este sublinierea în exces. Cât ar trebui să subliniezi? Dacă 
textul e saturat cu informaţii și ai puţine informaţii de fundal, vei sublinia mai 
mult decât dacă ştii că textul e încărcat cu multe detalii inutile. O regulă de bază 
spune că scopul ar trebui să fie 20% din text. În cele mai multe cazuri, asta e 
probabil o regulă bună de urmat. 


* Marchează activ 


Nu sublinia automat tot ce e cu italice sau cu bold. Nu înveţi nimic dintr-o 
activitate atât de pasivă. Întreabă-te care sunt cele mai importante părți. Uneori, 
mai ales în manuale, cele mai importante părți sunt deja scrise cu bold, puse în 
chenare sau marcate într-un fel sau altul. Dacă sarcina a fost făcută de autor și 
pur şi simplu subliniezi din nou, prin adăugarea propriei tale culori, cel mai 
probabil îți pierzi timpul. 


* Foloseşte o schemă de culori 


Când subliniezi un text, folosește o culoare sau creează un sistem prin care să 
marchezi tipuri diferite de informații în culori diferite. De exemplu, cuvintele- 
cheie pot fi marcate cu o culoare, formulele cu alta și exemplele cu o a treia. Sau 
poţi grada lucrurile: o culoare pentru ce simţi că e important, o alta pentru 
materialul mai puţin important şi o a treia pentru explicaţii suplimentare. Am stat 
odată în tren lângă un student care folosea un asemenea sistem de culori. Folosea 
galben pentru ce credea că e important sau interesant și portocaliu pentru ce 


credea că e greu de înțeles și are nevoie de mai multă atenţie. In plus, folosea un 
pix ca să noteze întrebări, gânduri şi idei. 

Tehnici de memorare 


Nu trebuia să fii 
la un curs de îmbunătățire 
a memoriei! 


AM UITAT CU 
TOTUL DE ASTA!!! 


Tehnici de memorare convenţionale 


În Statele Unite, copiii care merg la școală sunt învăţaţi că „în 1492, Columb a 
navigat pe oceanul cu furtuni în toi“. Această propoziţie foloseşte rima ca să-i 
ajute pe copii să îşi amintească anul în care Cristofor Columb a descoperit 
America. În acest capitol vom trece în revistă rima şi alte tehnici de memorare. 


Formează o asociere 


Cea mai simplă tehnică pentru a-ți aminti ceva este să formezi o asociere. De 
exemplu, un concept matematic deseori confundat este diferenţa dintre curbele 
concave și cele convexe. O asociere simplă, ca să-ți aminteşti diferenţa, este că o 
curbă concavă arată ca intrarea într-o peşteră. 


convex 


concav 


Grupează obiectele împreună 


Te-ai gândit vreodată la motivul pentru care cifrele dintr-un număr de telefon 
sunt mereu date în seturi de câte două, trei sau patru numere — de exemplu 6867- 
8424 în loc de 6-8-6-7-8-4-2-4? Motivul este că e mai simplu să-ţi amintești 
două, trei sau patru numere mai mari în loc de opt numere individuale. În mod 
asemănător, e mai ușor să îți amintești cuvântul „grup“ decât patru litere — g-r-u- 
p. În loc să fie nevoie să îţi amintești patru elemente, nu trebuie să îi aminteşti 
decât unul. 


Caută tipare 


E. mai ușor să îți amintești ceva dacă poți să recunoști un tipar, o regulă sau un 
principiu. De exemplu, scrierea corectă a cuvântului „Mississippi“ se bazează pe 
regula „câte două din fiecare“. Sau gândește-te la numărul mare 
691114161921242629313436. Memorarea lui poate să dureze mult, dar nu şi 
dacă poţi găsi un tipar. Încearcă înainte să citeşti răspunsul de mai jos.. 


Tiparul este 6+3+2+3+2+3+2, adică 6 (+3), 9 (+2), 11 (+3), 14 (+2), 16 şi așa 
mai departe. Acum este mult mai ușor să îţi amintești acest număr. Nu trebuie 
decât să îți aminteşti că începe cu 6, apoi adună alternativ 3 cu 2, până se termină 
cu 36. 


Vezi dacă rimează 


O rimă uşor de reținut poate să te ajute să îți aminteşti informaţiile. Poate îţi 
amintești de la chimie că adăugarea acidului în apă nu e de obicei o problemă, 
dar adăugarea apei în acid poate provoca un haos. O rimă obişnuită care le 
reamintește studenţilor de această relaţie este: „Dacă tu crezi că viaţa curge 
placid, adaugă apă în acid“. 


Foloseşte acronime sau propoziţii 


Dacă trebuie să înveţi un grup de cuvinte, verifică dacă primele litere ale 
cuvintelor pot forma un acronim uşor de reținut. Poate ai învăţat culorile care 
formează curcubeul de la cuvântul ROGVAIV (roșu, oranj, galben, violet, 
albastru, indigo, verde). Sau că „SPA“ îţi dă numele și ordinea filosofilor greci 
Socrate, Platon şi Aristotel. Uneori e dificil să formezi un cuvânt cu sens. În 
acest caz, poate fi mai ușor să folosești o propoziţie. Următoarea propoziţie 
prezintă planetele din sistemul nostru solar în ordinea corectă: „Mama Vine Pe la 
mine Miercurea, Joia şi Sâmbăta, Uneori şi când Ninge.“ (Mercur, Venus, 
Pământ, Marte, Jupiter, Saturn, Uranus și Neptun). 


Dacă trebuie să reţii numere, poți folosi propoziţii și în alt mod. Fă astfel încât 
numărul literelor din fiecare cuvânt să reprezinte un număr. Astfel, propoziţia 
„Are o masă“ poate să-ţi amintească de numărul pi (n) 3,14: „Are (3) o (1) masă 


(4). 


Autotestare spaţiată 


Uneori, poate să fie prea greu sau poate lua prea mult timp să foloseşti vreuna 


dintre sugestiile de mai sus. În acele cazuri, poți folosi pur şi simplu repetiţia ca 
să memorezi informaţiile. Însă metoda de a te uita iar și iar peste acele informaţii 
nu este foarte eficientă. În schimb, te poți testa singur. Aruncă o privire asupra 
materialului, apoi vezi cât îți amintești. Nu face asta pe perioade lungi de timp, 
ci puţin acum și apoi reia învăţarea mai târziu. Poţi să-ţi foloseşti notițele în 
acest scop sau să faci cartonașe. Avantajul acestora din urmă e că poţi să le 
amesteci şi să schimbi astfel ordinea în care citești sau te testezi. Cartonașele 
sunt bune și pentru recapitulare dacă nu ai la dispoziţie prea mult timp. Poţi şi să 
descarci o aplicaţie pentru mobil şi să creezi cartonașe electronice, pe care să le 
ai mereu cu tine. 


UL 


PE 


tel e 
ep 


Ă 


tei 
ll] 


Mai sus sunt câteva exemple de cartonașe. 

Vizualizare 


Când studiam spaniola, un coleg l-a întrebat pe profesor cum putea să evite 
încurcarea termenilor pentru est şi vest, care sunt aproape identici în spaniolă: 
„este“ şi „oeste“. Profesorul a avut o sugestie aparent bizară: „Imaginează-ţi un 
cowboy care scoate pistolul. Tu trebuie să te uiţi fix la capătul rotund al 
revolverului, care formează un «o», ca în «oeste». Atunci știi că eşti în Vestul 
Sălbatic“. Clasa a izbucnit în râs, dar profesorul tocmai ce subliniase ceva 
important. Tehnicile de vizualizare sunt printre cele mai puternice instrumente de 
memorare a informaţiilor. În general, creierul uman poate să își amintească 
imagini mult mai bine decât cuvinte. 


Cum funcționează tehnicile de vizualizare? 


Toate tehnicile de vizualizare au ceva în comun: folosesc imagini ca reprezentări 
pentru cuvintele sau informaţiile pe care trebuie să ţi le amintești. In cadrul 
acestei tehnici, trebuie să: 


1. Determini ce vrei să memorezi și să consolidezi acest lucru într- 
o listă de cuvinte-cheie sau într-o propoziţie scurtă și 


2. Să creezi o imagine pentru fiecare cuvânt-cheie sau propoziţie 
care să îți amintească acel cuvânt-cheie sau acea propoziţie. 


Să spunem că trebuie să memorezi anul în care Australia a devenit independentă 


de Marea Britanie. Ştii că a fost prin anii 1900, dar trebuie să memorezi anul 
exact (1901). Ca să faci asta, poţi să-ţi imaginezi un cangur care taie un ou cu un 
cuţit. Cangurul reprezintă Australia, oul cifra O și cuțitul cifra 1. 


Imagini eficiente 


Ca imaginile să devină eficiente, este important să te concentrezi și să le 
vizualizezi clar. Închide ochii, dacă asta te ajută. Poţi să faci imaginile mai 
eficiente dacă te asiguri că acestea conţin interacţiune, mișcare și chiar o doză de 
ciudăţenie (cum ar fi un cangur care ţine un ou și un cuţit). 


Interacţiune 


Permite ca elementele din imaginile tale să interacționeze cumva. 


Mișcare 


Permite ca imaginile să capete viață prin faptul că unele părți se mișcă, așa cum 
ar fi un scurt material video. 


O doză de ciudăţenie 


Cu cât imaginile tale vor fi mai sărite de pe fix, cu atât vor ieşi mai mult în 
evidenţă și vor fi mai ușor de reținut. 


De exemplu, să spunem că trebuie să înveţi cuvântul spaniol pentru pat, „cama“. 
Putem să ne imaginăm o cămilă și un pat. Fără principiile de mai sus, poate ne- 
am fi imaginat o cămilă care stă lângă un pat, dar o asemenea imagine nu 
foloseşte nici una dintre caracteristicile menţionate mai sus. Dacă, în schimb, ne 
imaginăm o cămilă care ţopăie pe pat ca un copil, avem interacţiune, mişcare și o 
doză de ciudățenie, iar toate acestea vor transforma imaginea într-una 
memorabilă, ca și cuvântul ce trebuie învăţat. 


O imaginaţie bună e un avantaj când vine vorba despre crearea imaginilor. Când 
memoram formula pentru acidul sulfuric, sau H2S04, am vizualizat doi H şi 
patru şosete (care reprezentau SO). În plus, mi-am imaginat un joc pe calculator 
în care două avioane în formă de H trăgeau în șosete. Imaginea era sărită de pe 
fix, avea mișcare, iar H și SO (şosetele) interacționau. 


A 


Iți aminteşti cum se spune „vest“ în spaniolă — este sau oeste? Eu nu am uitat 
niciodată explicaţia profesorului din acea zi. 


Prea multe opţiuni? 


Ce ar trebui să faci când ai prea multe idei pentru imagini care pot reprezenta 
cuvintele tale cheie? În multe cazuri, e mai bine să foloseşti imaginile pe care le- 
ai creat chiar tu decât unele sugerate de alţii. De asemenea, e mai bine să alegi 
prima imagine la care te gândeşti, din moment ce aceasta va fi prima imagine 
care îți va veni în minte mai târziu. 


Combinații 


Vizualizarea poate fi folosită și în combinaţie cu tehnici de memorare 
tradiționale. Un acronim cunoscut pentru amintirea numelor celor cinci mari 
lacuri din SUA este HOMES („cămine“), care reprezintă Huron, Ontario, 
Michigan, Erie și Superior. Ca să-ți amintești acest acronim, imaginează-ţi o casă 
care pluteşte pe un lac. 


Limitări ale tehnicilor de vizualizare 


Cuvânt cu cuvânt 


Tehnicile de vizualizare funcţionează pentru memorarea cuvintelor-cheie și a 
conceptelor, nu pentru a reține propoziţii sau paragrafe cuvânt cu cuvânt. 


Timp 


Durează între patru și opt secunde să formezi imagini puternice. Dacă noul 
material e prezentat rapid, de exemplu în timpul unui curs, cel mai probabil nu 
vei avea destul timp să creezi imagini bune. 


Cuvinte dificile 


Unele cuvinte sunt greu de transformat în imagini. Termenul „onomatopee“ 
poate fi un asemenea exemplu. Dacă durează prea mult să generezi imagini, 
există riscul să nu-ţi aminteşti imaginea sau ce anume reprezintă. În asemenea 
cazuri, e mai bine să te bazezi pe tehnici de memorare tradiționale. 


Imaginaţie săracă 


Unii oameni au o imaginaţie săracă și, prin urmare, întâmpină probleme cu 
crearea imaginilor. Bineînţeles că toată lumea poate să practice vizualizarea şi să 
devină mai bună la asta, dar, dacă în mod natural ţi se pare foarte dificil, poate 
nu merită să te străduieşti prea tare. 

Metoda Loci şi a poveştii 


Metoda Loci și a poveștii sunt două tehnici de vizualizare ideale pentru a 
memora liste de cuvinte în ordinea corectă, cum ar fi diferite componente ale 
modelelor, teoriilor și cadrelor de referinţă. 


Loci 


Metoda Loci este veche de 2 500 de ani și se folosea în Grecia antică pentru 
amintirea unui discurs. În ultimii ani, această metodă a devenit din nou populară 
și e folosită de profesionişti ai memoriei care concurează la probe precum 
memorarea ordinii corecte a unor cărţi de joc amestecate. Dar nu trebuie să ai 
ambiția de a participa la campionate mondiale ale memoriei ca să simţi 
avantajele acestei tehnici. 


Loci profită de familiaritatea noastră cu clădiri, străzi și locuri publice, ori cu 
locaţii aflate deja în memoria noastră pe termen lung. Această abordare folosește 
locaţiile respective ca să stocheze informaţii noi sub forma unor imagini. 


Să ne uităm la un exemplu. Să spunem că vrei să memorezi primele cinci 
elemente chimice din tabelul periodic: (1) hidrogen, (2) heliu, (3) litiu, (4) 
beriliu și (5) bor. Primul pas e să alegi o locaţie familiară, cum ar fi casa ta, a 
bunicilor tăi, o stradă, un mall sau clădirea unei școli. Odată ce ai locaţia în 
minte, creează un drum cu tot atâtea opriri câte lucruri vrei să memorezi, cinci în 
acest exemplu. Fiecare oprire ar trebui să fie diferită. De exemplu, dacă locaţia 
aleasă este casa ta, foloseşte o cameră diferită pentru fiecare oprire. 


Să spunem că foloseşti casa ta și alegi cinci opriri: (1) intrarea din faţă, (2) holul, 
(3) sufrageria, (4) bucătăria și (5) dormitorul principal. Apoi, vizualizează câteva 
minute fiecare cameră în ordinea corectă. Imaginează-ţi că intri în casă și faci 
cinci opriri, ca mai sus. Apoi creează câte o imagine pentru fiecare dintre 
elementele pe care vrei să le memorezi şi asociază fiecare imagine cu oprirea 


corespunzătoare. Poate să fie de exemplu un hidrant pentru hidrogen, un balon 
pentru heliu, un lift pentru litiu, un bondar pentru beriliu şi o batistă pentru bor. 


Ultimul pas e să vizualizezi cum mergi pe drum şi vezi imaginile plasate la 
opririle corespunzătoare. În exemplul nostru, începem în faţa uşii de la intrare, 
unde găsim un hidrant din care se scurge apă, ceea ce ne amintește că hidrogenul 
este primul element. Apoi intrăm pe ușă şi dăm peste un balon (heliu) care 
pluteşte aproape de tavan. Continuăm în sufragerie, unde vedem că cineva a 
instalat un lift (litiu). Continuăm în bucătărie, unde un bondar (beriliu) zboară fix 
deasupra noastră. leşim repede din bucătărie şi intrăm în dormitorul principal, 
unde găsim o batistă (bor) pe pat. 


Metoda poveștii 


Metoda poveştii este o tehnică de vizualizare care foloseşte o narațiune pentru 
memorarea diferitelor elemente. Funcţionează destul de bine, deoarece creierele 
noastre se pricep să-şi amintească povești. Dacă metoda Loci folosește o locaţie 
familiară ca să conecteze imagini, metoda poveștii folosește povestea ca să le 
asocieze. Să luăm un exemplu — dacă vrei să reţii cele mai mari cinci ţări din 
lume ca întindere, Rusia, Canada, SUA, China și Brazilia, creează mai întâi câte 
o imagine care reprezintă fiecare ţară, ca mai jos: 


Cuvânt-model | Imagine 


Rusia Vladimir Putin 


Canada Doză de suc 


Mhey Mon 
Jucător de fotbal 


Apoi conectăm aceste imagini într-o poveste, și nu contează dacă e nerealistă. 
Așa cum am menţionat mai devreme, cu cât povestea e mai sărită de pe fix, cu 
atât e mai uşor de reţinut. Să creăm următoarea poveste: Vladimir Putin (Rusia) 
bea dintr-o doză de suc (Canada). După ce a golit doza, o aruncă fără să își dea 
seama că îl loveşte pe Mickey Mouse (SUA). Mickey Mouse ţinea un ardei iute 
în mână (China), dar l-a scăpat când l-a lovit doza de suc în cap. Un jucător de 
fotbal (Brazilia) care trece pe lângă Mickey nu vede ardeiul iute, alunecă pe el și 
cade. 


Când creezi o poveste, înlănțuiește evenimentele astfel încât fiecare imagine să 
fie conectată la imaginea care vine înainte și după. 


Repetiţia e mama învăţăturii 


Dacă ţi se pare greu să creezi imagini reușite, aminteşte-ţi zicala „repetiţia e 
mama învăţăturii“. Din experienţa mea, oamenii resping prematur tehnica Loci şi 
a poveştii, deoarece li se pare că le ia prea mult timp. Însă merită să le încerci de 
cel puţin 5—10 ori, ca să îţi perfecționezi abilităţile. 

Cele mai importante puncte din partea 1 


* Timpul e limitat, foloseşte-l cu înţelepciune. Notează-ţi sarcinile şi fă o listă de 
activităţi. Foloseşte timpii morţi din viaţa de zi cu zi ca să faci lucruri simple și 
nu face mai multe lucruri în acelaşi timp. 


* Identifică părțile importante pe care trebuie să ţi le însușeşti la fiecare curs. 
Recapitulează informaţiile predate de profesor, pune întrebări lămuritoare și treci 
în revistă subiecte de la examene anterioare. Creează o strategie pentru modul în 
care vei studia. 


* Memoria și înțelegerea sunt conectate. Cu cât vei înţelege ceva mai bine, cu 
atât mai uşor îţi vei aminti lucrul respectiv. 


* Studiază când te simţi cel mai energic. Asigură-te că poți să lucrezi fără să fii 
distras sau întrerupt. Fă o pauză la fiecare 25 de minute, la fiecare 50 de minute 
sau când ai nevoie. 


* Ca să profiți cât mai mult de cursuri, pregătește-te, fii implicat și pune 
întrebări. Stai în faţă, ca să vezi tabla sau ecranul și să eviţi să-ţi fie distrasă 
atenția, cum se întâmplă când sunt mulţi studenţi în faţa ta. 


* Dacă luarea de notițe te împiedică să fii atent la curs, gândește-te să ceri o 
copie a notiţelor prietenilor tăi, în loc să le scrii pe ale tale. 


* Studiază cu alții, în măsura în care poți să te concentrezi pe învăţat. Stabiliți 
dinainte ce o să studiaţi și cât vor dura întâlnirile voastre. Lucrează în grupuri 
mici, de câte 2—5 persoane. 


* Citeşte ca să înţelegi şi să-ţi amintești, nu ca să întorci paginile cât mai repede. 
Adaptează-ţi ritmul la gradul de dificultate. Nu trebuie să citeşti tot. 


* Foloseşte o strategie de citire precum SQAR: Răsfoieşte, Întreabă, Asociază, 
Recapitulează. 


* Fă astfel încât notițele tale să reflecte conţinutul cursului, nu pur și simplu 
conţinutul unuia dintre materialele tale de curs. 


* Foloseşte tehnica VLOCC când iei notițe: Vizuale, Luate de tine, Organizate, 
Concise şi Cuvinte-cheie. 


* Când faci hărți mentale, începe din mijlocul foii, foloseşte puţine cuvinte pe 
ramură şi scrie orizontal, ca să nu fii nevoit să roteşti foaia când citești harta. Fii 
creativ — include culori, simboluri și figuri. 


* Nu sublinia tot. 20% e o regulă eficientă. Fii selectiv. Oprește-te şi întreabă-te 
ce anume este cel mai important. Foloseşte o culoare sau creează o schemă de 
culori. 


* Când trebuie să memorezi lucruri, caută tipare sau forme de asociere. Vezi dacă 
poţi să creezi reguli, rime, acronime sau propoziţii. Cartonașele sunt ideale 


pentru memorarea informațiilor. 


* Vizualizarea, și anume crearea imaginilor care reprezintă cuvinte și numere, 
este una dintre cele mai puternice tehnici de memorare. 


* Vizualizările eficiente conţin interacţiune, mișcare și o doză de ciudăţenie. 


* Ca să memorezi o listă sau un grup de cuvinte, folosește metoda Loci. Creează 
o imagine pentru fiecare cuvânt pe care trebuie să ţi-l amintești. Apoi alege o 
locaţie familiară (de ex.: casa ta, școala, mallul) și creează un drum cu un număr 
de opriri egal cu numărul de elemente pe care trebuie să ţi le aminteşti. La final, 
plasează imaginile pe drum, câte o imagine la fiecare oprire. Alternativ, creează 
o poveste care să integreze elementele într-o naraţiune, fiecare element având 
legătură cu următorul. 


Partea 2 


Performanţe optime 


Pregătire 


/ Tocmai de | 
asta O să-i fie 
aa greu. 


Și nu te apuci 


Mâine an Ai 
de învățat! 


(un test gre. 


Pregătire pentru examene şi teste 


Poţi să realizezi foarte multe în zilele şi în săptămânile premergătoare unui test 
sau examen. E important de reținut, mai ales dacă nu ai studiat atât de mult pe 
cât ai fi putut pe parcursul semestrului. lată mai jos un ghid pas cu pas cu ce 
trebuie să faci în acest timp. 


(1) Eliberează-ţi programul 


Nu poţi să creezi, ca prin magie, mai multe zile în care să citeşti, dar poți să iei 
câteva măsuri pentru a utiliza din plin zilele pe care le ai la îndemână. 
Fliberează-ţi programul, astfel încât să ai cât mai mult timp pentru studiu. 
Schimbă turele la muncă şi renunţă la alte angajamente. Nu e momentul să 
începi un nou proiect important într-o organizaţie studenţească, să redecorezi 
sufrageria sau să te duci în vacanţă la plajă. Toate astea sunt grozave, dar fă-le 
după ce ai terminat cu examenele. Fă-ţi timp să te relaxezi sau să stai cu cei 
dragi, dar în restul timpului, învaţă. 


(2) Înţelege formatul examenului 


Înainte să te hotărăşti cum să-ţi petreci timpul în perioada examenelor, trebuie să 
înţelegi care este scopul pentru care lucrezi. Învață cât mai mult despre formatul 
examenului și despre subiectele la care se vor referi întrebările. Fără aceste 
informaţii, eforturile tale de a învăţa vor fi ca și cum ai orbecăi pe întuneric. 


lată cum să procedezi: 


Recapitulează informaţiile despre examen care ți-au fost date. Parcurge 
sistematic lucrările de la examene anterioare și uită-te la întrebări. Observi 
tipare? Uită-te la sarcinile pe care le-ai avut până acum la curs și la seturile 
recomandate de probleme. Vorbeşte cu studenţi care au frecventat acest curs. 
Scopul tău e să găseşti răspunsul la următoarele două întrebări: 


1. Cum va arăta examenul? 


Cât durează examenul? Ce auxiliare sunt permise? Va trebui să scrii un eseu lung 
sau să răspunzi la mai multe întrebări mai scurte? Va trebui să reproduci 
informaţii sau să foloseşti ce ştii ca să rezolvi probleme? 


2. Ce părţi ale programei sunt cele mai importante? 


Dacă programa este greoaie, unele părți nu vor fi incluse în examen. Dacă tot ce 
ai acoperit e posibil să apară la examen, există părţi care să cântărească mai mult 
sau care au mai multe șanse să apară în subiecte? 


(3) Fă o strategie 


Nu învăţa la întâmplare, prins în tot felul de activităţi de studiu. Gândeşte-te la 
ce trebuie să faci ca să-ţi sporeşti şansele de succes la examen. Cu alte cuvinte, 
fă o strategie. Dacă poţi să creezi o strategie împreună cu alţi studenți, și mai 
bine, deoarece mai multe capete gândesc mai bine decât unul. Strategia ta ar 
trebui să abordeze două aspecte: 


* Cu ce să lucrezi 


Alcătuieşte o listă cu lucruri pe care trebuie să le știi ca să ai rezultate bune la 
examen. Ordonează lista, astfel încât conceptele cu cele mai mai șanse să fie 
incluse în subiectele de examen să apară în capul listei. 


* Cum să lucrezi 


Există mai multe moduri prin care poţi să te pregăteşti pentru examen. Cele mai 
întâlnite sunt: 


a. foloseşte subiecte de la examene trecute 


b. parcurge slide-urile de la curs 


c. ia notiţe/citeşte-le 


d. citește articolele din bibliografie 


e. scrie rezumate 


f. discută concepte cu ceilalți 


g. uită-te la materiale video 


Acum, sarcina ta e să alegi cele mai potrivite moduri de lucru pentru examenul 
care urmează. E greu să faci o recomandare generală, deoarece decizia corectă 
variază în funcţie de factori precum subiectul, formatul examenului, calitatea 
materialelor de curs (cărţi, prezentări etc.), dacă ai acces la subiectele de la 
examene anterioare şi așa mai departe. Tocmai pentru că sunt atâţia factori de 
luat în calcul, deseori e bine să te sfătuiești cu alți studenţi când îţi plănuiești 
strategia. lată câteva sfaturi bazate pe experienţă: 


+ Alege o combinaţie de activități diferite, dar concentrează-te doar pe câteva. 
Mereu încerc să petrec timp discutând programa cu alții, mai ales subiectele cu 
multă teorie și mai puţin subiectele matematice. 


* Când recapitulezi, nu te concentra pe cărți, prezentări sau articole, ci pe teorii, 
modele și concepte pe care ar trebui să le ştii. Alege cele mai bune surse ca să 
înveţi temeinic, fie că e vorba despre cărţi, articole sau slide-uri. 


* Pentru examene la care subiectele constau din mai multe întrebări, răspunde la 
cât mai multe întrebări de la examene anterioare, mai ales dacă e un subiect din 
matematică. 


(4) Fă un plan 


Planul este punerea în practică a strategiei tale și îţi va arăta când trebuie să 
abordezi anumite subiecte. E recomandabil să pregăteşti două tipuri de plan: un 
plan la nivel macro, care arată distribuirea zilelor în care poţi să studiezi între 
examene, şi un plan la nivel micro, pentru fiecare examen, care arată în detaliu 
cum Să foloseşti timpul pentru studierea subiectului respectiv. 


Plan la nivel macro 


Folosește un calendar lunar pentru planul tău la nivel macro şi marchează datele 
de examen. Apoi numără câte zile ţi-au rămas pentru toate aceste examene și 
distribuie aceste zile diferitelor examene. E recomandat să petreci mai mult timp 
dedicându-te subiectelor grele, importante, dificile sau care reprezintă puncte 
slabe pentru tine. Un plan la nivel macro poate să arate aşa: 


Mai 16 Statistică Studiu 17 Liber 


Plan la nivel micro 


Când ştii cât timp ai ca să te pregăteşti pentru un anumit examen, fă un plan mai 
detaliat, în care să specifici ce vei face și când anume. Deseori, îţi vei da seama 
că nu ai destul timp pentru toate, dar creează un plan care te va ajuta să 
prioritizezi, îți va da mai mult control și te va ajuta să te concentrezi în zilele ce 
urmează, reducând stresul și îmbunătăţind performanţa. 


lată un exemplu de plan detaliat la nivel micro: 


Ziuă a săptămânii  |Ce să studiez 


Capitolele 1-3 


EXAMEN 


Planul nu trebuie să fie prea detaliat, ci doar îndeajuns cât să știi ce anume să 
înveți la începutul fiecărei zile. E. posibil să descoperi că activităţile pe care le-ai 
programat durează mai mult sau mai puţin decât ai planificat. E posibil să îţi dai 
seama și că unele activităţi sunt mai mult sau mai puţin importante. Dacă 
lucrurile stau astfel, nu trebuie decât să actualizezi planul. 


(5) Învață 


Deși înţelegerea formatului examenului, crearea strategiilor şi planificarea sunt 
importante, învăţarea în sine e cea care îţi va ocupa 98% din timpul de studiu în 
perioada examenelor. Când te apuci de învăţat, fă următoarele: 


* Testează-te 


E. mult mai bine să te testezi în privinţa notiţelor și prezentărilor decât pur și 
simplu să le recitești. Nu doar că înveţi mai mult dintr-o asemenea practică, ci îţi 
dai seama și la ce părţi ai probleme şi asupra căror aspecte ar trebui să te 
concentrezi mai mult. 


* Împarte recapitularea 


E. mai bine să recapitulezi o mică parte dintr-un subiect în fiecare zi, decât să ai 
câte o singură ședință de învăţare lungă și intensă pentru fiecare subiect, mai ales 
când ai atâtea subiecte de acoperit. 


* Asigură-te că obţii feedback 


Dacă lucrezi cu seturi de probleme, mai ales sarcini matematice, asigură-te că ai 


un răspuns-cheie disponibil, ca să identifici ce ai reţinut şi pe ce trebuie să te 
concentrezi. 


* Exersează abilităţile de susţinere a testelor 


Mereu am avut probleme cu terminarea la timp a examenelor și testelor. Deseori 
m-am simţit demoralizat la finalul unui test pentru că nu am putut răspunde la 
toate întrebările în timpul alocat. De multe ori a trebuit să las întrebări la care nu 
am răspuns decât parțial sau deloc. Din nefericire, mi-a luat mult să-mi dau 
seama că trebuia să mă ocup de această deficiență majoră. Dar când am făcut 
asta, a fost nevoie doar de o mică schimbare ca să îmbunătăţesc situaţia. În loc să 
rezolv subiecte de la examene anterioare, am început să folosesc un cronometru 
în timpul rezolvării. Mi-am permis numai atâta timp cât aş fi avut pentru 
examen, dacă nu chiar şi mai puţin. Astfel, am exersat nu doar rezolvarea 
problemelor, ci am simulat şi un element critic al unei situații reale de examen: 
timpul. Am devenit foarte repede mult mai priceput la gestionarea timpului pe 
parcursul examenelor, iar notele s-au îmbunătățit. 


Obţinerea unor rezultate bune în timpul examenelor necesită, de obicei, 
stăpânirea abilităților de susţinere a testelor, cum ar fi un stil special de scris şi 
gestionarea timpului. Asemenea abilități pot fi exersate şi în timp ce înveţi 
materialul de curs. Tocmai din acest motiv e bine să exersezi folosind întrebările 
de la examene anterioare — îți antrenează și abilitatea de a susţine teste. 


Când rezolvi subiecte de la examene anterioare, asigură-te că exersezi dând 
răspunsuri corecte. Ca să înveţi ce înseamnă răspunsuri corecte la examen, mai 
ales în ceea ce priveşte cerinţele legate de eseuri, îți recomand să te inspiri de la 
cel mai bun student pe care îl cunoşti. Întreabă-l dacă poţi să îi citeşti 
răspunsurile la întrebările de la examenele anterioare şi analizează-le. În ce mod 
răspunsurile lui diferă de ale tale și ce poţi învăţa din ele? 


Pregătire pentru examene și teste — rezumat Ce trebuie să știi: * E normal să nu t 


Pregătire practică 


Ţi-ai închis cărţile şi ești gata să te relaxezi puţin înainte de testul cel mare de 
mâine. Să trecem în revistă câţiva paşi practici ca să îţi sporească șansele de 
succes în ziua examenului. 


Seara de dinainte 


Pregăteşte tot ce ai nevoie pentru examen cu o seară înainte. Evitând graba de pe 
ultima sută de metri, reduci riscul de a uita un anumit auxiliar pentru examen, 
cum ar fi calculatorul, şi diminuezi stresul legat de examen. Asigură-te că te vei 
trezi la timp în ziua examenului. Setează mai multe ceasuri deșteptătoare, 
inclusiv unul pe baterii, în cazul unei pene de curent sau al unei defectări a 
deşteptătorului — sau roagă un prieten sau părinții să te sune, dacă este nevoie. 
Află exact unde se va ţine testul și stabilește cum vei ajunge acolo. Pleacă mai 
devreme, în caz că traficul e congestionat, autobuzele întârzie sau ai probleme cu 
adresa unde trebuie să ajungi. 


Vestimentaţie 


Hainele pe care le purtăm ne afectează încrederea și starea de spirit. Profită de 
acest lucru (cu excepţia cazului în care trebuie să porţi uniformă) şi alege haine 
care vor contribui la succesul tău în ziua examenului. Pentru majoritatea 
oamenilor, asta înseamnă să porți ceva confortabil şi care te face să te simţi 
încrezător. 


* Confort: Hainele nu trebuie să te strângă sau să te facă să-ţi fie prea cald sau 


prea frig. Asemenea distrageri inutile ale atenţiei îţi afectează concentrarea și 
energia mentală. Un hanorac pe care să îl poţi scoate uşor, în funcţie de 
temperatura camerei, poate fi practic. 


* Incredere: Hainele care te fac să arăţi bine sau pe care le asociezi cu succesul 
sau cu altă calitate pozitivă îţi vor da mai multă încredere în ziua examenului. 


Mâncare şi băutură 


Nu permite stomacului să îţi distragă atenţia în timpul examenului. Dacă te duci 
la test înfometat sau însetat, corpul îţi va tot aminti că nu e satisfăcut. Așa că 
mănâncă bine înainte de examen și, dacă e un test lung, ia suficientă mâncare și 
băutură cu tine, dacă ai voie. Un alt pont este să alegi mâncare cu care corpul tău 
e obișnuit înaintea și în timpul examenului, mai ales dacă e unul lung. Acest 
lucru te va ajuta să eviţi probleme cu stomacul. 


Somn 


Somnul este important. O minte odihnită gândește mai repede și se poate 
concentra mai bine. Însă, din cauza emoțiilor, uneori poate fi greu să dormi 
înaintea unui test important. În acest caz, asigură-te că poţi să ai rezultate bune şi 
dacă nu ai dormit bine. Substanțele chimice din creierul și corpul tău te vor ajuta 
să îți concentrezi energia spre examen, ca să faci totul bine, chiar dacă nu eşti 
odihnit. Așa că nu te stresa prea mult dacă nu dormi destul. Ce ar trebui să faci 
însă e să te asiguri că te odihnești bine în nopţile premergătoare testului. O 
singură noapte de somn prost va avea un impact mai mic dacă vine după mai 
multe nopţi de somn odihnitor. 


Există situaţii în care e înțelept să studiezi noaptea târziu, în defavoarea 
somnului? De exemplu, e posibil să te simţi foarte nepregătit pentru test și 


fiecare moment în plus de studiu poate să conteze. Bineînţeles că ideal ar fi să 
începi să studiezi din timp, ca să eviţi această problemă. Dacă întrunești 
următoarele criterii, atunci studiul pe parcursul nopţii s-ar putea să te ajute să 
obţii o notă mai bună la test: 


+ Ai studiat foarte puţin pentru test şi nu te simţi pregătit; 


* Testul este scurt (două ore sau mai puţin); 


* Ai dormit bine nopţile anterioare; şi 


* Examenul îţi va testa în principal memoria, în loc să îți ceară să fii creativ sau 
să rezolvi probleme complexe. 


Ziua examenului 


* Aşezare: Încearcă să ajungi mai devreme, ca să alegi un loc bun. Un loc bun îţi 
oferă un spaţiu de lucru amplu și te protejează de distrageri ale atenţiei, cum ar fi 
o ușă care se deschide frecvent. Dacă răcești ușor, încearcă să stai departe de 
aerul condiţionat. Dacă aerul din cameră este închis, încearcă să stai aproape de 
o fereastră. 


* Ultima verificare: Fă o ultimă verificare ca să te asiguri că ai tot ce-ţi trebuie şi 
tot ce ai voie să aduci: pix, riglă, calculator, dicţionar şi așa mai departe. Dacă îţi 
lipseşte ceva, profesorul s-ar putea să aibă echipament pe care să-l poţi 
împrumuta. 


* Mâncare și băutură: Asigură-te că ai destulă mâncare și băutură (în cazul în 
care ai voie), mai ales dacă va fi un test lung. 


* Atitudine: Amintește-ţi să ai o atitudine pozitivă. Spune-ţi „Pot să fac asta“ ca 
să intri în formă și să eviţi anxietatea care te-ar putea inhiba (vezi partea 3 despre 
cum să gândeşti corect). 


Pregătire practică — rezumat Ce trebuie să ştii: * Dacă ai probleme cu somnul în 


Teste scrise 


LUCRARE ÎN CURS... 


SISTEMUL TĂU MERGE 
„CAM LENT. INCEARCA 
SA INCHIZI ALTE PROCESE 


Teste şi examene scrise 


Chiar și cea mai atentă pregătire și recapitulare nu garantează automat o notă 
mare la examen. Ca să te asiguri că iei o notă mare, trebuie să stăpânești 
examenul în sine. În acest capitol vom lua în considerare câteva tehnici simple, 
dar puternice, pentru a-ţi spori șansele de succes la examene şi la teste scrise. 


Folosește tot timpul pe care îl ai pentru teste și examene 


Un pilot de curse care conduce într-o competiţie F1 ar încetini fix înainte de linia 
de sosire, doar pentru că ştie că va câștiga oricum? Bineînţeles că nu! În 
competiţii, sportivii profesioniști dau 100% tot timpul. Studenţii ar trebui să aibă 
aceeași mentalitate. La teste şi examene însă, mulți studenţi nu profită de tot 
timpul pe care îl au la dispoziţie, plecând în clipa în care simt că au făcut ce 
trebuie. Asta nu e o strategie bună. Chiar şi un minut sau două în plus investite 
într-un examen pot face diferenţa dintre o notă mai mare şi una mai mică. 


Dacă termini mai devreme și ai scris răspunsuri complete, felicitări! Nu ai rămas 
fără timp și e clar că ştii cum să folosești timpul pe care îl ai la dispoziţie. Dar nu 
pleca încă acasă. Petrece restul timpului verificându-ţi munca. Citeşte din nou 
întrebările și asigură-te că le-ai înțeles și nu ai ratat nici o parte. Verifică-ţi 
răspunsurile. Ai răspuns în cel mai bun mod posibil? E ceva ce ai scris greşit sau 
ambiguu? Ai inclus unităţi de măsură în răspunsurile matematice, de exemplu? 
Această ultimă verificare te poate ajuta să găsești erorile şi să rafinezi 
răspunsurile, fiind posibil să-ţi îmbunătăţești semnificativ nota. 


Strategia de examen CPR 


Aici voi prezenta o strategie în trei pași pe care să o poţi folosi practic pentru 
toate testele și examenele scrise. Această strategie se numește CPR, care vine de 
la Clarifică, Planifică și Revizuiește. 


Clarifică 


„Cum se puteau aştepta să scriem patru eseuri?“ mi s-a plâns odată un coleg 
după un examen. Dar cerinţele specificaseră să răspundem doar la una din cele 
patru întrebări! 


E. uşor să eviţi obținerea unei note proaste pentru că nu ai înţeles cerinţele, dar se 
întâmplă tot timpul. Înainte să începi să răspunzi la întrebări, asigură-te că ai citit 
cu atenţie toate instrucţiunile testului, ca să ştii exact ce să faci. Citeşte cu atenție 
fiecare întrebare, de mai multe ori, ca să fii sută la sută sigur ce ţi se cere. Cu 
excepţia cazului în care examenul e format din mai multe întrebări scurte, îţi 
recomand să citeşti fiecare întrebare de trei ori: (1) înainte să începi să răspunzi, 
(2) în mijlocul răspunsului și (3) după ce ţi-ai scris răspunsul. De ce? O capcană 
des întâlnită în timpul testelor este să-ţi lași anxietatea legată de începerea 
rezolvării să te împiedice să petreci destul timp ca să înţelegi întrebările. Poate ai 
scris un răspuns bun, detaliat, dar, dacă nu e legat de subiect, vei pierde puncte. 


Dacă întrebările sunt lungi și complicate, atunci trebuie să te asiguri că recunoști 
şi înţelegi fiecare componentă, ca răspunsul tău să acopere toată întrebarea. Dacă 
întrebarea nu e precisă sau n-o înţelegi, cere clarificări profesorului. Odată, 
aveam o întrebare la matematică legată de secțiunea transversală a unui romb. 
Nici măcar nu ştiam ce e o secţiune transversală! În loc să ghicesc din cauza 
reţinerii de a întreba, l-am întrebat pe instructor şi am primit imediat o explicație 
ajutătoare. Pe scurt, nu risca să interpretezi greșit o întrebare dacă ai ocazia să o 
clarifici. Dacă nu e posibil să obţii clarificări în plus de la profesor sau 
supraveghetor, e recomandat să spui că întrebarea e puţin neclară şi să oferi 
interpretarea ta asupra ei, în caz că şi alţii îţi împărtăşesc părerea. În unele cazuri, 
întrebările pot fi ajustate sau notate mai indulgent, dacă devine clar că erau 
ambigue sau greşite în vreun fel. 


Planifică 


Fă-ţi un plan legat de modul în care vei cheltui timpul alocat examenului. Asta te 
va ajuta să menţii controlul și să eviți două din cele mai întâlnite capcane: să 
intri în criză de timp și să acorzi prea mult timp unor întrebări și prea puţin 
altora. Majoritatea profesorilor vor da o notă mai bună unui student care a 
răspuns destul de bine la cinci din cinci întrebări decât unuia care a dat 
răspunsuri exemplare la trei întrebări și nu a răspuns deloc la două. 


Uite cum să faci asta. la în considerare tot timpul alocat testului, scade 5—10 
minute din fiecare oră, apoi împarte timpul la numărul de întrebări. De exemplu, 
dacă ai cinci întrebări la care trebuie să răspunzi în trei ore, scade 30 de minute 
(10 minute pe oră) şi împarte restul de 2,5 ore la cele cinci întrebări. Asta 
înseamnă jumătate de oră pe întrebare. Dacă examenul are 25 de întrebări, atunci 
ai șase minute pentru fiecare întrebare. 


Perioada de timp calculată pentru fiecare întrebare te ajută să îţi faci o idee 
despre cum să îţi împarţi timpul ca să termini examenul cu succes. Dacă 
întrebările au grade diferite de dificultate, de exemplu ai trei întrebări notate cu 
50, 30 și 20% din total, trebuie să îți împarţi timpul corespunzător. 


De ce să scazi 5—10 minute pe oră? E o măsură de siguranţă și acoperă perioada 
de revizuire a răspunsurilor. Dacă acorzi mai mult timp decât ai planificat inițial 
unor întrebări, atunci ai o plasă de siguranţă pe care să te bazezi. Timpul rămas 
la final ar trebui alocat revizuirii (verificare, corectare și rafinare a 
răspunsurilor), aşa cum am menţionat mai devreme. 


Revizuieşte 


Revizuieşte testul înainte să-l predai. Dacă ţi-ai făcut un plan al timpului și l-ai 
respectat, vei avea nişte timp de rezervă aproape de final. Foloseşte acest timp 
citind încă o dată răspunsurile. Verifică încă o dată dacă ai înţeles întrebările și ai 
răspuns cât mai bine. Corectează orice posibile neînţelegeri și adaugă idei și 
detalii importante, pe care s-ar putea să le fi uitat prima oară. Toţi facem greșeli. 


Această ultimă revizuire îţi oferă ocazia să le corectezi, ca să îţi maximalizezi 
nota. Chiar şi prin găsirea celei mai mici greşeli poți să îţi îmbunătăţești 
semnificativ nota. 


Revino mai târziu asupra unei întrebări dacă te-ai împotmolit 


Acum ceva vreme, am vorbit cu Embibe, o companie specializată în ajutarea 
studenților să își îmbunătăţească performanţele când dau teste.! Această 
companie a analizat modul în care mii de studenţi rezolvă probleme și a 
descoperit că unii dintre ei petrec atât de mult timp încercând să rezolve 
probleme dificile, încât nu au destul timp să le rezolve pe cele simple. În plus, 
când aceşti studenţi nu reușesc să rezolve problemele dificile pe care se 
concentrează atât de mult, notele lor devin foarte mici. 


Nu răspunde cronologic la întrebări, decât dacă sunt multe și ai numai câteva 
minute la dispoziţie pentru fiecare sau ţi se cere în mod expres să faci asta. 


Nu te bloca la întrebările dificile încât să nu îţi mai rămână suficient timp să le 
rezolvi pe cele simple. Un mod de a te asigura că faci asta este să începi cu cele 
mai simple întrebări şi să le lași pe cele mai dificile la final. Dacă începi cu cele 
mai uşoare întrebări, ai parte şi de o acomodare ușoară cu examenul și devii mai 
încrezător. 


Există însă o metodă şi mai bună pentru rezolvarea problemelor, deși e puţin mai 
sofisticată și necesită autodisciplină. Această metodă îţi cere să începi cu una 
dintre cele mai dificile întrebări și să lucrezi la ea până te blochezi. Dacă ești 
blocat 1—2 minute, lasă întrebarea la o parte pentru moment și continuă cu câteva 
întrebări mai simple, înainte să te apuci din nou de altă întrebare mai dificilă. 
Lucrează la ea până te blochezi din nou, apoi concentrează-te iarăși asupra unor 
probleme mai simple. Odată ce ai rezolvat toate întrebările simple, revino la cele 
dificile. 


Această metodă te poate ajuta să-ți împarţi timpul mai bine şi, prin urmare, să 
rezolvi mai multe întrebări. Motivul este că subconştientul tău continuă să 
lucreze asupra întrebărilor dificile chiar şi după ce ţi-ai îndreptat atenţia asupra 
întrebărilor simple. Când revii la întrebările mai dificile, vei avea șanse mai mari 


să găseşti soluţia potrivită. Acest proces se numește „efect de incubație“ și a fost 
demonstrat în cercetări.? Probabil ai observat chiar tu acest efect: ai o problemă 
pe care nu o poți rezolva, așa că faci altceva şi, dintr-odată, soluţia vine de 
nicăieri. Ca să profiţi din plin de efectul de incubație, ocupă-te de întrebarea 
dificilă până când ajungi la un punct mort. În acest moment, trebuie să ai destulă 
autodisciplină încât să te opreşti să încerci să rezolvi problema și întoarce-te la 
ea numai după 5-20 de minute. Între timp, ar trebui să te apuci de alte întrebări, 
care nu sunt prea dificile. 


Răspunde la toate întrebările 


Cu excepția cazului în care un răspuns greșit îți aduce puncte în minus, răspunde 
la toate întrebările, chiar și la cele de care nu ești sigur. Alege cea mai probabilă 
alternativă sau notează tot ce ştii că poate fi relevant. Fă asta chiar şi când 
planificarea timpului tău eşuează și e clar că nu ai suficient timp să răspunzi 
complet la toate întrebările. Nu lăsa nici o întrebare fără răspuns. În schimb, 
foloseşte timpul rămas ca să notezi cel puţin ceva pentru întrebările rămase — 
cele mai importante lucruri, cum ar fi rezolvarea problemei respective, ce 
formulă ai fi folosit şi aşa mai departe. 


De exemplu, în matematică poţi să scrii ceva de genul: „Aceasta e o problemă 
XYZ. Ca să o rezolvăm, putem folosi formula pentru XYZ. Primul pas ar fi să 
aflăm XYZ, apoi...“ Profesorul sau examinatorul nu îți poate da puncte dacă nu 
ai dat nici un răspuns, dar îți poate da un punctaj parţial pentru un răspuns 
incomplet care era pe drumul cel bun. 


Dacă te-ai blocat 


(1) Folosește toate resursele permise 


Odată mi s-a cerut să explic ce este „Commonwealthul Naţiunilor“. Nu-mi 
aminteam ca acest subiect să fi fost discutat la curs, aşa că habar nu aveam ce să 
scriu. Dar m-am hotărât că nu strică să caut în dicţionarul englez, pe care aveam 
voie să-l folosesc la test. Spre surprinderea mea, noţiunea chiar era explicată în 
dicționar. Şi nu cred că profesoara și-a dat seama că răspunsul la întrebarea ei era 
în dicţionar. Dar nu făceam nimic greșit, aşa că gândește-te de două ori la ce 
resurse ai la dispoziţie înainte să renunţi la o întrebare. Uneori, răspunsul la o 
întrebare poate să apară pe un afiş de pe perete, într-un dicţionar sau în alte 
secțiuni ale testului. 


(2) Gândeşte pe marginea întrebării 


Dacă nu-ţi aminteşti răspunsul la o întrebare, gândește-te ce altceva e posibil să 
ştii despre acest subiect și notează undeva, dacă poţi. De asemenea, aminteşte-ţi 
unde și când ai învăţat despre acest subiect. Faptul de a gândi „pe marginea“ 
întrebării te poate ajuta să-ţi amintești.3 


(3) Cere ajutor 


E posibil să nu fi înțeles prea bine întrebarea? Dacă persoana care a făcut testul e 
prezentă, poţi să ceri lămuriri. Cel mai probabil nu vei primi răspunsul, dar dacă 
întrebarea îţi este explicată, s-ar putea ca explicaţia să conţină indicii care să te 
ajute să găseşti răspunsul. 


Teste cu variante multiple 


Întrebările cu variante multiple de răspuns sau cele care oferă mai multe opţiuni 
specifice de răspuns sunt mai ușor de rezovat decât cele fără alternative, din 


moment ce se bazează pe recunoaștere sau analiză, nu pe simpla reamintire. Însă 
de acest lucru beneficiază toată lumea, deci nu e garantat că iei mai uşor o notă 
bună. Pentru asemenea teste sunt utile următoarele tehnici: 


* Citeşte toate soluţiile 


Poate fi tentant să iei de bună prima soluţie care pare corectă. Nu 
face asta. Citeşte toate răspunsurile. O soluţie care arată bine la 
prima vedere e posibil să nu fie la fel de convingătoare în 
comparaţie cu altele. 


* Sari peste întrebările de care nu eşti sigur şi revino asupra lor 
mai târziu 


Dacă nici una dintre soluţii nu pare corectă sau nu poţi să alegi 
nici una, pune un mic simbol lângă întrebare, ca să te întorci 
asupra ei mai târziu. Dacă treci la rezolvarea altor probleme, poţi 
să-ţi activezi memoria sau să primeşti indicii utile care te vor 
ajuta să rezolvi probleme mai dificile. 


* Foloseşte metoda eliminării 


Dacă ai rezolvat toate problemele ușoare şi tot nu ştii cum să o 
rezolvi pe cea dificilă, identifică soluţiile care sunt în mod evident 


greșite și fă o presupunere logică pe baza celor rămase. 


Soluţiile scurte și imprecise sunt adesea greşite. Afirmația „Rusia e cea mai mare 
țară din lume“ este mai scurtă și mai puţin precisă decât „Rusia e cea mai mare 
țară din lume după suprafață“. Rusia nu e cea mai mare ţară în ce priveşte 
populaţia, prin urmare prima afirmaţie este prea imprecisă. 


Examene cu cărțile pe masă 


Aceste examene sunt deseori concepute ca să nu ai destul timp să cauţi tot ce ai 
nevoie în timpul examenului. Prin urmare, e un avantaj să iei notițe bune pe care 
să te poți baza şi să cunoşti manualul foarte bine, ca să găsești informaţiile 
repede. Un mare avantaj poate fi să pui post-it-uri în carte, ca să ai repere mai 
simple. 


Teste fulger 


Cum testele fulger nu sunt anunţate, nu poţi să te pregăteşti pentru ele, ci doar să 
te asiguri că-ţi faci mereu temele. 


O tehnică eficientă pe care am întrebuinţat-o pentru testele fulger este să 
foloseşti timpul scurt dintre anunţarea testului și începerea acestuia ca să faci 
altceva decât să intri în panică. Mereu am folosit aceste câteva minute ca să 
răsfoiesc cartea sau notițele și să rețin nume, ani și alte informaţii importante. 
Acest lucru mă ajută să răspund corect la mai multe întrebări. 


Teste şi examene scrise — rezumat Ce trebuie să știi: * Faptul că studiezi mult în: 


+ Nu lăsa niciodată o întrebare fără răspuns, decât dacă vei fi penalizat pentru ră 


Cum să scrii răspunsuri bune la teste 


Răspunsurile bine scrise sunt ușor de citit, arată o înţelegere profundă și ies în 
evidenţă. 


Structurează-ţi bine răspunsurile 


Examinatorul nu îţi poate citi gândurile, așa că încearcă să îţi structurezi 
răspunsul pentru a fi cât mai ușor de urmărit și de înţeles. Alege o ordine logică. 
Începe prin a oferi o descriere generală şi o prezentare a ideilor importante, apoi 
începe să detaliezi. Dacă o întrebare are mai multe părţi, încearcă să te ocupi de 
aceste părţi în ordine. Astfel, e mai ușor pentru examinator să îţi evalueze 
răspunsul. De exemplu, gândeşte-te la următoarea întrebare: „Ce este psihologia 
cognitivă? Dă exemple de dezvoltări-cheie în acest domeniu al psihologiei. La 
sfârşit, explică ce înseamnă disonanţa cognitivă“. Această întrebare are trei părți 
şi ar trebui să se răspundă în aceeași ordine ca și în întrebare. 


Nu te teme să scrii lucruri de bază sau elementare. Ideea nu e să scrii lucruri pe 
care profesorul tău nu le ştie, ci să arăţi ce știi. Include idei şi informaţii 
esenţiale. E. mai ușor pentru examinator să te pice pentru că ai exclus material 
decât pentru că ai scris prea mult. 


Fă răspunsul ușor de citit 


Răspunsurile trebuie să fie uşor de citit. E. imposibil să obţii puncte pentru ceva 
imposibil de înțeles. Dacă scrii de mână, scrisul nu trebuie să fie neapărat 
frumos, dar trebuie să fie citeț. Marchează clar unde începe fiecare răspuns, cum 
ar fi prin includerea subiectului întrebării în titlu: „Întrebarea 4) Teoria 


consumatorului“. Dacă răspunsul e foarte lung, ar trebui să îl împarţi în secțiuni 
şi, dacă e posibil, să foloseşti şi subtitluri, precum „Context“, „Dezvoltare“, 
„Utilitate“ şi „Limite“. 


Nu presupune mai mult decât e cazul 


Să spunem că scrii despre penicilină, grupul de antibiotice folosit pentru a 
contracara infecţii bacteriene, și vrei să menţionezi descoperirea acesteia. Dacă 
nu îți amintești toate detaliile — Sir Alexander Fleming, un profesor de la spitalul 
St. Mary's din Londra, a descoperit penicilina în 1928 —, atunci e o idee bună să 
scrii: „Un profesor britanic a descoperit penicilina la sfârşitul anilor 1920“. Nu e 
neapărat nevoie să-ţi amintești toate detaliile şi e mai bine să scrii într-un mod 
mai general decât să faci presupuneri greșite, cum ar fi să scrii: „Profesorul 
Ferguson a descoperit penicilina în 1926, în Maryland“. La fel, dacă nu îţi 
amintești numărul exact „826 000“, poţi scrie în schimb „câteva sute de mii“. 
Dacă nu poţi să-ţi aminteşti anul exact „1543“, poţi scrie în schimb „în secolul 
XVI“. Și dacă ai uitat numele profesorilor „Ihomas F. Grant şi Christopher P. 
Smith de la Universitatea din Boston“, poţi scrie „doi cercetători americani“. 


Scrie concis 


Dacă poţi scurta o propoziţie fără să-i schimbi sensul, ar trebui s-o faci. Nu e 
cazul să scrii mult doar de dragul de a scrie mult. Să scrii propoziţii fără sens sau 
cinci exemple similare ca să ilustrezi un principiu simplu e o strategie proastă. 
Poţi scrie mult doar când ai multe idei bune de prezentat. E important și să 
foloseşti un limbaj clar şi precis. Propoziţiile scurte și simple sunt mult mai 
putemnice decât propoziţiile atât de lungi și de elegante încât cititorul uită de 
unde au pornit. De exemplu, e mai bine să scrii „Brazilia e o ţară mare, cu o 
biodiversitate bogată“ decât „nu putem ignora faptul că Brazilia, în comparaţie 
cu alte ţări, e întinsă ca suprafaţă şi, în plus, are ceea ce se poate numi o 
biodiversitate bogată“. 


Prezintă ceva în plus 


Îţi poţi scoate răspunsurile în evidenţă adăugând detalii neincluse în manual sau 
nemenţionate la cursuri. De obicei, găseam aceste detalii-bonus pe internet sau 
în alte cărți. Dacă scrii despre New York, un detaliu suplimentar ar putea fi că 
orașul s-a aflat iniţial sub control olandez și a fost numit „New Amsterdam“ 
până în 1664. 


Folosește propriile exemple 


Unul dintre cele mai bune moduri ca răspunsurile să iasă în evidenţă și să arăţi 
că ai înţeles cu adevărat materialul este să foloseşti propriile exemple în loc să le 
repeţi pe cele din carte. Dacă ţi se pare dificil, poţi să inventezi un exemplu prin 
schimbarea părților elementare ale unui exemplu din manual. Poate aţi vorbit 
despre ce înseamnă să fii exilat, adică să fii nevoit să-ţi părăsești casa, folosind 
exemplul exilului poetului italian Dante din Florenţa. În loc să reproduci acest 
exemplu, ai putea să găsești alte exemple de personalități exilate, de la exilul lui 
Napoleon din Franţa pe Insula Elba la exilul lui Lev Troțki din Uniunea 
Sovietică în Mexic. 


Pune întrebări şi critică 


Un mod de a demonstra independenţă, abilităţi de gândire critică şi de reflecţie 
este să evidenţiezi presupunerile subtile, implicaţiile sau limitele unei teorii sau 
unui concept. Asta nu înseamnă că ar trebui să fii arogant și să respingi teoriile 
stabilite, dar dacă poţi să identifici slăbiciunile, poţi să obţii puncte în plus. 


Notează fiecare pas când rezolvi probleme de matematică 


Când răspunzi la întrebări care presupun calcule, notează fiecare pas pe care îl 
foloseşti pentru rezolvarea problemei. Arată clar cum ai ajuns la răspuns. Astfel, 
demonstrezi că ai înțeles și, chiar dacă ajungi la răspunsul greșit, tot poţi să 
primeşti puncte pentru că ai folosit metoda corectă. 


Cum să scrii răspunsuri bune la teste — rezumat Ce trebuie să ştii: e Răspunsurile 


referate, eseuri și alte teme 


Temele diferă de teste, deoarece sunt eliminate atât presiunea timpului, cât și 
nevoia de memorare. Fiecare student beneficiază de acest lucru, deci nu vei 
obține vreun avantaj de aici. Dar rezolvarea unei teme într-un mod inteligent şi 
structurat o va face. Îţi recomand următorii șase paşi când rezolvi teme: 


(1) Înţelege tema 


Începe prin citirea instrucţiunilor. Ce e important să faci bine la această temă? 
Discută această problemă cu alți studenţi, ca să compari ce ai înţeles tu cu ce au 
înţeles ei. Ideal e să faci asta cât mai repede, ca să ai suficient timp să ceri 
lămuriri de la profesor. 


(2) Planifică invers 


Începând cu termenul-limită final, planifică invers paşii pe care trebuie să-i 
urmezi ca să respecţi data. De exemplu, să spunem că am o temă care trebuie 
predată pe 22 martie. Îmi notez „22 martie — predă tema“. Ca să am o marjă de 
siguranţă în caz că se întâmplă ceva neprevăzut, îmi stabilesc un alt termen- 
limită, puţin mai devreme. „20 martie — temă gata să fie predată“. Ca să am 
destul timp să revizuiesc tema și să primesc feedback de la alţii, îmi notez „18 
martie — temă gata pentru revizuire“. Dat fiind că plănuiesc o mică vacanţă de pe 
15 martie pe 17 martie, trebuie să scriu tema între 12—14 martie, așa că îmi notez 
„12-14 martie — scrie tema“. Vezi exemplul de mai jos. 


Dată 

20 martie 

18 martie 
15-17 martie 
12-14 martie 


Termen-limită/Activitate 
Temă gata pentru predare 
Temă gata pentru revizuire 
Plecat 


Scrie tema 


(3) Cercetează 


Strânge toate informaţiile de care ai nevoie şi revizuiește-le sistematic. 


(4) Pune la punct o structură 


Dacă începi să construieşti o casă fără un plan, cel mai probabil aceasta nu va fi 
bine construită. În mod similar, ar trebui să creezi o structură pentru tema ta, care 
să conţină un cuprins și secţiunile lucrării. 


(5) Scrie 


Scrie diferite părţi în funcţie de structura pe care ai creat-o. Când ai terminat de 
scris, citeşte ca să vezi dacă vrei să păstrezi structura sau să o îmbunătăţești. 


(6) Revizuieşte 


Revizuieşte-ţi lucrarea. Dacă ai scris-o pe calculator, îţi poate fi de ajutor să o 
revizuieşti pe o foaie de hârtie sau să o lași deoparte câteva zile, ca să o poţi 
reciti cu mintea limpede. Dacă e posibil, roagă pe altcineva să se uite peste 
lucrarea ta înainte să o predai. Cu cât ai lucrat mai mult la ceva, cu atât e mai 
dificil să identifici erorile și zonele care au nevoie de îmbunătăţire. Așa că roagă 
pe cineva cu mintea limpede să îţi citească lucrarea. 


Activitate de grup 


Pentru o lucrare de grup, urmează următorii paşi ca să mărești șansele de succes: 


+ Alege cu atenție membrii grupului. Dacă aceștia nu sunt stabiliţi, fii strategic în 
privinţa grupului căruia i te alături sau pe care îl creezi. Timpul în plus de care ai 
nevoie ca să găseşti membri buni ai grupului nu e nimic în comparaţie cu timpul 
în plus şi efortul necesar dacă membrii grupului nu funcţionează bine împreună. 
Asigură-te că membrii grupului ştiu să lucreze în echipă, sunt motivaţi să 
reuşească şi au abilități complementare. De exemplu, cineva care se pricepe la 
teorie, cineva care se pricepe la scris, cineva care se pricepe la PowerPoint şi așa 
mai departe. 


* Împărtăşeşte-ți aşteptările şi deleagă responsabilităţile. Ca să eviţi neînţelegeri 
şi să te asiguri că timpul e folosit eficient, e important ca toată lumea să aibă clar 
în minte responsabilitățile şi așteptările. Pe cât este posibil, împarte 
responsabilitățile astfel încât membrii să lucreze la sarcini care îi motivează şi 
pentru care sunt cel mai echipați să le ducă la capăt. 


* Stabileşte termene-limită. Stabileşte clar când trebuie terminate diferite părți 
ale proiectului și rezervă timp pentru evenimente neprevăzute. 


Actualizează responsabilitățile şi termenele-limită dacă e nevoie, pe măsură ce 
proiectul avansează. Nu e mereu posibil să faci un plan perfect de la începutul 
proiectului, așa că e important să lași loc pentru flexibilitate. 


Referate, eseuri şi alte teme — rezumat Ce trebuie să ştii: * (1) Înţelege tema, (2) 


Teste orale 


EXAMINARE ORALĂ 


DECI POŢI SĂ-L 
GĂSEȘTIPEX? | 


Prezentări și discursuri 


E. un mit des întâlnit că oratorii talentaţi sunt pur și simplu înzestrați la naștere cu 
acest dar. Barack Obama, Martin Luther King și alți oratori faimoși s-au antrenat 
intensiv, fără excepţie, înainte să devină cunoscuţi ca oratori talentați. Nu toată 
lumea poate să devină cunoscută la nivel internaţional pentru abilități oratorice, 
dar cu puţin antrenament, toată lumea poate învăţa să vorbească destul de bine 
încât să obţină o notă bună. 


Cum să ţii o prezentare bună 


* Structureaz-o bine 


Imparte subiectul în părți mai mici și organizează-le într-o ordine logică. 
Cercetează ca să afli despre ce subiect vrei să vorbeşti. Poţi fie să scrii un întreg 
manuscris pentru prezentare, fie să creezi o listă cu cuvinte-cheie. 


* Exersează, exersează, exersează 


Sunt șocat de cât de ineficient își petrec timpul majoritatea oamenilor înainte să 
țină un discurs sau o prezentare. Îşi petrec aproape jumătate din timp cercetând şi 
notându-şi ce au de gând să spună, dar aproape nici un pic exersând prezentarea 
în sine. Deseori, acest lucru duce la o prezentare robotică, plictisitoare, cu un 
nivel scăzut de energie. Dacă oamenii nu ascultă, nu contează cât de bine își ştie 
oratorul discursul. 


Am fost dovada vie a acestui lucru în liceu, când urma să ţin un discurs despre 
dramaturgul norvegian Henrik Ibsen. Cum mai ţinusem o prezentare despre 
scriitor în trecut, mă simţeam încrezător. Am recitit cu atenţie notițele anterioare, 
dar nu am exersat prezentarea. În plus, ca să înrăutăţesc situaţia, planul meu a 
fost să ţin o prezentare din memorie. Dar când mi-a venit rândul şi m-am aflat în 
faţa clasei, mi-am dat seama că nici măcar nu știam cum să încep. Inima îmi 
bătea cu putere și gura mi se uscase. Câţiva colegi se uitau nerăbdători la mine, 
expresiile lor devenind din ce în ce mai sceptice. Într-un final mi-am dat seama 
cum să încep și am scris ceva pe tablă, dar era prea târziu. Mi-am pierdut firul 
repede și am început să bat câmpii, palmele au început să-mi transpire și am 
simţit un gol în stomac. Nici măcar nu trecusem prin toată prezentarea când am 
renunţat. 


Cel mai important lucru ca să te pregătești pentru o prezentare sau pentru un 
discurs este să-l exersezi. Vorbeşte cu voce tare în fața cuiva sau chiar singur. Fă 
asta de cel puţin cinci ori, de la cap la coadă. Când exersezi cu voce tare, vei 
observa deseori ce anume poți să îmbunătăţești, fie că e vorba despre o structură 
mai bună pentru toată prezentarea, fie despre un mod mai bun de a spune ceva. 
Ai nevoie de exercițiu pentru a improviza mai eficient (mai multe despre asta pe 
pagina următoare). Vei fi mai încrezător în legătură cu ce plănuieşti să spui, iar 
prezentarea va deveni mai captivantă pentru auditoriu. Când exersezi, e bine să 
ai în vedere și sfaturile de pe paginile următoare. 


* Stai tot timpul cu faţa spre auditoriu 


O mare greșeală, destul de frecventă, este să foloseşti ecranul pe post de notițe 
personale şi să vorbeşti cu ecranul, în timp ce stai cu spatele la public 
majoritatea timpului. Dacă nu ai propriile notițe sau un ecran în plus, care 
reflectă ce vede publicul, atunci nu-ți fie teamă să te mai uiţi din când în când pe 
prezentare, dar aşteaptă să ajungi cu faţa la public înainte să vorbeşti. 


* Improvizează 


Cei mai buni oratori își ştiu subiectul atât de bine încât nu trebuie să citească 
dintr-un material scris sau din notițe. Au exersat sau au spus un discurs de atâtea 
ori încât îl ştiu pe dinafară. Chiar dacă ţin notițele la ei, acestea sunt doar un 
auxiliar ca să-şi amintească structura de bază a prezentării sau o măsură de 
siguranţă. Ca regulă de bază, dacă prezentarea ta durează mai puţin de 15 
minute, ar trebui să o ţii cu notițe simple sau chiar fără. Cu cât exersezi mai mult 
vorbitul, cu atât notițele sau materialul scris vor fi mai puţin importante şi cu atât 
mai bună va fi prezentarea. 


* Priveşte auditoriul în ochi 


Celor mai mulți oameni le place ca persoana care vorbeşte cu ei să menţină 
contact vizual. Când te adresezi unui public, ar trebui să ai contact vizual cu 
oamenii din sală. Dacă acest lucru ţi se pare inconfortabil sau vorbeşti cu un 
public mai larg, atunci poţi să alegi un punct situat ceva mai sus de capetele 
oamenilor din rândul din spate și să te uiţi într-acolo în timp ce vorbeşti. Pentru 
cei din public, o să pară că te uiţi la ei. Dacă te simţi emoţionat să vorbeşti în 
public, poţi să folosești bine-cunoscuta tehnică prin care îţi imaginezi persoanele 
din sală dezbrăcate, iar asta te va ajuta să nu iei sarcina atât de în serios și să 
menţii contactul vizual. Dacă trebuie să te bazezi în mare parte pe materialul 
scris sau pe prezentarea ta, asigură-te că, din când în când, îţi ridici privirea spre 
public. 


* Găsește volumul și ritmul potrivite şi folosește pauze 


Să vorbeşti cu o voce joasă, șoptită, nu funcţionează când te adresezi unui 
public, indiferent de numărul ascultătorilor. Trebuie să fii dispus să-ţi modulezi 
vocea astfel încât și cei care stau în spate să te audă. Ca membru al publicului, e 
supărător să fii nevoit să te concentrezi mult ca să auzi un discurs sau o 
prezentare. Pe lângă faptul că trebuie să-ți modulezi vocea în mod corespunzător, 


asigură-te că iei mici pauze după ideile importante sau când faci trecerea spre un 
nou subiect, ca să dai publicului suficient timp să absoarbă informaţiile. Dacă 
subiectul e complicat şi plin de detalii, e important și să nu vorbeşti prea repede. 
Publicul are nevoie de timp ca să înţeleagă despre ce vorbeşti. Însă dacă prezinți 
ceva care nu necesită neapărat reflecţie, un ritm lent poate plictisi publicul, așa 
că asigură-te că vorbeşti destul de repede. 


* Fii entuziast (dacă poţi) 


Poate fi greu să vorbeşti despre ceva care nu te interesează, dar publicul va 
aprecia mai mult un orator entuziast decât unul plictisit sau lipsit de energie. În 
cele mai multe cazuri, publicul va oglindi entuziasmul şi energia pe care le 
aduci. 


* Fii conştient de limbajul tău corporal 


Legat de punctul de mai sus, asigură-te că nu gesticulezi inutil în timp ce 
vorbești. Dacă poţi să îți controlezi limbajul mâinilor și al corpului, variază 
mișcările ca să dai elan prezentării, de exemplu făcând anumite gesturi cu mâna 
ca să evidențiezi o idee importantă. Dacă simţi că nu poți să exerciți un 
asemenea control, pur şi simplu ţine mâinile pe lângă corp. 


Mulţi oameni (ăăă...) au prostul obicei de a folosi ticuri verbale, cum ar fi să 
spună „ăăă“ între idei (ăăă...) când vorbesc în faţa altora. E. mai bine să foloseşti 
tăcerea pe post de scurtă pauză, cât timp cauţi un cuvânt sau faci trecerea de la o 


idee la alta. 


Trucuri abile 


Ca să eviţi o tăcere jenantă când deschizi seria de întrebări de la finalul 
prezentării, gândeşte-te la niște întrebări (și răspunsuri) bune și roagă-i pe câțiva 
membri din public pe care îi cunoşti bine să le pună. 


Creează slide-uri PowerPoint captivante 


Uneori, PowerPoint este folosit pentru crearea de referate scrise. În aceste cazuri, 
fiecare slide trebuie să conţină suficient text ca să poată fi citit fără vreo 
explicaţie orală. Dar când ţii prezentări, PowerPoint ar trebui folosit numai ca 
auxiliar care să te sprijine în transmiterea mesajului. Nu slide-urile tale ar trebui 
să fie în centrul atenţiei, ci tu. Foloseşte următoarele ponturi ca să creezi slide-uri 
PowerPoint mai bune: 


* Mai puţin text: Foloseşte cuvinte-cheie de impact și propoziţii sau fraze scurte 
în loc de paragrafe. O excepţie de la regulă sunt citatele și definițiile. 


* Uşor de citit: Asigură-te că fontul nu e prea mic. Toată lumea din încăpere 
trebuie să fie capabilă să citească textul. Deseori, un font de 16 e minimul 
absolut pe care să îl foloseşti. 


* Elemente vizuale: Folosește poze și grafice. Unui ascultător îi poate lua doar 
câteva secunde ca să înțeleagă o imagine, în timp ce înțelegerea explicaţiilor 
orale poate dura câteva minute. 


* Ia-o uşor cu efectele speciale: Efectele speciale şi tranziţiile îţi pot îmbunătăţi 
slide-urile, dar evită utilizarea lor excesivă (cum ar fi zgomotul unei împușcături 
pentru fiecare bulină). Lucrurile astea erau cool în 1998, dar acum sunt de 
domeniul trecutului. 


Mai jos poţi să vezi câteva exemple de slide-uri PowerPoint care respectă aceste 
principii (slide-urile 2, 4 şi 6) şi slide-uri care nu respectă aceste principii (slide- 
urile 1, 3 şi 5). 


După cum vezi, slide-urile 1 şi 3 conţin mult text. Când publicul începe să le 
citească, nu va mai fi atent şi la ce spui. Imaginea din fundalul textului de pe 
slide-urile 3 şi 5 îngreunează şi ea citirea. Dimpotrivă, slide-urile 2, 4 şi 6 sunt 
mult mai la obiect, păstrând numai cele mai importante cuvinte și idei. Aceste 
slide-uri sunt simple, dar au impact vizual. Prin urmare, sprijină prezentarea mult 
mai bine. Dacă simţi că ai nevoie de o versiune a slide-urilor tale cu mult text, 
gândeşte-te să foloseşti funcţia „notițe“ și să printezi slide-urile cu aceste notițe. 


Kilde: Wikipedia 


Separarea puterilor, deseori folosită, imprecis şi metonimic, interschimbabil 
cu principiul trias politica, este un model de guvernare a unui stat. Potrivit 
acestui model, guvernul unui stat este împărţit în ramuri, fiecare cu puteri 
şi zone de responsabilitate separate şi independente, astfel încât puterile 
unei ramuri nu sunt în conflict cu puterile asociate cu celelalte ramuri. 
Împărţirea tipică e în trei ramuri: 


* legislativă, 


* executivă 


* şi judecătorească, 


acesta fiind modelul trias politica. Acesta poate contrasta cu fuziunea 
puterilor în anumite sisteme parlamentare, când executivul şi legislatura 
sunt unite. 


Separare a puterilor 


Putere legislativă 


Putere executivă 


Separare a puterilor 


Putere judecătorească 


Irapumabilitațile prregerdineeitul Starelue Li snite 

Îi nai 

Vpvovalintele sliztegza policies mate pu si pările 

Apr, 


Prwoiliutele hotârăzte unde să trimită nave şi aulilati, Generalii cin aemaiii 
prime orulue se la prepertimti 


Prisoițintele american este seful rnurii rxecalive a puveriniluui xi sell 
executii suprem pentru taţi angajaţii guverunbu interal. E] hotărăște să 

Prezentări și discursuri — rezumat Ce trebuie să știi: * Cel mai important lucru le 


Examene orale 


Un examen oral e de obicei relativ scurt — între 10 și 40 de minute, posibil cu 
ceva timp rezervat pentru pregătire. La un examen scris, poţi să revii şi să îţi 
editezi răspunsurile de mai multe ori. Un examen oral este ca un interviu 
televizat transmis în direct. Tot ce spui contează, pentru că, deşi probabil îţi vei 
putea revizui unele răspunsuri, nu poți „șterge“ complet ce ai spus. "Totodată, în 
timpul examenului oral poţi fi de obicei ghidat de examinator. Dacă nu înţelegi o 
întrebare sau o iei pe drumul greşit, cel mai probabil examinatorul îţi va spune 
asta şi te va îndrepta spre direcția cea bună. 


Un examen oral tipic va implica trei oameni: examinatul (tu), examinatorul 
(persoana care pune întrebările, de obicei un profesor pe care îl cunoşti) şi un 
examinator extern (un alt specialist care îţi înregistrează sau îți evaluează 
răspunsurile într-un fel sau altul). După ce se termină examenul, examinatorul și 
examinatorul extern vor discuta răspunsurile tale şi vor decide ce notă să-ţi dea. 
Dacă nu sunt de acord, examinatorul extern are de obicei ultimul cuvânt. Deși 
rar, în cazul unei incertitudini sau neînţelegeri din partea examinatorului, s-ar 
putea să ţi se ceară să te întorci. În acest caz, ar trebui să te bucuri pentru şansa 
de a-ți îmbunătăţi nota. 


Există multe mituri şi poveşti despre examenele orale, iar astfel de zvonuri, de 
obicei despre examinatori prea severi sau care pun întrebări prea grele, îi fac pe 
oameni să urască examenele orale. În realitate, astfel de examene deseori par 
mult mai grele decât sunt de fapt. De obicei, examinatorii vor să reușeşti și 
examenul se poate dovedi o conversaţie plăcută și animată despre un anumit 
subiect, nu un interviu riguros. 


Fă asta înainte de examenul oral 


1. Află formatul examenului 


Citeşte cu atenţie orice informaţii despre examen. Care sunt cele mai importante 
subiecte? Unde va avea loc examenul? Cât va dura? Care sunt criteriile de 
evaluare? Cunoașterea acestor aspecte îţi vor da senzaţia de control. Nu te teme 
să-i pui profesorului întrebări despre examen. Nu ţi se vor spune întrebările 
exacte pe care le vei primi, dar, dacă sunt întrebaţi, numeroși profesori vor 
dezvălui multe despre lucrurile la care te poţi aștepta. Stresul poate fi redus și 
prin înţelegerea procedurilor şi opţiunilor, dacă vrei să dai examenul din nou sau 
să conteşti un rezultat, sau dacă te confrunţi cu o urgenţă pe ultima sută de metri 
care te opreşte să participi. 


2. Fă o listă cu toate conceptele pe care trebuie să le știi 


Fă o listă cu toate teoriile, termenii și conceptele pe care trebuie să le știi la 
examen. Alcătuieşte lista pe baza informaţiilor despre cum va decurge examenul 
şi în funcţie de întrebările pe care probabil le vei primi. Ideal, ar trebui să 
ordonezi toate punctele de pe listă în funcţie de importanţă, de la cele mai 
importante la cele mai puţin importante. Ține această listă la îndemână în timp 
ce te pregăteşti, ca să îţi poţi monitoriza progresul. 


3. Creează un plan 


Creează un plan pentru cum o să te pregăteşti pentru examen. Când şi cât timp 
vei studia pentru fiecare subiect? 


4. Exersează 


Mai mult decât orice alt format de test, examenele orale depind de abilităţile tale 
de comunicare. Cunoștinţele tale despre subiecte de bază sunt, evident, 
importante, dar la fel de importantă, dacă nu chiar mai importantă, este abilitatea 
de a te exprima. 


Abilitatea de a exprima informaţii despre subiect într-un mod structurat și 
eficient este o deprindere care poate fi șlefuită şi îmbunătăţită. Prin urmare, cel 
mai bun mod de a te pregăti pentru un examen oral este să exersezi vorbitul 
despre subiect, la fel cum cel mai bun mod să te pregăteşti pentru o prezentare 
este să o exersezi, după cum am discutat mai devreme. 


În mod ideal, ar trebui să exersezi până aproape de momentul în care va avea loc 
examenul oral. Folosește lista pe care ai făcut-o la pasul 2. Dacă poţi, exersează 
cu un coleg care dă același examen. Găseşte o cameră liniștită, unde poţi să 
exersezi, departe de întreruperi. Simulează un examen și schimbă rolurile de 
examinat şi examinator. Daţi-vă feedback şi sugestii pentru îmbunătățire. Dacă 
nu găseşti un coleg cu care să exersezi, roagă pe altcineva să te ajute, cum ar fi 
un părinte, să fie examinatorul. 


Ultima oară când am folosit această metodă a fost când am studiat pentru un 
examen oral la Limbajul german de afaceri. Împreună cu doi colegi, am petrecut 
o zi întreagă simulând experiența examenului. Am împărțit ziua în sesiuni de 
examen de câte 20 de minute şi am schimbat rolurile de examinat și examinator 
sau ne-am pregătit singuri în altă cameră. La sfârșit, eram atât de bine pregătiți 
încât am luat note foarte mari la examen. 


Fă asta în ziua examenului 


1. Îmbracă-te inteligent 


Alege haine în care te simţi confortabil și încrezător, dar nu care atrag atenţie 
negativă, cum ar fi haine murdare, rupte, care dezvăluie prea mult sau conţin 
limbaj explicit. Acestea îi vor distrage atenţia examinatorului sau, în cel mai rău 
caz, îl vor prostdispune. Vrei ca examinatorul să-ți amintească de tine pentru ce 


ai spus, nu pentru ce ai purtat. 


2. Adu o sticlă de apă 


Nu e neobișnuit să ţi se usuce gura când vorbeşti în faţa altor oameni, chiar dacă 
nu te aștepți la asta. 


3. Fii punctual 


Planifică să ajungi cu 10 minute înainte de ora stabilită, ceea ce îţi oferă o marjă 
de siguranţă în cazul unor evenimente neprevăzute şi reduce stresul. Dacă 
întârzii, vei face o impresie proastă, indiferent de circumstanţe. 


4. Fii politicos 


Prezintă-te examinatorilor, dacă nu vă cunoaşteţi. O strângere fermă de mână 
creează o primă impresie bună. 


5. Ascultă, apoi vorbește 


Ascultă cu atenţie când examinatorul pune întrebări. Nu vorbi până când 
examinatorul nu a terminat de pus întrebarea. Dacă nu o înţelegi, cere clarificări. 
Odată ce ai început să vorbeşti, poţi să continui până când examinatorul te 
oprește. Nu e cazul să pui întrebări precum „E de ajuns?“ sau „Mai trebuie să 
spun ceva?“ Cel mai probabil, examinatorul o să te întrerupă dacă ai spus destul. 


(Dar fii atent la limbajul corporal al examinatorului, de exemplu la căscat sau la 
expresii plictisite, ca să te asiguri că nu exagerezi pe un anumit subiect.) la mici 
pauze de una sau două secunde, mai ales după ideile importante. E o tehnică 
bună de prezentare și îi oferă examinatorului ocazia să te întrerupă dacă te abaţi 
de la subiect. 


6. Arată-ţi interesul 


E] 


Ţine minte: examinatorul e posibil să-și fi petrecut cea mai mare parte a vieţii 
învățând despre subiectul pe care îl discuţi, deci exprimarea entuziasmului și 
interesului legat de subiect o să-ţi îmbunătăţească performanţa. Dar nu încerca să 
forțezi nota, deoarece s-ar putea să pari fals. Ține minte şi că limbajul tău 
corporal comunică foarte multe (vezi următorul capitol). 


Nu te scuza spunând că nu te-ai pregătit bine sau că ai avut ghinion în privinţa 
unui anumit subiect care ţi-a picat la examen. 


Iar, la final, nu uita să fii cu ochii pe ceas, ca să te asiguri că ai destul timp ca să 
acoperi toate punctele importante ale răspunsurilor tale. 


Examene orale — rezumat Ce trebuie să ştii: e Ca să reuşești la examenele orale, 


In clasă 


In multe ţări, studenţii sunt evaluați în funcţie de participarea și performanţa lor 
în clasă, iar acest lucru face parte din nota lor finală la fiecare curs. Dacă așa stau 
lucrurile şi pentru tine, atunci citește în continuare. 


Ce poţi face 


* Participă 


Participă la lecţie, contribuie cu gândurile tale și pune întrebări. Participarea este 
adesea unul dintre criteriile principale pentru evaluarea performanţei unui 
student şi, totodată, face activitatea unui profesor mai plăcută. E mai interesant 
să predai când studenţii participă și demonstrează că sunt atenţi la lecţie. Nu te 
stresa să spui „lucrul potrivit“, dar nici nu exagera şi nu ocupa prea mult din 
timpul celorlalți. Scopul tău e păstrarea echilibrului. 


* Respect 


Vino la timp și nu vorbi în vreme ce vorbesc profesorul sau alți studenți. Dacă 
trebuie să pleci mai devreme de la curs, informează-ţi profesorul din timp. 
Asemenea gesturi simple au bătaie lungă şi sunt apreciate de instructori. 


* Păstrează un limbaj corporal pozitiv 


E uşor să uiţi că limbajul corporal exprimă cum ne simțim și cum gândim. 
Încearcă să comunici interes şi atenţie prin limbajul corporal, ceea ce te poate 
ajuta să creezi o atmosferă mai pozitivă și relații mai bune cu cei din jur. Ţine 
minte asta când eşti în clasă. Şi acum uită-te la imaginile de mai jos. 


In clasă — rezumat Ce trebuie să faci: * Fii implicat și pune întrebări. Fii respecti 


După test 


„Ati spus că învăţăm din greșeli, deci asta 
înseamnă că ar trebui să fac cât mai multe, nu?“ 


Rezultate ale testelor și contestaţii 


E reconfortant să lași cu totul în urmă un test, mai ales dacă nu a mers prea bine. 
Dar dacă vrei să devii un student mai bun, trebuie să înveţi atât din succese, cât 
şi din eșecuri. 


Foloseşte feedbackul pentru îmbunătăţiri continue 


Așa cum sportivii își revizuiesc performanţele din competiţiile trecute ca să vadă 
ce a mers bine și ce a mers prost, și tu ar trebui să foloseşti examenele anterioare 
ca să-ți îmbunătăţești performanţele. Compară răspunsurile tale cu soluţia, 
citește comentariile făcute de examinator, analizează-ţi cu atenţie performanţele 
ca să înţelegi ce factori contribuie la succesele și la eșecurile tale, acordând o 
atenție specială celor din urmă. A fost vorba despre gestionarea timpului, 
interpretarea greşită a unei întrebări sau altceva? Întreabă-te: Ce pot să învăţ din 
asta? Cum pot să mă descurc mai bine data viitoare? 


Să contest rezultatele? 


Deseori, e posibil să ceri o reexaminare pentru mărirea notei, în speranţa 
îmbunătăţirii. Dar ţine minte că o nouă evaluare poate avea ca rezultat o notă şi 
mai proastă. E. posibil chiar ca examinatorul să-ţi fi acordat beneficiul îndoielii şi 
să-ți fi dat o notă mai mare decât ar fi făcut-o alţii, deci e posibil ca o nouă 
evaluare să se întoarcă împotriva ta. Asta înseamnă că trebuie să te gândești bine 
înainte să contești formal evaluarea, cu excepţia cazului în care ai picat 
examenul la prima încercare, caz în care ai puţine de pierdut. Ține minte că 
sentimentele tale subiective legate de propria performanţă nu sunt, de obicei, 
indicatori buni ai modului în care te-ai descurcat în comparaţie cu alte persoane 


care au dat examenul. 


Dacă vrei să te plângi în legătură cu rezultatele tale la examen, începe prin 
analizarea faptelor. Dacă e posibil, compară răspunsurile tale cu soluţiile sau cu 
răspunsurile corecte ale altcuiva. Asta te va ajuta să-ți dai seama dacă merită să 
ceri o nouă evaluare. Pe urmă, poţi să ceri o explicaţie. În multe ţări, 
universitățile trebuie să justifice nota de la examen, dacă un student a cerut asta. 
Dacă nu eşti mulțumit nici după ce ai primit acest feedback, evaluează ce șanse 
ai să primești o notă mai mare dacă ceri o nouă evaluare. De asemenea, dacă ai 
impresia că examinatorul nu a înţeles bine părţi ale răspunsului tău, specifică 
acest lucru în contestaţia ta. 


Reexaminare 


Uneori e necesar să dai din nou un examen. Dacă urmează să dai din nou 
examenul, fii strategic în privința momentului când vei face asta. Alege o 
perioadă nu foarte aglomerată (astfel încât reexaminarea să nu-ți afecteze negativ 
celelalte cursuri) sau încearcă să-l dai cam în aceeași perioadă cu alt examen pe 
un subiect similar, ca să exploatezi niște sinergii. De exemplu, în timpul studiilor 
mele de masterat am mers la un curs introductiv de statistică în al doilea 
semestru. Examenul nu a mers prea bine, așa că m-am hotărât să-l dau din nou, 
dar am așteptat până în semestrul șase, când eram înscris la un curs avansat de 
statistică. Astfel, faptul că am studiat ca să dau din nou examenul de introducere 
în statistică m-a pregătit și mai bine pentru examenul de statistică avansată şi ce 
învăţam pentru cursul avansat mi-a sporit cunoștințele şi pentru examenul 
introductiv. 


Posibilitatea de a da din nou un examen ar trebui considerată o plasă de 
siguranţă, nu o scuză ca să reduci efortul pentru încercarea inițială. Nu te gândi: 
„Nu trebuie să studiez din greu pentru că pot să dau examenul și mai târziu“, ci 
mai degrabă: „O să dau ce am mai bun la examen, dar, dacă e cazul, pot să încerc 
din nou.“ 


Rezultate ale testelor şi contestaţii — rezumat Ce trebuie să știi: «e Dacă te plângi 


Cele mai importante puncte din partea 2 


* Asigură-te că nu ai prea multe alte angajamente în săptămânile premergătoare 
examenelor, ca să petreci o perioadă considerabilă de timp învățând. 


* Înţelege formatul examenului — cum va fi el și ce fel de întrebări au cea mai 
mare probabilitate de a fi puse? 


* Creează un plan de studiu pentru perioada examenelor, ca să-ți gestionezi cât 
mai bine timpul. 


+ Alege haine confortabile, care te fac să te simţi bine şi încrezător. 


+ Foamea și setea sunt distrageri inutile ale atenţiei la examene și teste. Mănâncă 
şi bea înaintea și, dacă se poate, în timpul examenului. 


* Foloseşte strategia CPR — Clarifică, Planifică, Revizuieşte — pentru examenele 
şi testele scrise. 


* Nu lăsa nici o întrebare fără răspuns, decât dacă răspunsurile greșite sunt 
penalizate. Dacă intri în criză de timp, notează niște cuvinte-cheie, propoziţii sau 
un mod schematic de rezolvare a problemei. 


* Nu te gândi prea mult dacă te-ai împotmolit la o întrebare dificilă. Sari 
deocamdată peste întrebare și revino asupra ei după ce ai răspuns la întrebări mai 
uşoare. 


* Ca să scrii răspunsuri solide: structurează-ţi răspunsurile, fă-le ușor de citit, 
scrie concis, prezintă ceva în plus şi formulează propriile obiecţii sau critici. 


* Pentru întrebări cu variante multiple de răspuns, citeşte toate soluţiile. Lasă 
întrebările mai dificile la final. Dacă ești nesigur, elimină răspunsurile evident 
greșite şi alege soluţia cea mai probabilă. Dacă ai dubii, ţine minte că soluţiile 
scurte sunt cel mai probabil imprecise și greșite. 


* Pentru referate şi alte sarcini scrise: 1) Înţelege sarcina. 2) Planifică invers. 3) 
Cercetează. 4) Creează o structură. 5) Scrie. 6) Revizuieşte. 


* Pentru sarcini în grup, alege cu atenție membrii, discută despre așteptări şi 
despre volumul de muncă şi stabileşte termene-limită. 


* Inaintea examenelor și prezentărilor orale, exersează, exersează și iar 
exersează. Stai tot timpul cu faţa la public, fii atent la limbajul corporal și fii 
entuziast. 


* Când primeşti înapoi temele și lucrările de la examene, citeşte comentariile și 
compară răspunsurile cu soluţiile. Invaţă din greșeli și gândeşte-te la ce poţi face 
mai bine data următoare. 


* Inainte să te plângi din cauza unei note, citeşte soluţia și cere o justificare 
pentru notă. Foloseşte această informație ca să scrii o contestaţie întemeiată, dar 
trimite-o oficial numai dacă probabilitatea unei note mai mici e minimă. 


Partea 3 


Gândeşte corect 


Motivaţie și atitudine 


„CRED CĂ PERSEVERENȚA E ESENȚIALĂ PENTRU SUCCES. AŞA CĂ O SĂ 
AŞTEPT PÂNĂ CÂND VEŢI RECUNOAȘTE CĂ ACESTA E RĂSPUNSUL CORECT.” 


Motivația este totul 


În urmă cu câţiva ani, a avut loc o competiţie pentru strângerea de fonduri pentru 
o organizaţie caritabilă. Cu excepţia câtorva pauze, participanţii trebuiau să stea 
pe un covor de 70 x 70 de centimetri și să ţină o frânghie, indiferent de vreme 
sau de perioada din zi. Premiul era o maşină vintage superbă: un Bentley din 
1956. Au participat în jur de 100 de oameni, printre care un bărbat al cărui copil 
murise din cauza unei malformații cardiace congenitale. De fapt, tatăl participa 
la competiţie în memoria copilului său. Avea de gând să folosească câştigurile 
din vânzarea maşinii ca să construiască o casă pentru familia lui. Prin urmare, 
acest concurent avea emoții foarte puternice legate de competiţie și era foarte 
motivat să continue, mult mai mult decât cei care participau doar pentru bani. 
Era atât de motivat, că nici durerea din picioare, nici foamea și nici lipsa de 
somn nu l-au doborât. După 24 de ore, mai rămăseseră numai doi participanţi: 
tatăl și altă persoană. După 48 de ore, amândoi păreau cu totul epuizați, singurul 
lucru care îi mai ţinea în picioare fiind ambiția. După 50 de ore, celălalt 
participant a renunţat! A fost pur și simplu imposibil să învingă motivaţia tatălui. 


Motivația poate fi definită drept „ceea ce pornește și menţine o acţiune“. Nevoia 
sau dorinţa este în acest caz necesară pentru a îndeplini un anumit scop. Pe scurt, 
putem spune că motivaţia este despre cât de mult vrei ceva. Dacă vrei cu 
adevărat să ai rezultate bune la învăţătură, atunci se poate spune că eşti foarte 
motivat. 


De ce este importantă motivaţia? Deoarece există o relaţie directă între motivaţie 
şi rezultate. Mai multe studii au arătat că oamenii care au succes sunt mai 
motivaţi decât alții. De exemplu, un studiu efectuat pe 3 500 de studenţi în 
Germania a arătat că studenţii motivaţi erau mai buni la matematică și primeau 
note mai bune decât cei care aveau un nivel mai scăzut de motivaţie.! 


Dacă poţi să-ţi măreşti motivaţia să studiezi, vei avea beneficii semnificative. 
Studiile nu vor mai părea atât de complicate, iar perseverenţa, concentrarea și 
ambiția vor fi mai mari. Motivația funcţionează în conștient şi în inconștient, 

lucrând în favoarea ta chiar dacă nu-ţi dai seama. Te susţine şi te ajută să faci 
alegeri mai bune, care încep să se lege. 


Motivaţie internă și externă 


Psihologii motivaţionali fac diferența dintre motivaţia internă şi cea externă. 
Dacă o activitate e percepută ca o recompensă în sine, ea te motivează intern sau 
în mod intrinsec. Un exemplu de motivaţie internă este cineva care joacă fotbal 
pentru că i se pare distractiv să joace fotbal. Activitatea în sine e scopul. Când 
recompensa se află în afara activităţii, este implicată motivaţia externă. Un 
exemplu de motivaţie externă este cineva care joacă fotbal pentru că tatăl lui îi 
dă bani pentru asta. 


Curiozitatea poate fi un motivator intern puternic. Curiozitatea îi îndeamnă pe 
copii să cerceteze fiecare colț al casei, îi motivează pe oamenii de știință și pe 
aventurieri să îşi exploreze domeniile. Când George Mallory, primul bărbat care 
a escaladat Muntele Everest, a fost întrebat de ce voia să urce pe munte, a 
răspuns: „Pentru că e acolo“?. 


Cei care studiază fie sunt pasionaţi de asta, fie consideră că materialul este 
interesant și sunt motivaţi intern. Studenţii călăuziţi de sentimentul plăcut pe 
care îl simt când au rezultate bune sunt și ei motivaţi intern. Toţi ceilalți fie au un 
amestec de motivaţie internă şi externă, fie sunt motivaţi exclusiv extern. Să fii 
motivat extern nu e neapărat un lucru rău, dar motivaţia ta va fi mai puternică 
dacă eşti motivat și intern. 


Cum să te motivezi 


Trebuie să ai un scop 


Dacă cineva ţi-ar spune să îţi dai jos şosetele și să le porţi pe mâini toată ziua, ai 
face-o? Sau te-ai duce la cinematograf și ai sta cu ochii închiși pe tot parcursul 
filmului? Nu ne place să investim timp și efort în lucruri care par lipsite de sens. 


E. normal, şi asta nu e o problemă. Problema este că mulţi studenţi nu simt că 
studiile lor înseamnă ceva sau au valoare. Dacă sunt întrebaţi de ce merg la 
şcoală, răspund „Nu ştiu“ sau „Pentru că trebuie“. 


Dacă simţi că nu ai un scop în studiile tale, dacă nu vezi nevoia sau nu ești 
convins de beneficii, nu vei fi motivat. Primul lucru pe care ar trebui să îl faci ca 
să fii motivat e să identifici motivul pentru care vrei să obţii o diplomă și să îţi 
aminteşti acest lucru. Scrie toate beneficiile pe care le-ai obţine dacă ţi-ai 
termina cu succes studiile (oportunități mai bune de carieră, mai mulți bani, mai 
multe cunoștințe despre lume și tot aşa) şi revizuieşte această listă dacă simţi că 
îți lipseşte motivaţia. 


Stabileşte scopuri 


Stabilirea scopurilor este cea mai folosită tehnică de motivare, de aceea i-am 
dedicat un capitol separat, cel care urmează. Dar ca idee, cred că cea mai 
puternică tehnică de motivare este să îţi stabilești un scop relevant, unul de care 
îţi pasă cu adevărat — poate chiar unul care ar putea fi considerat un vis. Asta o 
să te motiveze cu adevărat să studiezi. 


Incearcă senzaţia de măiestrie 


Ai fost vreodată frustrat de încercările eşuate de a face ceva dificil? Apoi, după 
câteva obstacole, ai reușit în sfârşit şi te-ai simţit bine în privința asta? Acesta 
este sentimentul de măiestrie și e un factor motivaţional foarte puternic. Nu 
trebuie să fii cel mai bun la o activitate ca să experimentezi măiestria, ci pur şi 
simplu trebuie să simţi că progresezi. 


Acum vreau să te gândești la două sporturi, activităţi sau hobby-uri diferite — 
unul la care ești foarte bun și altul la care nu te pricepi prea bine. Poate ești un 
jucător de baschet foarte priceput și un cântăreţ groaznic. Ce activitate îţi place 
cel mai mult? În care dintre ele vrei să investeşti mai mult timp? De obicei, 


suntem mai atrași de activităţile la care suntem buni sau de cele la care simţim că 
suntem maeştri. 


La fel e şi cu învățatul. Dacă nu înţelegi matematica, fizica sau orice alt obiect de 
studiu, dacă nu ai senzaţia de măiestrie, nu vei fi motivat. Așa că ţintește spre 
acest sentiment de măiestrie. Acest lucru poate însemna că îţi va lua ceva mai 
mult timp să înţelegi materialul. Dar acest timp e un preţ mic de plătit faţă de 
satisfacția și de motivaţia pe care le vei simţi. 


Recompensează-te 


O recompensă te poate motiva să studiezi, mai ales dacă este vorba despre un 
material dificil sau plictisitor. Recompensa nu trebuie să fie mare — o îngheţată 
sau o masă bună pot fi suficiente. Însă ca recompensa să fie eficientă, trebuie să 
vină după ședința de studiu, nu înainte. Recompensa nu ar trebui asociată cu 
rezultatul, ci cu efortul. De exemplu, nu te recompensa pentru o anumită notă, ci 
pentru timpul şi energia investite în încercarea de a obține rezultatul respectiv. 


Concurează 


La Oxford am făcut un pariu cu alt student înaintea unui examen dificil: cine lua 
nota mai mică trebuia să facă un tort pentru celălalt. Amândoi voiam acel tort, 
dar nici unul nu voia să-l facă. Pierderea nu era o opțiune pentru nici unul din 
noi. Ca urmare, acest pariu ne-a dat o motivaţie în plus să studiem mai mult şi, 
datorită acestui lucru, pariul nu a avut pierzători, ci numai câștigători. 


Majoritatea dintre noi au o parte competitivă și multe activităţi de relaxare conţin 
elemente de competiţie. Cât de distractiv ar fi să jucăm cărţi fără să declarăm un 
câștigător? Cât de distractiv ar fi să ne uităm la un joc de tenis dacă jucătorii nu 
ar concura? Competiţia trezeşte ceva în noi, dă sens activităţilor şi le face mai 
distractive. Dacă ai practicat un sport, ştii că e mai distractiv şi mai captivant să 
joci un joc, nu doar să te antrenezi. Competiţia creează ambiţie și ne face să 


depunem efort. Alergăm mai repede şi dăm mai mult în timpul jocului decât în 
timpul antrenamentului. 


Dacă poţi să-ţi trezeşti instinctul de competiţie, acest lucru îţi poate intensifica 


efortul depus când studiezi. Concurează împotriva ta sau a unui coleg. Vezi cine 
studiază mai mult sau dacă poţi să studiezi mai mult azi decât ieri. 


Motivația este totul — rezumat Ce trebuie să știi: * Motivația este extrem de impr 


Asumă-ţi responsabilitatea 


Imaginează-te într-un autobuz în drum spre serviciu sau spre alt loc unde e foarte 
important să fii punctual. Ai întârziat, dar se pare că o să ajungi la timp: mai sunt 
numai 200 de metri până în staţie. Apoi, dintr-odată, are loc un accident în faţă şi 
traficul încetinește, apoi se blochează. Şoferul autobuzului deschide uşile, ca 
pasagerii care vor să poată coborî. Ce faci? Stai și aştepţi până când traficul se 
reia ca autobuzul să ajungă în staţie? Bineînţeles că nu. Cobori din autobuz şi 
mergi pe jos până unde trebuie să ajungi. Ideea e că, atunci când te confrunţi cu 
o problemă din viața de zi cu zi, de obicei ştii cum să o rezolvi. 


Dar avem tendinţa să uităm, în mod convenabil, de această abilitate atunci când 
vine vorba despre studiile noastre. Mulţi studenţi se pricep să se transforme în 
victime în faţa oricăror obstacole sau provocări care au legătură cu studiul. Nu 
înțeleg lecţiile imediat, așa că renunţă. E zgomot acasă, așa că se opresc din 
învăţat. 


Există profesori nepricepuţi, manuale plictisitoare, subiecte dificile și zile care 
sunt pur şi simplu enervante. Acestea sunt evenimente de zi cu zi pentru toată 
lumea şi nu reprezintă scuze pentru rezultate slabe. Un pas decisiv spre succes 
este să recunoșşti că numai tu eşti responsabil pentru destinul tău. E 
responsabilitatea ta să-ţi faci timp pentru studiu și chiar să studiezi în perioada 
respectivă. E responsabilitatea ta să fii pregătit pentru teste. E responsabilitatea 
ta să depășeşti obstacolele cu care te confrunţi. Dacă nu înţelegi explicaţia din 
manual din prima, asta nu e o scuză să renunţi. Găseşte cărți sau moduri 
alternative de a învăţa. Întreabă-i pe alţii sau caută subiectul online. În clipa în 
care recunoști că stai în calea propriului succes, vei vedea că tu ești soluția. Când 
vei înțelege acest lucru, îţi vei da seama că ai control deplin asupra ta. Pe măsură 
ce te vei obișnui să îți asumi responsabilitatea, vei deveni mai bun la găsirea 
rapidă a unor soluţii mai eficiente când te loveşti de obstacole. 


Descoperă ce funcţionează pentru tine 


Anna e studentă la ştiinţe sociale și împarte un apartament cu trei prieteni. Când 
au început să locuiască împreună, colegii Annei o auzeau deseori citind cu voce 
tare în camera ei, ceea ce părea ciudat. Credeau că Anna citea cuiva, poate la 
telefon. Dar când au întrebat-o despre asta, Anna a spus: „Am descoperit că îmi 
amintesc de două ori mai multe lucruri când citesc cu voce tare decât atunci când 
citesc în gând“. Prin urmare, comportamentul Annei nu era ciudat, ci foarte 
rațional. 


Oamenii învaţă și au cele mai bune rezultate în condiţii diferite. De exemplu, 
unii se concentrează mult mai bine când închid ochii, oprind factorii vizuali de 
distragere a atenției. Odată cu trecerea timpului, vei ajunge să te cunoşti și să 
maximalizezi rezultatele eforturilor tale. Dar nu trebuie să aştepţi să descoperi 
aceste lucruri — fii proactiv prin încercarea unor noi metode de studiu. Nu vei 
descoperi niciodată moduri de îmbunătăţire dacă nu încerci niciodată moduri noi 
de a face aceste lucruri. Prin urmare, fii deschis sfaturilor din partea celorlalți. 
Încearcă-le chiar tu şi adaptează-le dacă e cazul. Dacă ai o minte deschisă, poţi 
să vezi îmbunătăţiri în multe domenii. 


Asumă-ţi responsabilitatea — rezumat Ce trebuie să ştii: e Asumă-ţi responsabili 


Tehnici mentale 


Asta zic și eu 
gestionare 


a stresului. 


Stabileşte obiective 


Înainte ca Jim Carrey să devină cunoscut în întreaga lume, s-a luptat din greu să 
dea lovitura ca actor. Din câte se pare, familia lui era atât de săracă încât uneori 
locuia într-o maşină parcată în curtea unei rude. Prin urmare, nu e nici o mirare 
că actorul aspirant a ajuns în Los Angeles fără nici un ban. Însă ce îi lipsea ca 
resurse financiare a compensat cu ambiţie. Actorul spune că obişnuia să conducă 
în vechea lui Toyota pe Mulholland Drive ca să admire orizontul ce mărginea 
Los Angelesul și să viseze la viitor. Într-o seară, s-a hotărât să își stabilească un 
obiectiv măreț. Și-a scris un cec de 10 milioane de dolari, pe care ar fi urmat să îl 
încaseze peste cinci ani, apoi şi-a pus cecul în portofel, pentru a-și aminti de 
obiectiv. Restul e istorie. După ce s-a bucurat de un succes enorm în filme 
precum Ace Ventura, Masca și Tăntălăul şi gogomanul, printre altele, Carrey 
avea destui bani ca să încaseze cecul cinci ani mai târziu, aşa cum sperase.! 


Poate că tu nu vei merge cu maşina până la cel mai apropiat punct panoramic să 
te uiţi la oraş și să visezi la viitor, aşa cum a făcut Carrey. Dar și tu poţi să 
foloseşti tehnici de stabilire a obiectivelor ca să realizezi mai multe. Unii oameni 
se pot motiva prin simpla idee că pot face o treabă mai bună în prezent, dar 
majoritatea au nevoie să li se reamintească pentru ce luptă pe termen lung. 


Obiectivele bune oferă motivaţie şi puterea de a merge mai departe. Când te 
gândeşti la ele, te simţi pozitiv și plin de energie. Obiectivele bune te ajută de 
asemenea să te concentrezi și îți oferă îndrumare. Te ghidează să faci alegeri mai 
bune, care te ajută să creşti în viaţa de zi cu zi. Însă obiectivele ar trebui să fie şi 
specifice. Sute de studii din întreaga lume au arătat că, dacă ai obiective clare, 
obţii performanţe mai bune.? 


Obiective SMART 


O regulă de bază ca un obiectiv să fie bun este că trebuie să fie SMARI: Fiecare 
literă din cuvântul SMART reprezintă un anumit aspect al unui obiectiv bun. 


Specific 
Măsurabil 
Ambiţios 


Realist 


Timp limitat 


Obiectivul trebuie să poată fi formulat clar şi simplu. 

Rezultatul trebuie să poată fi măsurat, de exemplu sub forma unei ! 
Obiectivul trebuie să reprezinte o provocare. 

Obiectivul trebuie să fie posibil din punct de vedere fizic și nu treb 


Obiectivul trebuie să aibă un termen-limită bine stabilit. 


Exemple de obiective SMART 


* Obține o medie de 9,75 sau mai mult în acest semestru. 


* Obține un 10 la următoarea temă. 


* Obține un 10 la matematică. 


* Mergi în Franţa anul viitor, în cadrul unui program de schimb de studenți, și 
îmbunătăţește-ți franceza la nivel profesionist. 


Exemple de obiective care nu sunt SMART 


« Să am rezultate bune la studii. 


e Să învăţ cât mai mult înainte de examen. 


e Să iau cele mai bune note. 


* Să obţin trei diplome de licenţă în acelaşi timp și să iau 10 la fiecare curs. 


Obiectivele de mai sus nu sunt SMART pentru că nu sunt specifice, măsurabile, 
limitate de timp sau, în ultimul caz, realiste. 


Stabileşte mai multe obiective pentru tine 


Ca să obţii cât mai mult din obiectivele tale, e important să stabilești atât 
obiective pe termen scurt, cât şi pe termen lung. Așa cum au spus psihologii 
motivaţionali Wormnes și Manger: „Perseverenţa și energia noastră sunt afectate 
de stabilirea obiectivelor. De fiecare dată când atingem anumite obiective, 
devenim stimulaţi, pentru că avem experienţa că efortul nostru contează. Merită 
să reziști până la capăt. La nivel inconștient, acest lucru ne oferă multă energie, 
deoarece ne intensifică așteptarea că vom continua să reușim. Motivația este 
susținută și consolidată“2. 


Obiective recomandate 


Iți recomand să îţi stabileşti următoarele obiective: 


* Un obiectiv pentru unde și care va fi următoarea ta diplomă sau următorul tău 
loc de muncă (obiectiv pe termen lung) 


* Un obiectiv pentru media ta finală la sfârşitul studiilor (obiectiv pe termen 
lung) 


* Un obiectiv pentru media ta la fiecare final de semestru (obiectiv pe termen 


scurt) 


* Un obiectiv pentru nota ta la fiecare subiect (obiectiv pe termen scurt) 


* Un obiectiv pentru fiecare ședință de studiu (obiectiv pe termen foarte scurt) 


Este important şi necesar să îţi ajustezi obiectivele pe măsură ce progresezi. Nu 
ai niciodată destule informaţii la începutul studiilor sau al semestrului ca să îţi 
stabilești obiective realiste. Cu alte ocazii, îți vei da seama că ţi-ai îndeplinit 
obiectivele prea uşor. În ambele cazuri, e important să îţi ajustezi obiectivele. 
Dacă distanţa dintre performanţă și obiectiv devine prea mare, obiectivul îşi va 
pierde puterea ca sursă de motivaţie. Dacă îţi stabilești obiectivul de a obţine o 
medie de 9,50 până îţi termini studiile şi îl atingi cu uşurinţă în timpul primului 
an, ar trebui să te gândești să ajustezi obiectivul la 9,75 sau chiar mai mult. 


Așa cum am scris mai înainte, e important şi să fii pregătit pentru orice rezultat, 
ca să nu cazi într-o spirală de autocritici şi negativism dacă nu îndeplineşti 
fiecare obiectiv adiacent. 


Reaminteşte-ţi obiectivele 


Ca obiectivele să fie puternice, trebuie să ni le amintim des. Obiectivele uitate nu 
au nici o valoare. Tocmai din acest motiv mulți psihologi sportivi recomandă să 
îţi scrii toate obiectivele și să le așezi într-un loc vizibil. Când îţi scrii 
obiectivele, le consolidezi. Dacă le scrii în mai multe locuri, le consolidezi și mai 
mult. Jim Carrey a păstrat un memento al obiectivului său în portofel, ca să îl 
vadă de fiecare dată când îl deschidea, de obicei de mai multe ori pe zi. 
Medaliatul olimpic cu aur Egil Saby recomandă să-ţi scrii obiectivele pe un 
poster pe care să îl pui pe perete, de exemplu deasupra biroului.” Poţi și să 
găseşti o poză care îţi reprezintă obiectivul, pe care să o pui ca wallpaper pe 


telefon sau computer. 

Distrează-te 


Peter este pasionat de mașini. Îi place să-și spele mașina, să-i schimbe uleiul și 
să cumpere accesorii cool de pe internet. Michael, fratele lui Peter, are şi el o 
mașină, dar pentru el e doar un mijloc de transport. Se enervează de fiecare dată 
când trebuie s-o spele sau să schimbe un bec de far. 


De ce pasiunea cuiva e un motiv de iritare pentru altcineva? Să ne gândim, de 
exemplu, la grădinărit sau la gătit. Unor oameni le plac aceste activităţi, în timp 
ce alţii ar prefera să facă cu totul altceva. 


Lucrurile stau la fel cu multe alte tipuri de activităţi pentru școală. Unii le 
consideră interesante şi învaţă lucruri noi sau rezolvă probleme cu mare plăcere. 
Pentru alţii, e mai degrabă o obligaţie sau un rău necesar. Nu ar fi mai bine dacă 
toată lumea ar putea să găsească bucurie în munca pentru şcoală? Măcar puţin? 


Dacă poţi să ajungi într-un punct în care învățatul ţi se pare atât de semnificativ 
încât chiar devine distractiv, nu numai că vei învăţa mai mult, dar vei învăţa şi 
mai repede. Cei cărora le place o anumită activitate se descurcă mult mai bine în 
această privinţă. Un articol din 2005 din Psychological Bulletin, o revistă a 
Asociaţiei Americane de Psihologie, arată că persoanele mulțumite au parte de 
mai mult succes la serviciu, în prietenii și relații, câștigă mai mulţi bani și sunt 
mai sănătoase“. 


Am întâlnit atâția studenţi care au reușit în viață după ce au înţeles importanța 
studiului, încât sunt convins că și tu poţi să reuşești. Dacă oamenii găsesc 
semnificaţie şi bucurie în observarea păsărilor, a avioanelor și în colecționarea de 
timbre, de ce studiul ar trebui să fie diferit? 


Cum să faci învăţarea mai distractivă 


Schimbă-ţi atitudinea 


Când eram la liceu am lucrat cu jumătate de normă la un restaurant. Spălam 
vase, debarasam mese, făceam pizza și aruncam gunoiul. Era un restaurant 
popular, dar avea o bucătărie mică şi erau multe de făcut. Deseori lucram multe 
ore fără pauză și niciodată nu ştiam cât de mult va trebui să mai lucrez înainte să 
plec acasă. Când ajungeam acasă, eram epuizat. Această experiență m-a ajutat să 
pun studiile în perspectivă și mi-am dat seama că, prin comparaţie, nu era chiar 
aşa rău să citesc şi să fac teme. Puteam să fac toate astea în confortul propriei 
case și luam pauze când voiam! Acest loc de muncă mi-a schimbat cu totul 
percepţia asupra învățatului. 


Atitudinea ta faţă de învăţat determină, în mare parte, modul în care îl percepi. 
Dacă ai decis că e plictisitor și e nevoie de mult efort să citeşti un manual, atunci 
probabil așa te vei simţi şi când te vei apuca de treabă. În schimb, dacă îţi spui: 
„Îmi place să învăţ şi ce fac acum e important ca să-mi îndeplinesc obiectivele“, 
atunci cel mai probabil vei avea o experienţă mult mai bună, chiar dacă 
materialul nu e neapărat interesant. 


Te-ai putea gândi că, dacă îţi ţii singur predici, nu vei schimba realitatea. Din 
fericire, asta e o părere greşită, deoarece gândurile noastre determină modul în 
care percepem realitatea. Ce îți spui chiar contează și te ajută să îţi îndrepţi 
gândurile într-o direcţie pozitivă. Încearcă! 


Studiază cu alții 


Studiul împreună cu alţii poate face o povară grea un pic mai uşoară şi învățatul 
ceva mai plăcut. Așa cum am discutat în prima parte, studiul în grup are avantaje 
când vine vorba despre performanţă. Asigură-te doar că nu vei uita de învăţat din 
cauza socializării. 


Aspiră la „starea de flux“ 


„Starea de flux“? este o stare psihologică în care eşti atât de implicat în ce faci 
încât uiţi de loc şi timp. "Toată atenţia ta e concentrată asupra activităţii și nu bagi 
în seamă alți oameni, distrageri ale atenţiei şi chiar și nevoile care nu reprezintă 
o urgenţă, cum ar fi foamea şi setea. Când eşti în această stare, efortul şi 
satisfacția devin mai intense şi lucrezi mai eficient. 


Scriitorii, compozitorii, oamenii de știință și artiştii sunt exemple de oameni care 
deseori devin prinși în munca lor și, prin urmare, le e mai uşor să simtă „starea 
de flux“. Însă oricine lucrează cu probleme mari şi complexe poate intra în 
„starea de flux“. Cel mai probabil l-ai simţit şi tu de mai multe ori, fără să-ţi dai 
seama. Ca să atingi această etapă de eficienţă și de satisfacţie, e important să te 
implici sută la sută în munca ta. Redu la minimum distragerile și asumă-ţi 
răspunderea pentru ce faci. 

Ai încredere în tine 


Aripile unui bondar sunt atât de mici în raport cu corpul său mare și greoi încât 
nu ar trebui să fie posibil ca bondarul să zboare. Dar bondarul nu știe asta, aşa că 
zboară, ca restul insectelor. 


Multe dintre limitele pe care le întâlnim sunt cele pe care ni le fixăm singuri. 
Dacă uiţi de propria slăbiciune şi ai încredere în tine, vei fi surprins de ce se 
poate întâmpla. Vei avea mai multă putere să depășești obstacole şi, poate, să 
găseşti soluţii creative, aşa cum face şi bondarul când zboară: în loc să îşi miște 
aripile într-un mod normal, le mișcă în forma cifrei opt de aproximativ 200 de 
ori pe secundă. Astfel, aripile funcţionează ca niște mici elice care îl ridică și îl 
împing, înainte, permițându-i să zboare.! 


Napoleon Hill, autor de bestselleruri din domeniul succesului personal, a spus: 
„Ce ne putem imagina şi crede cu ajutorul intelectului, putem să și realizăm“.? În 
prezent, toată lumea este de acord că încrederea în sine și în propriile abilități 
sunt extrem de importante pentru atingerea performanţei. 


Psihologul Carol Dweck a petrecut decenii cercetând efectul pe care îl are 
încrederea în sine şi în propriile abilități. Potrivit lui Dweck, există două tipuri 
de studenţi. Primul tip crede că abilităţile sunt primite la naștere şi nu pot fi 
îmbunătăţite. Asemenea studenţi se pot considera fie deştepţi, fie proști, fapt pe 
care ei cred că nu îl pot schimba. Dweck numește această credință mentalitate 
fixă. Celălalt tip crede, dimpotrivă, că poate deveni mai deştept și poate realiza 
mai multe, indiferent de nivel. Dweck numeşte asta mentalitate flexibilă. Dweck 
a descoperit că studenţii cu mentalitate flexibilă lucrează mai mult şi obțin 
rezultate mai bune. Descoperirile ei sunt sprijinite de cercetări neurologice care 
arată că, de fapt, creierul se schimbă și devine mai bun în privinţa lucrurilor pe 
care le exersăm.+ Fie că eşti un sportiv care se pregăteşte pentru o competiţie, fie 
un student care învaţă din greu, e important să crezi în tine şi în abilităţile tale. 


Bineînţeles că prea multă încredere în sine poate duce la aroganță, delăsare și, 
prin urmare, la o reducere a efortului. Însă o încredere scăzută în sine e și mai 
rea. Poate însemna că nu vedem nici un rost în a încerca și că renunțăm, fără 
măcar să încercăm. 


Cum să-ţi consolidezi încrederea în tine 


Când eram la liceu în SUA, făceam parte din echipa de atletism şi alergam în 
fiecare zi după școală. De obicei, asta se întâmpla în cartierele din jurul liceului. 
Antrenorul nostru era în urma noastră, în SUV-ul lui, și, din când în când, 
conducea în dreptul nostru, cobora geamul mașinii și ne împărtășea sfaturi în 
încercarea de a ne motiva. Pentru el, alergatul era totul și voia ca noi să reuşim. 
La un moment dat, ploua așa de tare încât a trebuit să anulăm antrenamentul. În 
schimb, antrenorul ne-a dus într-o clasă goală, ne-a pus să stăm în cerc şi ne-a 
cerut să ne amintim o provocare dificilă sau o experienţă grea din vieţile noastre. 
Unul câte unul, ne-am împărtășit experienţele, iar antrenorul ne-a întrebat pe toţi 
cum am reușit să depășim provocarea. De fapt, toți ne depășiserăm obstacolele, 
într-un fel sau altul. Antrenorul voia să ne reamintească faptul că eram capabili 
să depășim situații dificile, poate mai bine decât credeam. A vrut să ne sporească 
încrederea în noi. 


De atunci, am folosit această tehnică de mai multe ori și o poţi folosi şi tu ca să- 
ți sporești încrederea în tine. Amintește-ţi doar de o situație dificilă sau de o 
anumită provocare pe care a trebuit să o depăşești. Poţi chiar să faci o listă şi să- 
ți reaminteşti asta din când în când. 


O altă tehnică pe care am folosit-o destul de mult este să pun provocarea în 
perspectivă. În primul meu semestru la Oxford, aveam doar o săptămână între 
ultimele cursuri și examene. O săptămână de pregătire și o săptămână plină cu 
cinci examene, unul după altul, câte unul pe zi. Niciodată nu avusesem un 
program atât de intens de examene și nici doar o săptămână în care să mă 
pregătesc. Dar apoi am pus situaţia în perspectivă. Evident că a fost o provocare, 
dar situația mea nu era unică. Toată lumea era afectată de asta. Și dacă 
examenele aveau să fie dificile şi o săptămână nu era îndeajuns ca să ne 
pregătim, universitatea nu putea pica 250 de studenţi. După ce am acceptat 
această perspectivă, m-am putut relaxa şi concentra ca să dau ce am mai bun, în 
loc să-mi fac griji din cauza rezultatelor. 


Alte dăţi, m-am gândit că, deşi provocarea mea nu e împărtăşită de toată lumea, 
trebuie să fi existat cineva la un moment dat care să se fi confruntat cu un 


obstacol similar sau chiar mai dificil decât cel cu care mă confruntam eu. Atunci 
îmi spuneam: „Mulţi s-au lovit de obstacolul de care mă lovesc acum. Dintre toţi 
cei care s-au confruntat cu asta înainte, trebuie să fi fost cineva care să fi crezut 
că e la fel de dificil, dacă nu chiar şi mai mult. Deci asta înseamnă că și eu pot 
face faţă situaţiei.“ Și tu poţi să-ți spui asta. Nu permite încrederii în sine scăzute 
să te țină la pământ. Poţi să faci mult mai mult decât crezi. 

Fii pozitiv 


„Imposibil“ e numai un cuvânt mare folosit de oameni mici cărora li se pare mai 
ușor să trăiască în lumea care le-a fost dată decât să exploreze puterea pe care o 
au ca s-o schimbe. Imposibilul nu e un fapt. E o opinie. Imposibilul nu e o 
declaraţie. E o provocare. Imposibilul e potenţial. Imposibilul e temporar. 
Imposibilul e nimic.! 


Muhammad Ali 


Gândurile şi aşteptările pot fi foarte puternice. În medicină, e un lucru bine 
cunoscut. De exemplu, o serie de cercetări arată că oamenii care iau pastile fără 
ingrediente active simt mai puţină durere dacă li se spune că au primit pastile 
împotriva durerii. În plus, dacă li se spune că aceleaşi pastile vor avea efecte 
secundare, cum ar fi dureri de cap şi vărsături, vor resimţi exact aceste 
simptome. În medicină, acest lucru se numește „efect placebo“. 


Insă influenţa așteptărilor şi a gândurilor noastre e recunoscută dincolo de 
medicină. Cercetările arată că, dacă gândim pozitiv şi credem că vom reuşi în 
situaţii viitoare, șansele de reușită cresc.? 


Loy McGinnis, autorul cărții The Power of Optimism, a spus nici mai mult, nici 
mai puţin că optimiștii nu numai că excelează la școală, dar se bucură și de o 
sănătate mai bună, de venituri mai consistente, de căsnicii mai lungi şi mai 
fericite, de mai multă interacţiune cu copiii lor și poate chiar și de o viață mai 
lungă.3 


În cartea 100 Ways to Motivate Yourself, Steve Chandler scrie: „Indiferent de 
obiectivul stabilit, poţi să-l îndeplinești de 10 ori mai repede dacă ai o atitudine 
pozitivă“4. Dimpotrivă, gândurile negative te seacă de energie. Ele se 
concentrează pe posibile obstacole și pe consecinţe nedorite, nu pe găsirea unei 
modalități optime de a îndeplini un scop sau de a rezolva o problemă. Dacă 
gândeşti: „Nu ştiu nimic, așa că o să pic examenul“, o să te simţi mai puţin 
încrezător, mai puţin motivat și, cel mai probabil, vei avea rezultate mai proaste 


decât crezi. „Examenul e în cinci zile și am mult de învăţat, deci cum o să 
procedez?“ Gândirea pozitivă însă te constrânge să te concentrezi pe soluții. 

În general, să fii pozitiv înseamnă să vezi oportunităţi acolo unde alții văd 
adversități. Astfel îți concentrezi energia pe scopurile pe care ţi le-ai stabilit și pe 
modul în care le poți îndeplini. 


Cum să gândeşti mai pozitiv 


Folosește cuvintele şi întrebările corecte 


Mentalitatea noastră este afectată de cuvintele pe care le folosim și de întrebările 
pe care ni le punem. Dacă te întrebi: „De ce e nevoie să fiu cel mai bun?“, 
subconștientul te va ajuta să găsești răspunsul. Dacă îţi spui: „Pot să reușesc 
atunci când lucrez din greu și cel mai bine lucrez sub presiune“, mintea ta va 
direcționa resurse pentru a îndeplini acest lucru. 


Zâmbește 


Corpul asociază zâmbetul cu sentimente pozitive. Așa cum am menţionat în 
prima parte a acestei cărţi, chiar şi un zâmbet forțat te poate face optimist, chiar 
dacă nu simţeai asta înainte să zâmbești.5 


Inconjoară-te de oameni pozitivi 


Suntem afectați de emoţiile şi de perspectivele altor oameni. Atitudinile pot fi 
contagioase, așa că încearcă să te înconjori de oameni pozitivi. 


Așteaptă-te la adversități 


Să ne amintim neapărat acest lucru: să fii pozitiv nu înseamnă să fii naiv sau 
excesiv de optimist. În drumul tău spre un obiectiv, trebuie să fii pregătit pentru 
posibile răsturnări de situaţie. Abraham Lincoln, unul dintre cei mai buni 
președinți din istoria Statelor Unite, a eşuat de două ori ca om de afaceri şi a 
pierdut patru runde de alegeri pentru un loc în Congres.* Un optimist autentic nu 
se așteaptă să aibă succes fără să se lovească de obstacole. Un optimist autentic e 
pregătit pentru greutăţi, dar nu zăboveşte asupra lor. Când acestea apar, un 
optimist autentic caută soluţii, concentrându-se pe moduri de a merge înainte. 


Nzg 


Fii pozitiv — rezumat 


Ce trebuie să ştii: 


* Gândurile negative te seacă de energie; gândurile pozitive sporesc șansele de 
succes. 


Ce trebuie să faci: 


* Ca să gândeşti mai pozitiv, foloseşte cuvintele și întrebările corecte: „Pot să 
stăpânesc asta dacă încerc. Cum o să abordez această provocare?“ Zâmbeşte și 
înconjoară-te de oameni pozitivi. 


* Aşteaptă-te la greutăţi, dar nu te concentra asupra lor. 


Cum să ţii sub control emoţiile și stresul 


În urmă cu ceva ani m-am uitat la un interviu cu o studentă care fusese atât de 
stresată înaintea unui examen încât avusese o cădere nervoasă. Situaţia a fost atât 
de gravă încât prietenul ei a fost nevoit să sune la salvare. Cu toate că puţini 
studenţi sunt chiar atât de stresaţi, e destul de frecvent să fie stresaţi pe parcursul 
semestrului sau înaintea unor teste importante. Stresul și emoţiile pot face 
studiile mai dificile decât e necesar și inhibă performanțele. Prin urmare, cel mai 
bine e să înveţi cum să minimizezi sau să depășeşti aceste emoții. 


Stres 


Stresul la care ne referim aici este senzația că ai prea multe de făcut şi prea puțin 
timp în care să faci totul. Acestea fiind spuse, efectele acestui tip de stres nu sunt 
toate negative. De exemplu, un grad redus de stres îți face inima să bată mai tare, 
pompând mai mult sânge la creier. De asemenea, te face să respiri mai repede, 
ducând mai mult oxigen la creier. Astfel, stresul te face mai alert și mai 
concentrat, stimulându-te să fii și mai productiv.! Dacă te temi că o să pierzi 
autobuzul, fugi. Dacă eşti foarte speriat de ceva, corpul tău pompează adrenalină 
în muşchi, ajutându-te să reacţionezi rapid și puternic, de exemplu să alergi și 
mai repede sau să te lupţi. Deci un grad redus de stres înaintea sau în timpul 
testelor te va ajuta de fapt să ai performanţe mai bune. De exemplu, un studiu 
din 2007 a descoperit că un grad redus de stres te ajută să ţii minte mai mult timp 
ce ai învăţat.? 


Dar dacă ești stresat constant sau excesiv, acest lucru devine contraproductiv şi 
îţi suprasolicită corpul, așa cum poţi suprasolicita un mușchi, folosindu-l 
constant şi nepermițându-i să se odihnească. Relaţia dintre stres şi performanţă 
este ilustrată mai jos.3 


Performanţă 


Stres pozitiv 


Stres 


Stres negativ 


Cum un grad redus de stres îţi poate îmbunătăţi performanţa, de fapt îţi este de 
ajutor să ai o atitudine pozitivă față de stres. Cercetările arată că, dacă priveşti 
stresul ca fiind pozitiv, rezultatul e mai puţin stres şi mai multă încredere, ceea 
ce reduce presiunea asupra minţii şi corpului. Un studiu făcut pe aproape 30 000 
de americani a arătat că cei care se confruntau cu stresul, dar îl considerau 
pozitiv, erau mai sănătoși și trăiau mai mult decât cei care îl considerau negativ.4 
Acest lucru i-a făcut pe cercetători să ajungă la concluzia că, în fiecare an, peste 
20 000 de oameni din SUA mor nu din cauza stresului în sine, ci deoarece îl 
consideră ceva negativ. Un alt studiu, efectuat de Universitatea Harvard, le-a 
cerut studenţilor să îndeplinească sarcini stresante. Jumătate dintre ei au primit 
informaţia că stresul este periculos, iar cealaltă jumătate, că stresul este pozitiv.5 
Cei cărora li s-a spus că stresul este pozitiv au avut mai multă încredere în sine 
în timp ce îndeplineau acele sarcini și au fost mai puţin afectaţi negativ de 
sarcinile stresante. Examinările psihologice au arătat că, de fapt, corpul lor a 
reacționat aşa cum o face când te simţi bucuros sau curajos. În cazul celor cărora 
li s-a spus că stresul este negativ, corpul a reacționat prin constricţia vaselor de 
sânge, o afecţiune care poate fi periculoasă pentru inimă dacă devine cronică. 


Cum să stăpâneşti stresul 


Trei tehnici care te pot ajuta să stăpâneşti stresul: 


* Adoptă o atitudine pozitivă faţă de stres 


Nu lăsa faptul că eşti stresat să te streseze și mai mult. Fii pozitiv, valorifică 
energia și concentrarea suplimentară pe care le poate oferi stresul. 


* Rezolvă părţi ale problemei de la rădăcină 


Vezi dacă poţi să eliberezi mai mult timp sau redu dificultatea sarcinilor pe care 
să le îndeplinești. Poţi să împarţi ce ai de făcut în părți mai mici şi să le abordezi 
pe rând? Poţi să faci lucrurile într-un mod inteligent? 


* Caută ajutor 


Dacă ești copleşit de muncă, vezi dacă poţi amâna termenele-limită sau reduce 
volumul de muncă. Încearcă să obţii ajutor sau să îţi coordonezi munca împreună 
cu cineva, ca să mai ușurezi povara. 


* Relaxează-te 


Nu lăsa stresul să-ţi vină de hac. Încearcă să te gândeşti la altceva când îţi dai 
seama că te concentrezi asupra unor idei sau imagini stresante. Folosește tehnici 
de relaxare precum meditaţia, yoga sau un pui de somn. Tehnicile de respiraţie 
pot și ele să combată emoțiile. Inspiră adânc și prelung, și asigură-te că stomacul 
se ridică și coboară odată cu fiecare respiraţie. Această tehnică va relaxa 
tensiunea din mușchi. 


E.moţii 


E.moţiile sunt asociate cu un tip de anxietate legat de faptul că vei avea rezultate 
proaste. Insă emoţiile în doze mici sunt benefice, la fel şi un grad redus de stres. 


Acestea ne fac mai atenţi şi ne ajută să ne concentrăm pe moduri în care să 
reuşim, spre deosebire de situaţiile în care presupunem că o să reuşim, care sunt 
periculoase, pentru că devenim leneși și nu ne pregătim cum trebuie. Ca și în 
cazul stresului însă, emotivitatea excesivă inhibă performanţa, afectează puterea 
mentală și ocupă mintea cu gânduri și imagini pline de teamă, în loc de pregătire 
practică. 


Cum să stăpâneşti emoţiile 


lată mai jos şase moduri prin care să îţi reduci emoțiile: 


* Controlează-ţi gândurile 


În multe cazuri, alegem să gândim negativ. Ne gândim „ce-ar fi dacă...“ și „cum 
rămâne cu...“, iar acest lucru ne provoacă emoții. Poţi să reduci emoţiile prin 
controlarea gândurilor. Când gândurile negative îți ocupă mintea, încearcă să te 
gândeşti la altceva sau să vizualizezi un rezultat mai pozitiv (mai multe despre 
asta în continuare). Schimbă-ţi perspectiva. Spune-ţi: „Pot să fac față situaţiei. O 
să dau ce am mai bun“. Aminteşte-ţi de succesele din trecut pe care le-ai obținut 
în situaţii stresante. 


* Pregăteşte-te 


Pregătirea pentru un test prin studiere eficientă reduce șansele de eșec şi, odată 
ce ai devenit convins că ţi-ai redus şansele de eșec, emoţiile scad. Pregătirea 
eficientă îţi va îmbunătăți performanţa și îţi va reduce nivelul de stres. 


* Redu incertitudinea 


Dacă vei înţelege formatul testului, regulile și criteriile de evaluare, vei crea o 
senzație de siguranță care reduce emoţiile. Prin urmare, învaţă cât de mult despre 
aceste lucruri dinainte. 


* Vizualizează 


Tehnica de vizualizare a performanţelor a fost folosită de psihologii sportivi din 
SUA încă din anii 1960.65 Așază-te într-un loc liniştit, lipsit de distrageri ale 
atenţiei, și închide ochii. Imaginează-ţi momentul în care intri în sala de examen 
și te așezi. Vizualizează ce e în jurul tău, cum ar fi alți studenţi și profesori. Treci 
prin întregul proces şi imaginează-te performând optim și dând testul cu 
încredere. De asemenea, imaginează-ţi ce vei gândi, simţi și face (concentrându- 
te pe versiunile pozitive) dacă ceva merge prost, cum ar fi dacă îţi cade un 
subiect despre care ştii puţine lucruri, dacă ai un blocaj mental sau dacă, dintr- 
odată, calculatorul nu mai funcționează. Investește cam 10 minute pentru fiecare 
vizualizare și fă asta 10-15 minute, când te pregătești pentru test. Acest lucru te 
va pregăti mai bine să abordezi astfel de obstacole în situaţii reale. 


Nzg 


Cum să ţii sub control emoţiile și stresul — rezumat 


Ce trebuie să ştii: 


* Un grad redus de stres este util. Îţi dă energie în plus și îmbunătăţeşte 
performanţa. 


Ce trebuie să faci: 


* Ca să reduci stresul dăunător: 


— Adoptă o atitudine pozitivă faţă de stres — puţin stres poate fi de ajutor. 


— Abordează problemele de la rădăcină — vezi dacă poţi să-ți eliberezi mai mult 
timp sau lucrează inteligent. 


— Caută ajutor — vezi dacă poţi să amâni nişte termene-limită sau cere ajutor. 


— Relaxează-te — Calmează-te. Inspiră adânc și foloseşte tehnici de relaxare 
precum meditaţia. 


* Ca să reduci emoţiile: 


— Gândeşte pozitiv. 


— Pregătește-te bine, ca să reduci riscul de eşec. 


— Redu incertitudinea prin familiarizarea cu procesul de testare. 


— Vizualizează abordarea cu succes a performanţei. 


Autodisciplină 


Singura calitate care separă un om de altul, cheia care te ajută să îţi îndeplinești 
toate aspiraţiile, în timp ce alţii sunt prinși în mocirla mediocrităţii, nu este 
talentul, educația formală și nici isteţimea intelectuală, ci autodisciplina. Cu 
autodisciplină, totul e posibil. Fără ea, chiar și cel mai simplu scop poate părea 
un vis imposibil.1 


Theodore Roosevelt, fost preşedinte american 


Autodisciplina este puterea să faci ce trebuie ca să îndeplineşti un scop, chiar 
dacă uneori e plictisitor sau epuizant. Autodisciplina te face să-ţi scoţi manualele 
ca să studiezi pentru testul de mâine, chiar dacă soarele străluceşte, sunt reduceri 
la mall sau prietenii tăi se hotărăsc să dea o petrecere spontană. Autodisciplina te 
ține la masa de lucru și te ajută să rezişti tentației constante de a-ţi verifica 
pagina de Facebook, email-ul sau telefonul, în loc să te concentrezi pe muncă. 
Autodisciplina te face să te dai jos din pat la timp ca să ajungi la curs atunci când 
îţi sună ceasul deşteptător, în loc să leneveşti încă jumătate de oră. 


S-a spus că viaţa e un act de echilibrare între presiunea venită din două părţi: 
trăitul în prezent și sacrificarea pentru mâine. Autodisciplina te ajută să eviţi 
concentrarea excesivă pe prima variantă. Sacrifici ceva azi, cum ar fi să te 
distrezi cu prietenii, ca să poți strânge roadele în viitor, cum ar fi o notă bună sau 
o ofertă de muncă promițătoare. 


O serie de studii au arătat că oamenii autodisciplinaţi au mai mult succes decât 
alții în mai multe direcţii, pe termen lung.? Cel mai cunoscut exemplu e 
reprezentat de o serie de studii realizate de psihologul Walter Mischel la 
Universitatea Stanford, în anii 1960 şi 1970. În aceste studii, Mischel a dat de 
ales unui grup de copii: ei puteau fie să obțină imediat o bezea sau să câștige 
două bezele dacă așteptau 15 minute. Cei care au avut autodisciplina să aştepte 
au avut mai târziu rezultate mult mai bune în domeniul academic, financiar, al 
sănătăţii sau în alte domenii.3 


Dacă exerciţi autodisciplina și faci ce spui că vei face în ceea ce priveşte studiile 
tale, acest lucru îţi va aduce beneficii. Dacă te-ai hotărât să duci la capăt o 
sarcină, atunci fă asta. Acelaşi lucru este valabil şi pentru un examen. Aici este 
cea mai mare provocare a autodisciplinei: majoritatea oamenilor sunt destul de 
deştepţi cât să ştie ce ar trebui să facă. Provocarea e chiar să facă asta. 


Cum să îți îmbunătăţești autodisciplina 


Lucrează asupra motivaţiei tale 


E. mai uşor pentru un sportiv profesionist cu ambiţii mari să meargă la sală decât 
pentru un om de rând, care nu e foarte motivat să se antreneze. Deseori, motivul 
pentru care trebuie să dăm dovadă de mai multă autodisciplină este, în primul 
rând, faptul că nu ne simţim motivaţi să facem ce trebuie să facem. În general, 
dacă poţi să-ți măreşti motivaţia într-un anumit domeniu (cum ar fi să spui: 
„Sunt motivat să obţin note bune ca să-mi îmbunătăţesc perspectivele unui loc de 
muncă“ în loc să spui doar „Vreau să iau o notă bună la examenul ăsta“), nu va 
trebui să dai dovadă de tot atâta autodisciplină pentru o anumită activitate. Am 
auzit de cineva care voia să slăbească și scria toate motivele pentru care voia 
asta. De fiecare dată când era tentată să mănânce ceva ce ştia că nu ar trebui, 
scotea foaia de hârtie din portofel şi își reamintea de scopurile ei. Astfel a reușit 
să facă alegeri mai bune și a slăbit 50 de kilograme. 


Îndepărtează tentaţiile 


Dacă telefonul mobil rămâne fără baterie şi nu ai încărcător, nu trebuie să dai 
dovadă de autodisciplină ca să stai departe de telefonul mobil. Avem nevoie de 
autodisciplină doar când suntem tentaţi să facem altceva. Uneori lăsăm tentaţiile 
să câștige, iar alteori dăm dovadă de autodisciplină și luăm decizii mai bune. 


Cel mai bun lucru pe care să îl faci e să-ţi controlezi mediul, ca să reduci 
numărul de tentaţii pe care le întâlneşti pe parcursul zilei. De exemplu, un studiu 
din Canada a arătat că studenţii care erau mai puţin tentaţi aveau și şanse mai 
mari să își atingă scopurile.4 


Așa că nu ţine ciocolată în bucătărie dacă te tentează de fiecare dată când treci pe 
lângă ea. Nu studia în faţa televizorului dacă vrei să-l aprinzi de fiecare dată 
când ridici ochii din manual. lar dacă vederea telefonului mobil te face să îți 
verifici notificările din cinci în cinci minute, pune-l deoparte, ca să fii mai puţin 
tentat. 


Mănâncă în mod regulat 


Un sfat des întâlnit pentru cei la dietă e să evite mersul la cumpărături când le 
este foame. Motivul este că, atunci când ţi-e foame, autodisciplina e slăbită și 
sunt şanse mai mari să cumperi şi să mănânci ceva nesănătos. Cum te afectează 
foamea? Pe mulți, foamea îi lasă fără energie, le afectează concentrarea și le 
înrăutățește starea de spirit. O explicaţie posibilă poate fi scăderea glicemiei, 
ceea ce se întâmplă când nu ai mâncat de ceva timp, din moment ce glicemia e 
esenţială pentru funcţionarea corectă a creierului. Cercetările arată şi că, atunci 
când glicemia e scăzută, autodisciplina noastră e şi ea redusă. Într-un studiu, 
oamenii primeau limonadă înaintea unui test de autodisciplină. Jumătate din 
oameni au primit limonadă cu zahăr, care ridică nivelul glicemiei, iar jumătate au 
primit limonadă cu îndulcitori artificiali, care nu afectează nivelul glicemiei. 
Studiul a arătat că subiecţii care au primit limonadă cu zahăr au dat dovadă de o 
mai bună autodisciplină la sarcina ce a urmat.5 


Prin urmare, de fiecare dată când ţi-e foame, mănâncă fructe, nuci sau biscuiţi. 


Când e timpul pentru masă, nu sări peste ea, ca să-ți mențţii nivelul de glicemie și 
de autodisciplină. 


Planifică şi formează-ţi obiceiuri 


O persoană obișnuită să facă sport în fiecare dimineaţă nu are nevoie de la fel de 
multă autodisciplină pentru a-şi îndeplini obiectivul într-o anumită zi ca o 
persoană care face rareori sport dimineaţa. Când ne creăm obiceiuri bune, avem 
nevoie de mult mai puţină autodisciplină ca să le respectăm. E ca atunci când te 
speli pe dinţi înainte de culcare, un obicei atât de înrădăcinat încât nici nu trebuie 
să te gândeşti la asta. La fel stau lucrurile și cu planificarea. Dacă ai plănuit să 
faci curat în weekendul următor, ești pregătit mental, așa că, atunci când vine 
weekendul, nu ai nevoie de la fel de multă autodisciplină ca să duci sarcina la 
capăt. 


Motivul pentru care planificarea și respectarea obiceiurilor oferă o autodisciplină 
mai bună este că te eliberează de luarea deciziilor, care epuizează autodisciplina. 
De exemplu, într-un experiment, trei grupuri de oameni au trebuit să treacă prin 
experiența de a cumpăra online un laptop, inclusiv să specifice fiecare detaliu, de 
la procesor și memorie la ecran. Două grupuri au fost instruite să treacă prin 
acești pași, dar fără să ia nici o decizie. Însă ultimul grup a trebuit să ia o decizie 
la fiecare pas. După aceea, cercetătorii le-au dat participanţilor o sarcină care 
necesita autodisciplină. Grupul căruia i se ceruse să ia decizii în timpul 
cumpărării calculatorului a renunțat mult mai repede decât celelalte grupuri.6 


În fiecare zi iei o mulţime de decizii neînsemnate, cum ar fi ce mănânci la micul 
dejun, ce porţi și dacă ar trebui să faci sport. Dacă poţi să iei mai puţine astfel de 
decizii, de exemplu prin planificarea în avans sau prin înlocuirea lor cu un 
obicei, acest lucru poate reduce nevoia de a da dovadă de autodisciplină și poate 
elibera ceva autodisciplină, care să fie investită în alte lucruri. 


Îndepărtează alte opţiuni 


Legendarul rege grec Odiseu a trebuit la un moment dat, în timpul călătoriei sale 
pe mare, să treacă cu corabia pe lângă niște sirene seducătoare, cunoscute pentru 
faptul că îi atrăgeau pe marinari cu cântecele lor minunate spre stânci, iar ei 
mureau în naufragiu. Odiseu s-a asigurat că membrii echipajului aveau urechile 
astupate cu ceară, dar el voia să audă cântecul sirenelor. Ştia că eșecul de a 
rezista sirenelor i-ar fi fost fatal, așa că le-a cerut membrilor echipajului să îl lege 
de catargul corabiei. Când corabia a trecut pe lângă sirene, deşi era copleşit de 


tentaţie, Odiseu a rămas legat de catarg şi a supravieţuit.” 


Un mod de a evita nevoia de a exercita autodisciplină este să îndepărtezi 
oportunitatea de a face cu totul altceva decât teme. Fără să fie nevoie să te legi 
de birou, vezi dacă poţi îndepărta din viaţa de zi cu zi opţiunile care îţi distrag 
atenția sau străduiește-te să iei măsurile necesare. De exemplu, ca să te asiguri că 
te trezești dimineaţa, descarcă o aplicaţie cu ceas deşteptător pe telefonul mobil 
care să nu se oprească din sunat până nu te-ai îndepărtat 20 de metri sau nu ai 
rezolvat câteva probleme de matematică pe telefon. Pentru mine a funcționat 
întotdeauna să stabilesc o întâlnire sau să fac o promisiune unui prieten, de 
exemplu că o să-i trimit notițele mele sau o să ne întâlnim ca să studiem 
împreună. Cum nu vreau să-mi dezamăgesc prietenul, mă simt obligat să îmi 
termin notițele sau să ne întâlnim. Funcţionează foarte bine. 


Autodisciplină — rezumat Ce trebuie să știi: * Studenţii cu autodisciplină au rezu 


Obiceiuri 


Oamenii cu performanţe excelente sunt conștienți de detaliile mici. Ei au deprins 
obiceiuri bune acolo unde oamenii au de obicei obiceiuri proaste și se pricep să 
ia decizii mărunte, corecte în viaţa de zi cu zi. Nu e vorba despre talent. E vorba 
despre alegeri. Poate suma acestor alegeri nu dă rezultate atât de vizibile de la o 
zi la alta, dar în timp, pe parcursul zilelor, lunilor și anilor, diferenţa devine 
semnificativă. Și având în vedere că nu depinde de cum te-ai născut, toată lumea 
are oportunitatea de a reuși pornind de la ei înşişi. Și tu la fel.! 


Erik Bertrand Larssen 


Obiceiurile bune sunt esenţiale pentru o performanţă bună, mai ales când viaţa 
devine din ce în ce mai aglomerată și obstacolele din ce în ce mai dificile. Ca să 
fii cea mai bună versiune a ta, trebuie să-ţi faci un obicei din alegerile corecte. 
Un exemplu de obicei care poate fi însușit este o perioadă fixă de studiu zilnic, 
de exemplu de la 16.00 la 19.00. Un alt exemplu este să-ţi petreci o oră, în 
fiecare seară, pregătindu-te pentru cursurile din ziua următoare. În plus, 
obiceiurile bune sunt benefice somnului, dietei şi exerciţiilor fizice. 


Din păcate, e greu să deprinzi obiceiuri bune peste noapte. Acestea trebuie 
construite, şi aici este marea provocare. Stabilirea obiceiurilor bune necesită 
efort, pentru că pășeşti pe un teritoriu neexplorat. Gândește-te cum e să te 
obișnuieşti cu mâncăruri sau băuturi noi. Salatele, cafeaua și alte alimente au cel 
mai probabil un gust groaznic la început, dar nu și după ce te-ai obișnuit cu ele. 
În mod similar, la început poate fi destul de greu să-ţi faci tema imediat după 
ultimul curs sau să închizi telefonul mobil, ca să studiezi productiv mai multe 
ore, pentru că nu ţi-ai format încă aceste obiceiuri. 


Cum să-ţi formezi obiceiuri noi 


Studiile au arătat că o persoană are nevoie în medie de două luni ca să 
stabilească un nou obicei.2 De fapt, înainte ca un nou obicei să fie stabilit, trebuie 
să dai dovadă de autodisciplină semnificativă ca să îl menţii. Secretul stabilirii 
unor obiceiuri bune este să începi pas cu pas. În primul rând, nu încerca să creezi 
prea multe obiceiuri bune în același timp. Aşa cum am discutat mai înainte, 
avem o cantitate limitată de autodisciplină. Începe cu un obicei, două cel mult, 
apoi dezvoltă-te pornind de aici. 


În mod similar, nu îţi stabili obiective prea ambiţioase de la început. De 
exemplu, dacă vrei să înlocuiești navigarea pe internet cu cititul înainte de 
culcare, începe cu o zi pe săptămână, apoi două şi așa mai departe, în loc să 
încerci din prima să renunţi complet la navigarea pe internet. În plus, poţi să 
încerci să foloseşti trucul cu recompensa, discutat în capitolul despre motivaţie, 
ca să îți stabilești obiceiuri bune. De exemplu, spune că o să-ţi cumperi ceva 
odată ce ţi-ai stabilit un nou obicei. Din fericire, un obicei practicat cum trebuie 
poate deveni automatism destul de repede. Dacă nu te mai gândești la el, poţi 
folosi capacitatea mentală eliberată pentru alte priorităţi. 


Obiceiuri — rezumat Ce trebuie să știi: * Obiceiurile bune te pot transforma dintr 


* Motivația este totul. Ca să te motivezi: 


— Stabileşte un scop clar. 


— Stabileşte obiective. 


— Experimentează senzaţia de măiestrie. 


— Recompensează-te. 


— Concurează. 


* Asumă-ţi responsabilitatea pentru propria performanţă și propriul studiu. În loc 
să te plângi din cauza dificultăţilor, fii creativ și găsește moduri să le depășești. 


* Obiectivele asigură ambiţie și motivaţie. Notează-ţi obiectivele şi ţine lista la 
îndemână, astfel încât să o vezi des. 


* Stabilește-ţi obiective SMART: Specifice, Măsurabile, Ambiţioase, Realiste și 
pe Timp limitat. 


* Ai încredere în tine! Ai încredere că abilităţile tale vor fi dezvoltate și că poţi 


realiza mai mult. 


* Fii pozitiv. Aşteaptă-te la greutăţi, dar nu te concentra asupra lor. 


* O doză redusă de stres e utilă. Iți dă energie suplimentară şi îmbunătățește 
performanța. 


* Ca să reduci stresul dăunător: 


— Ia o atitudine pozitivă faţă de stres. 


— Rezolvă părţi ale problemei de la rădăcină. 


— Cere ajutor. 


-— Relaxează-te. 


* Studenţii cu autodisciplină au rezultate mai bune decât cei fără. Autodisciplina 
poate fi îmbunătăţită. 


* Ca să-ți îmbunătăţești autodisciplina: 


— Sporește motivaţia generală. 


— Îndepărtează tentaţiile. 


— Mănâncă regulat. 


— Planifică și formează-ţi obiceiuri. 


— Indepărtează lucrurile care îţi distrag atenţia și străduieşte-te să iei măsuri. 


* Obiceiurile bune te pot transforma dintr-un student mediocru sau bun într-unul 
excelent. 


* În mod normal, este nevoie de două luni ca să stabilim obiceiuri noi. Cum 
acestea necesită autodisciplină, nu încerca să formezi prea multe obiceiuri dintr- 
odată și nu încerca să elimini complet obiceiurile vechi din prima. Deprinde-te 
treptat cu noile obiceiuri, pentru rezultate mai bune. 


Multă bafta! 


Cartea de față discută toate elementele care cred eu că ajută la îmbunătăţirea 
învățatului şi la obţinerea unor note bune. Cele trei pietre de temelie sunt să 
înveţi eficient, să ai randament optim și să gândești corect. Din proprie 
experienţă, subiecte diferite necesită unghiuri diferite de abordare şi tehnici 
diferite pentru maximalizarea succesului. Decât să susțin, ca alții, că o anumită 
tehnică, precum metoda Loci sau hărțile mentale, vor avea mereu succes, scopul 
meu a fost să îți pun la dispoziţie instrumente și tehnici utile, şi să le prezint 
punctele forte și slăbiciunile. Tu decizi ce tehnici vrei să foloseşti şi când. 


E important și să reţii că, în timp, începem să uităm. Prin urmare, ca să obţii cât 
mai mult din această carte, îți recomand să o revizuiești în mod regulat, ca să îţi 
împrospătezi memoria, şi poate să citeşti rezumatele de la finalul fiecărui capitol 
şi al fiecărei secţiuni. 


Intr-un final, ţine minte că poţi face mai mult decât crezi ca să îţi îmbunătăţești 
performanţa și să îţi creezi viitorul. Ai tot ce trebuie în tine şi nu trebuie decât să 
ai voinţa de a scoate toate acestea la suprafaţă. 


Mult noroc! 


Surse 


Aceste surse acoperă majoritatea studiilor, descoperirilor şi citatelor menţionate 
în această carte. Referințele pentru informaţiile mai cunoscute nu sunt incluse în 
listă. 

